text
stringlengths 0
38.1k
|
|---|
مازلنا في الاعادات
الستاتي هذا هبطناه في أفريل 2016... تتذكروا حكاية يسر للتنمية الي حصلو فيها برشا عباد؟ هذي حكايتها و حكاية أمثالها خاصة على انترنات و هذي بعض النصائح باش ما تحصلوش، الخلاصة: يا توانسة خافوا...
عمليّات التحيّل المالي
السلام عليكم...
بعد الثّورة، و في ظلّ تراجع سلطة هيئات الرقابة الحكوميّة، ظهرت في تونس برشا أنواع من التحيّل المالي سواء على المباشر كيما قضية شركة يسر للتنمية لصاحبها عادل الدريدي، او بعض شركات جمع الأموال على الانترنات... اليوم باش نحكيو شويّة على الموضوع هذا، و نعطيو بعض نصائح للنّاس الي تشرّفنا بإستماعها لينا..
نبداو بحكاية يسر للتّنمية، الشركة هذي، وعدت الناس بمرابيح مهولة في وقت قصير، مثلا، و حسب كلام أحد المتضررين منها، الي نلقاوه في مقال لموقع مراسلون، منشور بتاريخ 17 جوان 2013، يعني قبل ما تتفضح الكارثة، يقول السيد الي اسمو نزار، و هو موظّف في احدى الوزارات، انّو هالشركة هي نعمة من عند ربي باش تحل مشاكل الزواولة الكل، يقول انها تعطي أرباح خيالية في ظرف أسابيع، اذا تحطّ 6 ملاين، يرجعولك 15 مليون بعد أسابيع معدودة، و اذا تحطّ 15 يرجعولك 42، و اذا تحط 22 مليون يرجعولك 66 مليون، و ديما في ظرف أسابيع، يعني في ظرف أسابيع، مردودية توصل 350%... الجهل و الحاجة، ساعات يعميو البشر على أسئلة بسيطة جدّا، لو سألهم نزار لروحو قبل ما يرمي فلوسو، راهو منع : السؤال الأوّل هو : لو السيّد الي يوعد فيك بهالكلام صادق، و قادر في ظرف أسابيع يعمل أرباح خيالية، يدخّل فيك معاه علاش؟ علاش ما قعدش يستثمر و يربح وحدو، علاش ما خلّاش الحكاية بينو و بين عايلتو و احبابو؟ زعما هذا الكل خير و طيبة و محبّة في العباد؟ .... السؤال الثّاني هو: زعما قدّ ما فمّا رجال اعمال، و مستثمرين في تاريخ تونس، بكلهم عماو على هالفكرة الي تربّح 350% في جمعتين؟ يعني لو جات الحكاية موجودة، علاش فمّا شركات تخسر و تفلس أصلا؟ فمّا كان السيّد هذا فاق بيها؟ عبقري زمانو الي ما صارش قبلو و ما عادش بعدو؟ يعني شركات الاستثمار المرخّص فيها في تونس، كاني طياااارة، تعمل في مردوديّة 6% في العام، في العااااام، و هذا 350% في جمعتين؟؟... السؤال الثّالث: في وقتنا هذا، الي كي تشري حاجة بالتقسيط البايع يطلب عليك شيكات و كمبيالات، كي تأخذ قرض من البانكا، يطلبو عليك رهنيّة، و انت تعطي فلوسك لشركة مقابل تصحاحة على كاغذ سكّر؟؟؟؟
نجيو توّا للواقع... الشّركة هذي، كانت مبنيّة على القاعدة التّالية: انت تجيب 100 اليوم، نوعدك ب150 بعد جمعة، تمشي تحكي لأحبابك، يجيبو 300 غدوا، نوعدهم ب500 بعد جمعة، و الحبل عالجرّارة، و لمّا يجي دورك في القبضان، نعطيك من فلوس الجماعة الي جاو بعدك، في الأثناء، ناخذ انا بايي، و اموري تتنفنف، و تقعد الحكاية تمشي لفترة صغيرة، حتى تتفضح، وقتها يجيو النّاس الي اعطاو فلوسهم و يطالبو بيها فرد وقت، و تاقف الزنقة للهارب، و تفيق العباد بالكارثة الي صارتلهم، في اغلب الحالات الي صارت في العالم، المتحيلين يتبخرو و يهربو لبلدان أخرى، احنا الحمدوالله شدّيناهم، لكن الفلوس ديجا ذابت، و العباد تشوات على رزقها... في عمليّات التحيّل من النّوع الّي عملها عادل الدريدي، ديما فمّا قلّة يربحو فلوس، النّاس الي تجي من الأوّل، و هذا أمر طبيعي، باعتبار انّ عمليّة التّحيّل قائمة على تفريق الفلوس في البداية و تطميع النّاس باش يحكيو لغيرهم، و هكّا يربحو كعبتين، و تتكعبر للآلاف.
عمليّات تحيّل مماثلة تصير في انترنات، بأكثر خباثة المرّة هذي، يقلك مثلا ايجا أدفع تفتوفة صغيرة، نشريلك بيهم حوايج، عموما، آلات صغيرة و الا سلع من أي نوع، و تقلك راني باش نكريهم للعباد و نعطيك الكراء و الا نبيع و نعطيك فلوسك مع مربوح، و مبعد تقلك، قد ما تجيب معاك عباد اخرين، قد ما تدخلّك انت فلوس اكثر... و المبدأ هو بيدو في الاخر، الحكاية مبنية على الي يدخلو جدد، يخلصو منهم القدم، و مولى العملة يقص تفتوفة في الوسط، و الحبل عالجرارة، حتى تتفضح الحكاية و يربحو الحارة الي جاو من الأول، و تتكبر للالاف الي بعدهم...
مخّ الهدرة، و الي لازم يقعد في اذهاننا، يا توانسة خافوا و شكوا لما تظهر الحكاية ربح سهل:
• أوّلا، الي يقلكم آفار فيها الرّبح مضمون و ما فيها حتّى ريسك خسارة، يكذب... خاطر ما فمّا حتى آفار في الدنيا ما فيهاش ريسك خسارة...
• ثانيا، الي يقلكم انّو مربوح افار باش يوصل او يفوت أكثر من 2% في الشهر (يعني ال100 دينار تربحكم زوز دينارات في الشهر)، فديجا هذاكا، لازمو تشكّو فيه، و في افارو...
• ثالثا، جمعان الفلوس من العموم بغاية استثمارها، أو حتى بنية السلف و الترجيع، راهو ممنوع في تونس بدون ترخيص من هيئة السوق المالية، و هي المؤسسة الحكومية الي تحمي النّاس من الشركات الي تجمع أموال من العموم، و قائمة الشركات المرخّص ليهم في جمع فلوس من الناس بغاية الاستثمار او السلف، كيما البنوك و الشركات الكبرى المدرجة بالبورصة، موجودة في موقع هيئة السوق المالية : www.cmf.org.tn ... لذا اياكم تعطيو فلوسكم لغير هالشركات...
• رابعا، في الانترنات، الي يقلكم ادفع فلوس من الأول و قد ما تجيب عباد قد ما تربح اكثر، راهو متحيّل كيفو كيف عادل الدريدي متاع يسر للتنمية
* أي نوع من الافاريات فيه انك باش تربح لازم تجيب أهلك و صحابك و تشرّيهم في سلعة ما جات شي و ما يستحقوهاش، راهو تحيّل
غدوا خير يا بلادي
#استهلك619 |
إعادة لتبديل الجو من تقرير دائرة المحاسبات
الBig Data و الData mining
فايسبوك، غوغل، يوتوب، بلاش؟؟؟
اليوم نحب نحكيلكم على حاجة اسمها ال Big Data أو التصرف في كمية لا حد لها من المعطيات، باش تفهموني مباشرة على شنوا نحكي، اقراو معايا التالي :
* كل شهر يتزاد في فايسبوك 30 مليار محتوى جديد (ستاتيات، فيديووات، تصاور...)
* شركة zynga social games الي خلقت الألعاب كيما Farm ville و Mafia wars... لازمها تتصرف في مليون جيغابايت من معطيات اللاعبين كل يوم
* كل يوم البشر عبر العالم يتفرجو في 2 مليار فيديو على YouTube
* كل شهر تصير 220 مليار عملية بحث على google
* من عام 2008 فات عدد الماكينات المرتبطة بإنترنت عدد البشر العايشين على وجه الكرة الأرضية
الحجم المهول من المعطيات هذايا، وقع استغلاله من طرف شركات الذكاء الرقمي عن طريق des logiciels متاع تحليل المعطيات الكبرى باش يفهمو تصرف الناس و أفكارهم و ميولاتهم و حاجاتهم و من هذا الكل يستنتجو خدمات و منتوجات جديدة يبيعوها لمليارات الناس، ممكن كلام في المطلق يظهرلكم عام لكن تصورو شركات كيما فايسبوك، توصل تحلل معطياتكم بالتفصيل، شنوا الصفحات الي تحبوهم، اصحابكم، شنوا الفيديووات الي تحبوهم، أكثر ناس تتحدثو معاهم، اعماركم، تصاوركم، البقايع الي تمشيولهم، كل نفس تتنفسوه، مبعد فايسبوك يبيع المعلومات هذيكا لشركات أخرى و لو بطريقة غير مباشرة، مثلا يسمح لشركة تبيع منتوج معين أنها تعمل publicité عند الفاسبوكار الي من حيث أعمارهم و الحوايج الي يحبوها ممكن يستهلكو المنتوج هذاكا... Google تعرف كل واحد فينا شنية الحوايج الي لوج عليها عندهم، و تدريجيا، انت مجرد تبدأ تكتب في الكلمة و هو يهبطلك المواقع الي تحب عليها،
معرفة ميولات الناس و أدق تصرفاتهم وقع تحويلها لأموال و صفقات بمليارات الدولارات (250 مليار دولار متوقعة خلال ال4 سنوات القادمة).
الخلاصة، إياكم تظنو انو فايسبوك بلاش و google بلاش و YouTube بلاش، رابحين فيكم على طول الخط، و تهناو عمرهم ما باش يوليو بالفلوس خاطرهم ديجا ياخذو من عندكم في أثمن حاجة : معلومات مفصلة على حياتكم يقومون بتحويلها لمليارات الدولارات
غدوا خير يا توانسة
#استهلك619 |
عاد و في اطار الثورة المباركة (تعبير لا يسخر من الثورة بل من الهوجة الشعبوية في الحكم الذي تلاها)، صدر المرسوم 26 افريل 2011، هذا المرسوم، امر بترسيم أعوان النظافة العرضيين والمتعاقدين والوقتيين التابعين للبلديات بصفة استثنائية بداية من أوّل فيفري 2011.
دائرة المحاسبات تقول انّو اثر هذا المرسوم كان كارثي على المردوديّة و اعطات مثال الاعوان الي ترسموا في بلدية حمّام سوسة بعد ما كانوا متعاقدين (9 أعوان)، يعني ولاو عارفين أرواحهم مسمار في حيط الجماعة:
* معدّل عدد ساعات عمل العون الواحد من هالاعوان كان 2288 ساعة عام 2009... بعد ما ترسموا، معدّل عدد ساعات عمل العون الواحد من هالاعوان طاح الى 1390 ساعة عام 2014...
* وارتفع عدد أيام العطل المرضية بالنسبة إلى الآعوان التسعة من 77 يوما سنة 2009 إلى... 117 يوما سنويّا خلال الفترة 2011-2014.
* وتزايدت الغيابات غير الشرعية من 25 يوما سنة 2009 إلى.... 55 يوما سنويّا خلال الفترة 2011-2014.
*وارتفع عدد أيام التوقف عن العمل بسبب حوادث الشغل من 34 يوما سنة 2009 إلى... 221 يوما سنويا خلال الفترة 2011-2014. |
"على إثر اقتناء شركة الكرامة القابضة (هذي الشركة العمومية الي تتصرف في الشركات المصادرة) أسهم شركة "أنفستاك و " MPH"عينت رئيسا مديرا عاما وأعضاء مجلس إدارة لكل منهما. وقد طعن السيد مروان المبروك أمام القضاء في شرعية هاذين الهيكلين، غير أن القضاء حكم لفائدة شركة الكرامة القابضة في الطورين الإستئنافي والتعقيبي. وتقوم شركة الكرامة القابضة بما يستوجب للدّفاع عن حقوقها وبمتابعة مجموع القضايا المرفوعة من طرفها أو المرفوعة من طرف الضد.
كما تتابع شركة الكرامة القابضة الدعوات الصادرة بالرائد الرسمي للجمهورية التونسية مواعيد انعقاد الجلسات العامة لكل من شركة "أورنج تونس" وشركة "قات للتأمين" التي تمتلك فيهما على التوالي نسبة 51% و46% بصفة مباشرة في رأس مال كل منهما وترسل في كلّ مرة ممثل عنها صحبة عدل تنفيذ يتمّ منعه من طرف السيد محمد مروان المبروك من الحضور. ويتمّ إثر ذلك رفع قضايا في إلغاء مداولات هذه الجلسات العامّة. كما تولت شركة الكرامة القابضة رفع دعوى جزائية في الإستيلا ء على أملاك الغير ضدّ السيّد محمّد مروان المبروك وهي في طور التحقيق."
من الصفحة 103 من التقرير 30 لدائرة المحاسبات |
عمال النظافة
السلام عليكم، نواصلو مع التقرير 30 لدائرة المحاسبات، و اليوم نحكيو على منظومة النظافة والعناية بالبيئة بولايتي سوسة والمنستير... و توّا باش نحكيو على التصرّفي في عمّال النّظافة:
في بلديّات ولايتي سوسة و المنستير، عمّال النّظافة ما يصحّحوا الّا في الدخول، الخروج على راحتهم،
في بلديّات ولايتي سوسة و المنستير، عمّال النّظافة ما يخدموا الّا 6 سوايع في النهار عوض الـ 8 سوايع القانونيّة... العمليّة هذي ادّات مثلا في بلديّة مساكن الى خلاص 19 الف و 448 ساعة ما يقابلهاش عمل فعلي عام 2015، و في بلديّة سوسة أدّات هذه العمليّة الى خلاص 65 الف و 208 ساعة ما يقابلهاش عمل فعلي عام 2015
ترسيم عمّال النظافة:
مرسوم 26 افريل 2011 امر بترسيم أعوان النظافة العرضيين والمتعاقدين والوقتيين التابعين للبلديات بصفة استثنائية بداية من أوّل فيفري 2011. دائرة المحاسبات تقول انّو اثر هذا المرسوم كان كارثي على المردوديّة و اعطات مثال الاعوان الي ترسموا في بلدية حمّام سوسة بعد ما كانوا متعاقدين (9 أعوان): معدّل عدد ساعات عمل العون الواحد من هالاعوان كان 2288 ساعة عام 2009... بعد ما ترسموا، معدّل عدد ساعات عمل العون الواحد من هالاعوان طاح الى 1390 ساعة عام 2014... وارتفع عدد أيام العطل المرضية بالنسبة إلى الآعوان التسعة من 77 يوما سنة 2009 إلى... 117 يوما سنويّا خلال الفترة 2011-2014. وتزايدت الغيابات غير الشرعية من 25 يوما سنة 2009 إلى.... 55 يوما سنويّا خلال الفترة 2011-2014. وارتفع عدد أيام التوقف عن العمل بسبب حوادث الشغل من 34 يوما سنة 2009 إلى... 221 يوما سنويا خلال الفترة 2011-2014.
زيّ عمّال النظافة:
وعلى صعيد آخر، ينصّ منشور وزير الدّاخلية على وجوب توفير لوازم العمل الضرورية مع مراعاة جانبي الوقاية والسلامة المهنيّة. غير أنّ زيّ العمل لدى بعض البلديات لم يشمل جميع العناصر المنصوص عليها خر بالمنشور المذكور، ولم يراع جانبي الوقاية والسلامة المهنية لدى البعض. ولم يلتزم عملة النظافة بارتداء زيّ العمل لعدم رضاهم خاصّة بنوعيتها وبجودتها ولوجود علامات تدلّ على انتسابهم لفريق النظافة. وقد فوّت بعضهم في زيّ ه بالبيع أو بمبادلة قيمته بملابس أخرى
و ختامها مسك:
وتواجه أغلب بلديات الولايتين صعوبات في تركيز الحاويات الجماعية بسبب رفض المواطنين لوضعها قرب منازلهم أو محلاتهم، حيث نادرا ما يتم تخصيص مواقع لتركيز الحاويات عند تهيئة الشوارع والطرقات.
تصبحون على خير |
السلام عليكم، نواصلو مع التقرير 30 لدائرة المحاسبات، و اليوم نحكيو على منظومة النظافة والعناية بالبيئة بولايتي سوسة والمنستير...
الفصل 91 من مجلّة الجباية المحلّية (هذا قانون يحكي على الضرائب و الاداءات المحلّية و الجهوية الي تتدفع للمجالس المحلّية كيما الزّبلة و الخرّوبة للبلديّات مثلا)... الفصل هذايا، يفرض على البلديّات انّها تقوم بتوظيف واستخلاص معاليم مقابل رفع الفضلات المتأتية من نشاط المحلات التجارية أو الصناعية أو المهنية (يعني ما تلم فضلات المحلّات غير السّكنيّة الّا اذا اصحابها يدفعو معاليم رفع هذه الفضلات بقيمة تتراوح بين 3 دينارات و 13 دينار على كلّ متر مكعّب من الفضلات، يعني على كلّ حوالي طن من الفضلات) و في 6 فيفري 2004، صدر منشور من وزارة الدّاخليّة يطلب من البلديّات انها تعمل احصاء للمحلّات التجارية أو الصناعية أو المهنية و تعمل اتّفاقيّات مع اصحابها باش يخلصو الاداء البلدي متاع رفع فضلاتهم، لكن اغلب بلديّاتنا الوقرة ما قامتش بالعمليّات و قعدت تلم في فضلات المحلّات هذي مجانا مع الفضلات المنزليّة... نعطيكم مثال :
المثال الاوّل :
في بلديّة حمّام سوسة، فمّا 27 وحدة فندقيّة، فضلاتهم تمثّل تقريبا 25% من مجموع فضلات المنطقة البلديّة، في الفترة 2012-2015، جمع فضلات هذه النّزل تكلّف على بلديّة حمّام سوسة 666 الف دينار، و البلديّة بإعتبارها كيما اغلب بلديات الجمهورية ما طبقتش القانون الي حكينا عليهم لفوق، فإنها ما خذات حتى مليم من الوحدات الفندقيّة مقابل رفع فضلاتهم...
المثال الثّاني :
في بلديّة سوسة فمّا حوالي 10 الاف محل تجاري او صناعي او مهني، البلديّة ما عملت اتفاقية رفع فضلات الّا مع 51 محلّ يعني 0,51% من المحلّات الي مفروض تدفع معاليم مقابل رفع فضلاتها... عملية رفع الفضلات متاع المحلّات هذي تكلفت على بلدية سوسة 1,3 مليون دينار عام 2015، في المقابل المعاليم البلدية المستخلصة بعنوان رفع فضلات المحلات التجارية أو الصناعية أو المهنية عام 2015، ما فاتتش... 86 الف دينار.
بلديّات المستير و حمّام سوسة تحصلوا عام 2013 على هبة تركيّة تتمثّل في زوز شاحنات كنس آلي للطرقات، طاحو en panne بعد فترة قصيرة من بداية استعمالهم و هاوكم مطيشين في الباركينغ دون استعمال من وقتها خاطر ما معاهمش دليل الصيانة و ما لقيناش قطع الغيار متاعهم
بلديّة المكنين عندها شاحنة كنس آلي للطرقات ، صالحة للاستعمال و في حالة جيّدة، لكن... ما تستعملش فيها من عام 2010، علاش؟ لا الدّائرة و لا انا نعرفو علاش
في بلديّة سوسة عام 2015، رفع طنّ واحد من الفضلات يتكلّف 66 دينار في المناطق الي تقوم فيها البلديّة هي بيدها برفع الفضلات عن طريق الامكانيّات الذّاتيّة للبلديّة (خدّامة البلدية و كميون البلديّة) ، بينما في المناطق الي البلدية اعطات فيها عمليّة رفع الفضلات الى شركات خاصّة في اطار المناولة، فإنّو البلديّة ما تخلّص الّا في 52 دينار على رفع الطّن الواحد من الفضلات، يعني اقتصاد بـ 14 دينار على الطّن الواحد (فضلات بلدية سوسة حوالي 200 الف طن عام 2015)
ملاحظة : سنة 2015 صارت دراسة تشخيصية تتعلق بالمخطط البلدي للتصرف في النفايات، اثبتت انّو معدّل كلفة نقل طن واحد من النفايات على المستوى الوطني هو 90 دينار اذا يصير عن طريق عمّال و آليّات البلديّات، لكنّو ما يتكلف على المجموعة الوطنيّة الّا 60 دينار اذا يصير عن طريق المناولة لشركات خاصّة.
فما منشور لوزير الداخلية والتنمية المحلية عدد 3 المؤرّخ في 24 فيفري 2005، يقول انّو البلديّات لازم تنظّف الأراضي البيضاء باش ما يوسخوش منظر البلاد مع تحميل أصحاب الأراضي كلفة المسح و رفع الاتربة... 9 بلديّات في سوسة و 8 بلديّات في المنستير قامو بـ 528 عمليّة تنظيف بكلفة 245 الف دينار لكن... ما قبضو حتّى ملّيم من المواطنين أصحاب الأراضي الي تم تنظيفها...
نكتفي بهذا القدر، مبعد في اللّيل نحكيو على التصرّف في عمّال النّظافة، للأسف باش نشيعو على ارواحنا ضخك لمّا نقراوه، الى اللّقاء بعد قليل |
😂😂😂😂
ظهرت تابع جماعة روتشيلد جملة، و انجم نطلع انا هو الي جاتو رسالة بلفور... 😂😂😂...
لا و جهبذ الولد، فاهملها هاك الي بالضبط، البنوك تطبع في الفلوس، و تشاور في روتشيلد، و البنوك العمومية، و البنوك الخاصة متاع روتشيلد و شي قوي ما شاء الله... طبعا ما غير ما نحكيو على ما تقيأ به من عبارات سب تكشف على نبل اخلاقو و قوة حجتو، يبارك في ترابك يا تونس😂 |
السلام عليكم
اليوم كلامي موجّه لأهلنا التّوانسة الي يعيشو في بالخارج...
الصرف في النوار = امر ممنوع بالقانون = تدمير لحياة 11 مليون تونسي، و موش بالضرورة معناه انّو الي يعملو منكم رابح هو شخصيّا... تبعوني لو تتكرموا، نحاولو نفهموا مع بعضنا...
نهار 11 جانفي 2011، الأورو كان يسوى 1,899 دينار، نهار 30 مارس 2017، الأورو بلغ 2,503 دينار... الأرقام هاذم، يورّيونا انّو سعر الدّينار مقارنة بالاورو طاح بـ 31,8% بين الزّوز تواريخ الي حكينا عليهم...
شنوّا الي يصير كي سوم الدّينار طاح قدّام الدّوفيز؟
أي حاجة نستوردو فيها من برّا، سومها بالدّينار يطلع بـ31%، كيما الدواء و القمح و الآلات متاع الإنتاج و المواد الكيميائية المعقدة الي ما نعرفوش نصنعوها، و آلات النّقل، و خاصّة خاااصّة، كلفة الطّاقة من غاز و نفط و غيرهم، الحوايج الي تجي من برّا، نشريوها بالدّوفيز، و اذا عام 2011 الحاجة الي بـ 100 أورو كانت تتكلفلنا بـ 199 دينار و 900 ملّيم، توّا صبحت تتكلفلنا بـ 250 دينار و 300، مازال، خلافا للأشياء الي نستوردوها و نستهلكوها مباشرة، احنا نستوردو في برشا حوايج كمواد أولية و مواد نصف مصنعة، نكملو نصنعوها و نبيعوها في تونس، و هذي سومها يغلى... و لمّا سوم الغاز و النفط بالدّينار يغلى، سعر النقل يغلى، و تغلى معاه أسعار كل البضائع، و سعر الكهرباء و الماء يغلى، و تغلى معاه كلّ البضائع... مازال، الدّولة، راهي ماهي الّا عنصر اقتصادي كي المواطن و الشركة، عندها حساب بنكي محلول في البنك المركزي، لمّا تجي تخلّص ديون تونس الخارجيّة، لازمها تنحي دينارات من ميزانية الشعب التونسي، تشري بيهم اوروات، و مبعد تخلص ديونها، يعني اذا في 2011 عندها 100 أورو باش تخلّصها، لازمها تصرف 199 دينار و 900 ملّيم من ميزانية الشعب التونسي، توّا لازمها تصرف 250 دينار و 900 مليم، و الفارق نخلقوه من ضرائب جديدة او من تنقيص ميزانية الدعم او النقل او الصحة او غيرهم...
المفيد، انهيار سعر الدّينار يعني أوّلا تضخّم مالي و ارتفاع أسعار...
قبل ما نواصل حديثي، باش نذكّر بكيفاش يتحدّد سعر العملة في تونس، باش ناخو الأورو كمثال (نفس الشيء بالنسبة لباقي العملات الصّعبة)...
في تونس عندنا سوق عملة اسمها سوق الصّرف بين البنوك، و السوق هذي تقوم فيها البنوك ببيع و شراء العملات فيما بينها، كلّ بنك و حسب حاجة حرفاءها، الي حرفاءها طالبين أورو، البانكة تشري و تبيعلهم، و الي حرفاءها عندهم بزايد، تشري من عندهم و تمشي تبيع للبنوك الي طالبة...دونك الأورو، هو سلعة تُباع و تُشترى في سوق تونسية... الي باش يشري أورو، يدفع مقابلو دينارات، و الي باش يبيع أورو، بقبض دينارات مقابل الاوروات الي باعهم... دونك ما دامها سلعة في سوق، معناها فمّا عرض و طلب، اذا عرض الأورو (المبالغ بالاورو المعروضة للبيع مقابل الدّينار) اكبر من الطلب (المبالغ بالاورو الي الناس تحب تشريها و تدفع دينارات مقابلها)، قلنا اذا العرض يفوت الطّلب، فسعر الأورو بالدّينار يطيح، معناها الدينار سومو يغلى قدّام الأورو، و اذا العكس، يعني عرض اقل من الطّلب، فسعر الأورو بالدّينار يطلع، معناها الدينار يتكبّ سعدو قدّام الأورو...
باهي، توّا فهمنا السوق كيفاش تخدم، يقول القايل منين تجي الاوروات لتونس؟
التصدير، السياحة ، الفلوس الي يجيبوها او يبعثوها التوانسة الي يخدمو و يعيشو لبرّا، الاستثمارات الخارجيّة، و أخيرا، عندنا اقتراض الدّولة من الخارج،... الحكايات هذي الكلّ يقومو بيها شركات و مواطنين و إدارات عموميّة، و هاذم هوما الي يمثّلو العرض في سوق الصّرف بين البنوك، هاذم هوما الي كي يقبضو بالاورو، يمشيو لبنوكهم، يبيعو اورواتهم للبنك، و هكّا البنك يصبح عندو بزايد دوفيز، و ينجّم يعرضها للبيع في سوق الصّرف بين البنوك، وهذا هو عرض الأورو في السوق
نتعدّاو توّا الى فاش تتصرف الاوروات، يعني شنوّا الطّلب على الأورو؟
زوز حوايج أساسا، عندنا الاستيراد، وسداد ديوننا القديمة من الخارج... و احنا بلاد نستوردو اكثر ببااارشة من الي نصدرو، صحيح نستوردو أيضا في كماليات تافهة، لكن حتى بدون الكماليّات نقعدو نستوردو اكثر بكثييير من الي نصدرو، كيفنا كيف اغلب بلدان العالم الثالث...
و باش تفهمو حجم مشكلتنا كبلاد و شعب، احنا عجز العملة متاع بلادنا، طلع من حوالي -1600 مليون أورو عام 2010 الى... -3400 مليون أورو عام 2016...
أهمّ حاجة في الكلام الي قلناه لفوق، هي انّو سعر الأورو يتحدّد في السوق المصرفية بين البنوك، يعني أي صنتيم أورو او سنت دولار يتصرّف في النوار، فراهو ما عندو حتّى اثر إيجابي على قيمة الدّينار، بالعكس، قد ما تدور اوروات لبرّا من السوق المصرفيّة قد ما سوم الدّينار في انهيار...
كي يمشي أورو للمارشي النوار، انت باش تربح الفارق مقارنة بالنّاس الي تتعامل بالقانون، لكن، صدّقني هاك الدّينارات الي ربحتهم ما يفيدوك بشي مستقبلا، خاطر الحوايج الي باش تشريهم يغلاو، و الي ربحتو اليوم تخسرو غدوا، ما تحسهاش السنا ممكن، العام الجاي تفيق بيها...
مازال خويا التونسي الي تعيش لبرّا، فرضا تربح برك، فرضا ما فماش تضخّم، يا ليت جيت تربح برك، انت تربح و تضر في شعب كامل، كيفاش؟
الأورو الي مشى في النوار، ، مشى لتمويل الإرهاب، مشى لناس تقمّر بيه على انترنات، مشى لناس تخدم في النوار و تستغلّ في الحجّاج و التوانسة الي يطلعو لبرّا تبيعهولهم اكثر ببارشا من الي شراتون من عندك، مشى لناس تخدم كل شي في النوار و كاش، مشى لناس تمص في دم التوانسة بالتهريب و ما يدفعو حتى مليم ضرائب، الضّرائب الي بيهم يتعمل الكيّاس و المكتب و السبيطار و النقل... ناس عايشين بيناتنا، يتمتعو بالمرفق العمومي و ما يعاونو في شي، الأورو الي تحطّو في النوار، هو مسمار في نعش اقتصاد و مستوى عيش 11 مليون تونسي، منهم خوك و اختك و بوك و امك و جارك و ولد حومتك.... راهو الفلوس لما تصرفهم في البنك ما تهديهم لحد، راهو الي باش يستعملهم باش يدفع حقهم
فمّا حوايج تغشّشكم في الإدارة لما تروحو لتونس؟ تشوفو في العوج؟ هذاكا احنا عايشين فيه عام كامل و موش في عطلتنا... تحبو تونس خير؟ والله حتّى احنا... فمّا سياسات أخرى تنجّم تعاونّا خير من انّي نستجدى فيكم باش تصرفوا ورواتكم و دولاراتكم في البنوك؟ اكيد فمّا، لكنها سياسات عندهم ايجابيّاتها و سلبيّاتها زادا، ما فمّا حتى سياسة صحيحة 100%، في وضع اقتصادنا اليوم، حتى شي ماهو ساهل، و خاصّة خاصّة أي اصلاح لازمو وقت، باارشا وقت، انا اوّلا ما عندي حتى علاقة بالحكم و السياسة، انا ثانيا نحكيلكم على اليوم، على السنا، نحكيلكم على شي تنجمو تعملوه باش تعاونو بلادكم... أخيرا نقلكم انو فيلم الناس الكل تسرق و دولة فاسدة، هو كذبة حقيرة قاعدة للأسف تترسخ في أذهان الناس، و إهانة للأغلبية الساحقة من الناس إلي تخدم بضمير في الدولة و خارجها باش بلادنا تتقدم، عندنا فساد كيما باقي دول العالم، أكثر من بعض الدول و أقل من برشا دول، و الي يستنى في تونس باش تولي المدينة الفاضلة قبل ما يعاونها فقط بإحترام قوانينها، نقلو موش لازم، الله الغني
هذي بلادكم يا توانسة يالّي تعيشو في الخارج، أهمّ كلمة في الجملة الي فاتت هي "توانسة"، تونس، تونس راهي موش الأحزاب السياسية و لا الناس و الأحزاب الي تحكم، تونس راهي ما هيّاش الإدارة التّونسية و تعطيلاتها، ما هيّاش المشاكل و التعطيلات في المطار و في البرط... تونس هي رقعة ارض فيها 11 مليون بشر، تاريخهم واحد، لهجتهم واحدة، تونس هي هويّتنا مقارنة بباقي بلدان العالم، تونس هي بلادك و امك و بوك و حومتك، هي ما قدرنا عليه من مرافق عموميّة باش نعيشو مع بعضنا، هي ذكريات طفولتنا، هي افراحنا و مسرّاتنا و مشاكلنا، تونس هي بكلّ بساطة الشعور متاع الفخر الي نعيشوه مع كلّ انجاز لبلادنا في أي مجال، و كل شعور قلق و خوف على بلادنا...
ربي يوفّقكم، تذكروا أني ما طلبت منكم الا حاجة واحدة: ما تعملوش حاجة ممنوعة قانونا في تونس، مرحبا بكم في المكان الوحيد في العالم الي تنجمو تقولو عليه كلمة "هذيكا بلادي"... |
خارج موضوع الصفحة:
والي تونس عمر منصور 😍حاليا على موزاييك..
السيد هذا يمثل حسب رأيي صورة على شنوا تنجم تكون بلادنا و اقتصاد بلادنا اذا يتوفرو رجال قويين و يطبقو القانون دون حسابات انتخابية |
لمحة و دون أي تعليق من الصفحة، اقراو كلام الدائرة و خاصة اقراو رد هيئات المصادرة:
كلام دائرة المحاسبات في تقريرها عدد 30:
"كما لوحظ وجود شركات مصادرة يتصرف فيها أشخاص مصادرة ممتلكاتهم بالرغم من تعيين هياكل تسيير من قبل شركة الكرامة القابضة وذلك على غرار شركتي "إنفستاك" و"م.ب.ه" والتي تبلغ القيمة الاسمية لمساهمة الدولة في رأس مالها قرابة 41 م.د. وأفادت شركة الكرامة القابضة بأنها تولت رفع قضايا في هذا الخصوص وكذلك دعوى جزائية في الاستيلاء على أملاك الغير وهي في طور التحقيق."
المصدر : من الصفحة 89 من التقرير 30 لدائرة المحاسبات
رد شركة الكرامة القابضة:
"على إثر اقتناء شركة الكرامة القابضة أسهم شركة "أنفستاك و " MPH"عينت رئيسا مديرا عاما وأعضاء مجلس إدارة لكل منهما. وقد طعن السيد مروان المبروك أمام القضاء في شرعية هاذين الهيكلين، غير أن القضاء حكم لفائدة شركة الكرامة القابضة في الطورين الإستئنافي والتعقيبي. وتقوم شركة الكرامة القابضة بما يستوجب للدّفاع عن حقوقها وبمتابعة مجموع القضايا المرفوعة من طرفها أو المرفوعة من طرف الضد.
كما تتابع شركة الكرامة القابضة الدعوات الصادرة بالرائد الرسمي للجمهورية التونسية مواعيد انعقاد الجلسات العامة لكل من شركة "أورنج تونس" وشركة "قات للتأمين" التي تمتلك فيهما على التوالي نسبة 51% و46% بصفة مباشرة في رأس مال كل منهما وترسل في كلّ مرة ممثل عنها صحبة عدل تنفيذ يتمّ منعه من طرف السيد محمد مروان المبروك من الحضور. ويتمّ إثر ذلك رفع قضايا في إلغاء مداولات هذه الجلسات العامّة. كما تولت شركة الكرامة القابضة رفع دعوى جزائية في الإستيلا ء على أملاك الغير ضدّ السيّد محمّد مروان المبروك وهي في طور التحقيق."
من الصفحة 103 من التقرير 30 لدائرة المحاسبات |
😮😮😮😮
شكرا 😘
و بصراحة بصراحة، قد ما تكبر الباج قد ما نخاف شوية، مسؤولية زرقاء😐
ربي تستر و نكون قدها
شكرا مرة أخرى |
السلام عليكم، نواصلوا مع تقرير دائرة المحاسبات، مازلنا مع الأموال المصادرة، البارح حكينا على التصرّف في الأملاك المصادرة، و اليوم باش نحكيو على الاملاك المصادرة الي تمّ بيعها، لكن قبل باش نبدا بملاحظة:
للأسف، على ما شفت من تعليقات، النّاس تصاب بصدمة لمّا تقرير التقرير، هذا مؤشّر باهي لو الصّدمة ناتجة فقط عن غضب من الحالات الي كشفتهم الدّائرة، لكن هالصّدمة تصبح عبث لمّا تتحوّل ليأس من تونس و لإعتقاد انّو تونس خلات و كلّ شي غالط، لا دائرة المحاسبات، و لا الصّفحة هذي تبحث عن تحطيم معنويّات التوانسة، و الأهمّ انّو ما فمّا حتى داعي لهذا الشّعور، لأنّ كلّ شي نسبي، المشاكل متاع اخطاء التصرّف، و احيانا الفساد، موجودة في كلّ الدّول و في كلّ المؤسسات مهما كانت درجة تقدّمهم، و هذاكا علاه المرّة هذي حطّينا نسب كلّ عمليّة في مجموع العمليّات المشابهة ليها، هذا موش معناه ما صار شي و برّا برك، لاااا، هذايا معناه فقط، انّو هذا التقرير هو تسليط ضوء على اخلالات و اخطاء وجب اصلاحها و محاسبة المسؤول عليها قصدا او اهمالا، اخلالات او اخطاء لا يمكن ان تتواصل و ما كنّاش نسمعو بيها لولا تقرير دائرة المحاسبات، طلّوا على الستاتي هذا باش تفهموني آش نقصد:
https://m.facebook.com/story.php?story_fbid=1465918856832724&id=133076093450347
نجيو توّا لتقرير الدّائرة حول التفويت في الاملاك المصادرة:
شمل التفويت في الآملاك المصادرة إلى موفى مارس 2016 ما مجموعه 17 عقار(أراضي و ديار) بقيمة 116,2 مليون دينار و 54 سيارة بمبلغ 2,07 مليون دينار فضلا عن الشركات والآوراق المالية(أسهم في شركات) بقيمة 1564 مليون دينار ، يعني مجموع مداخيل التفويت في حدود 1682,27 مليون دينار... لكن الاملاك هذي عليها رهنيّات و ديون مختلفة تبلغ 809,3 مليون دينار، ما يعني مداخيل صافية من التفويت في الاملاك المصادرة لصالح ميزانيّة الدّولة بـ 873 مليون دينار
الى حدود ديسمبر 2015، ما نجّمنا نبيعو الّا 17 عقار من جملة 541 عقار مصادر، والسبب في هالرّقم الضعيف، هو تأخّر عمليّات التّقييم متاع العقارات هذي، يعني خروج امر بمهمة لخبراء وخروج خبراء و وقتاش هاك الخبراء يرجعو تقاريرهم و غيرو من المشاكل الإجرائيّة، و الدّولة مفروض تعمل التقييم هذا قبل طلب عروض البيع، باش اذا العروض تجي ضعيفة برشا مقارنة بالواقع، تنجّم تبطّل من البيعة... فمّا مشكل معطّل العمليّة، و هو الرّهون، قانون المصادرة في تونس، كيما في كلّ العالم، يقول انّو الدّولة ت تاخذ الملك و تخلّص الديون الي عليه...اخيرا فمّا مشكل الضّيعات الفلاحيّة (80) الي اصبحت ملك الدّولة بالمصادرة، لكن قانون 13 فيفري 1995 يضع شروط معقدة و صارمة جدّا لبيع الاراضي الفلاحية الي على ملك الدّولة...
صيانة قصر سيدي الظريف تتكلّف 700 الف دينار سنويّا (رقم عادي بالنظر لحجم و فخامة القصر، لكنّو رقم اذا ما نصرفوهمش، فإنّو قيمة القصر الي هي عشرات المليارات تنجّم تصبح تساوي صفر دينار، ووقتها الخسارة تكون مهولة على الشّعب التّونسي) ...لجنة المصادرة قرّرت انها موش باش تبيعو، بل ستحيله على ملك وزارة الدّفاع.
بعنا اثاث فيلا مصادرة في المنزه 9 بـ 22 الف و 500 دينار، بينما قيمتهم توصل 45 الف دينار، يعني خسارة بـ 22 الف و 500 دينار (0,003% من صافي مداخيل التفويت)
معرض الاملاك المصادرة تكلفلنا 910 الاف دينار و ما دخلنّا الّا 364 اف دينار، يعني خسارة بـ 546 الف دينار (0,06% من صافي مداخيل التفويت)
اللجنة ما رجعتش اللّوكال الي كراتو باش تعمل فيه المعرض الّا عامين بعد نهاية المعرض، العمليّة هذي باش تتكلّف كراء زايد بمليون دينار (0,11% من صافي مداخيل التفويت)
الإستراتيجية المتعلقة بالتصرف في المساهمات المصادرة والمصادق عليها من قبل رئيس الحكومة بتاريخ 20 أفريل 2012 على التفويت في المساهمات الهامة و تأهيل الاخريات قصد بيعها، لكن كمّ المشاكل القانونية و العقاريّة و الاجرائية و الرّهون و طول و تعقيد عمليّات تقييم هالشّركات فضلا عن غياب القوائم الماليّة لبعضها، عطّل برشا عمليّات التفويت.
الى حدود 27 اكتوبر 2015، ما زال ما بعناش اسهم مصادرة بقيمة 7.681 مليون دينار (0,8% من صافي مداخيل التفويت)
شركة الكرامة القابضة (شركة عموميّة ملك للشّعب التّونسي) مطلوب منها بالقانون انها تصبّ في ميزانية الدّولة محصول عمليّات التفويت في الاملاك المصادرة، في ظرف 90 يوم من تاريخ عقد التفويت، لكن بسبب نقص السيولة عند الشركة هذي، فمّا 125 مليون دينار ما صبّتهم للدّولة الاّ على اقساط بتأخير يتراوح بين 15 و 22 شهر (نقص السيولة يعني أنّو في التاريخ المفروض تصب فيه فلوس الدّولة، ما عندهاش فلوس كاش تغطّي المبلغ الي لازمها تصبّو للدّولة، نقص السيولة موش معناه ما عندها شي، لكن معناه انّو في التاريخ هذاكا استعملت الفلوس في حاجة اخرى (خلاص ديون او غيرو) و مازال جايينها فلوس مستقبلا تنجّم تخلّص بيهم) ... بخلاف هالتّأخير في المبالغ الي ديجا تصبّو لميزانيّة الدّولة، مازلنا نحبّو على شركة الكرامة 21 مليون دينار مداخيل تفويت مازالت ما صبّتهمش (2,4% من صافي مداخيل التفويت)
شكرا |
السلام عليكم،
نواصلو مع التقرير 30 لدائرة المحاسبات، و اليوم نحكيو على التصرّف في الأملاك المصادرة خلال الفترة 2011 الى 2014
• النقص في الوارد البشرية في لجنة المصادرة، خلّى معدّل دراسة الملفات يوصل عام و 3 شهور قبل اصدار القرار بالمصادرة
• فمّا أرصدة بنكية بقيمة 2,655 مليون دينار لم تتم مصادرتها رغم انها خاضعة لقانون المصادرة
• بلغ عدد الأملاك العينيّة (كل ما هو غير مالي) المصادرة 541 عقارا و 142 سيارة و 18 يخت ومجموعة من المنقولات (اثاث و تجهيزات)... بسبب غياب المعطيات و الحراسة و الصيانة، تمّ تخريب 17 عقار و سرقة و نهب 3 فيلات
• فمّا عشرين ضيعة فلاحية مصادرة لا يوجد ما يثبت تحويل مداخيلها الى حساب المصادرة بين سنة 2011 و سنة 2015، بسبب عمليات النهب و الاستغلال دون وجه حق من طرف مواطنين
• فمّا 23 عقار ما نجمناش نصادروهم بسبب شغب او مواصلة اشغال من طرف أصحابها الذين وضعوا يدهم حتى على مداخيل هذه العقارات، منهم 8 عقارات جابوا مداخيل بقيمة 1,4 مليون دينار ضاعو على الخزينة العامة للشعب التونسي
• قمّا 46 عقار فارغ و وضعيتو القانونية منظمة، و رغم هذا ما كريناهمش باش ندخلو منهم فلوس، و السبب : ما فماش فلوس لخلاص مصاريف التسويغ و ما فماش فلوس لخلاص المؤتمنين العدليّين الي باش يتابعو عملية التسويغ
• فمّا 23 سيّارة مصادرة انهارت قيمتهم بحوالي 835 الف دينار بسبب ركنهم في مكان غير محمي و بسبب غياب الصيانة
• فمّا 27 عقار غير مسجّل لتوّا ما نجمنا نصادروهم، و فمّا 21 عقار آخرين لتوا ما صدرتش فيهم قرارات مصادرة (يعني مازال قانونيا ملك لأصحابهم و موش للشعب التونسي) رغم وجود تصاريح من المؤتمنين العدليين حول هذه العقارات
• فمّا 541 شركة مصادرة، منهم 220 شركة يتم تسييرها من طرف مؤتمن عدلي (غاليا خبير محاسب تعينو لجنة المصادرة)، و 171 شركة يسيّر فيهم متصرف قضائي بحكم بالطبيعة، و 155 شركة تسيّر فيهم هياكل (مجالس إدارة غالبا يكون فيهم إطارات من الشركة بيدها او شركاء في الشركة غير معنيين بالمصادرة) معيّنة من طرف اللجنة
• قانونيّا التصرّف القضائي في الشركات هو وقتي جدّا في انتظار تعيين مؤتمن او هيكل اشراف ( خاطر المتصرف القضائي حدو حد التسيير اليومي من خلاصات و غيرو، يعني لا استراتيجية تجارية لا غيرو، و هذا يأدي لخراب الشركات)، هال171 شركة الي حكينا عليهم، قعدو تحت تصرف قضائي لمدة 5 سنوات... دائرة المحاسبات طلّت على عينة من 20 شركة منهم تلقاهم عام 2015 خاسرين 6 مليارات، بينما في اخر عام قبل تعيين متصرف قضائي على رأسهم، يعني عام 2010، حققوا أرباح بـ 5 مليون دينار...
• وزارة الفلاحة طلبت من اللجنة تعيين هياكل تسيير عوضا عن المتصرف القضائي على 4 ضيعات فلاحية، و اللجنة لم تستجب لهذا الطلب
• الدائرة لقات أيضا 30 شركة من الشركات الي عليها متصرف قضائي ما وقفتش حساباتها من 2011 الى 2014، يعني الله و رسوله اعلم على حالها شنوا... الوضعية هذي تخلينا عاجزين على فهم قيمتهم، و على معرفة مداخيلهم، و على التفويت فيهم، خاطر حتى مستثمر ماهو مهبول باش يشري علينا قطذس فس شكارة
• الدائرة لقات أيضا 30 شركة فقط من ال 171 الشركات الي عليها متصرف قضائي، عملو تصاريح جبائية، يعني يخدمو همّولي لا ضرائب لا والو... كيف كيف الوضعية هذي تخلينا عاجزين على فهم قيمتهم، و على معرفة مداخيلهم، و على التفويت فيهم، خاطر حتى مستثمر ماهو مهبول باش يشري علينا قطذس فس شكارة
• الدائرة لقات أيضا 2 شركات من الشركات الي عليها متصرف قضائي، "المتوسطية للصيد البحري" و "الصفاء بالمهدية" اصبحوا يساويو صفر تقريبا خاطر المراكب متاعهم ما تمتش صيانتها و تآكلت و خربت بمرور الزمن
• الشركات الي تحت التصرف القضائي متجهة نحو الاندثار بسبب سوء التسيير (موش فساد، لكن أساسا سوء تسيير، لا يكلّف الله نفسا الّا وسعها)، على عينة من 63 شركة تحت التصرّف القضائي، الدّائرة تلقى انّو ديونهم الجبائيّة(ما خلصوش ضرائب للقباضات) بلغت 94 مليون دينار و ديونهم البنكية وصلت 100 مليون دينار... عموما ديون الشركات هذي وصلت 200% من قيمة راس مالها
• فشل التصرّف القضائي كان كارثة على عدّة مشاريع عند الشركات المعنيّة: تعطّل مشاريع بقيمة 7,3 مليون دينار لشركتي صقلية العقارية و كوريال، و تعطّل مشاريع شركتي "البعث العقاري و الترفيه السياحي" و "تونس الخليج السياحية"، و النتيجة ضياع مداخيل بقيمة 28,5 مليون دينار على هالزّوز شركات، و بإعتبارهم شركات مصادرة، فإنّو هال28,5 مليون دينار ضاعت في الواقع على ميزانية الشعب التونسي
• فمّا زادا الشركات التي يتم تسييرها من طرف هياكل معينين من اللجنة، دائرة المحاسبات شافت الوضعية المالية ل47 شركة منهم، تلقى ارباحهم طاحت من 99 مليون دينار عام 2010، الى 38 مليون دينار عام 2015.. يعني التصرّف تحت المصادرة في جميع الحالات خراب، و انهيار الأرباح بـ61%
• فمّا 14 شركة موضوعة تحت تصرف هياكل بلغت مجموع ديونها 1162 مليون دينار، بينما مجموع روس أموالها ما يفوتش 259 مليون دينار (و لمّا الديون توصل حوالي 5 مرّات راس المال، هذي تعتبر في اغلب الأحيان وضعية حرجة جدا في تسيير الشركات)
• فمّا زوز شركات الدّولة سبقتلهم فلوس (5 ملايين دينار) باش يخلصو خدامتهم و على امل انقاذهم من الإفلاس، لكنهم حاليا في طور التصفية بعد ما كانوا في 2010 يحققوا في رقم معاملات بـ 17 مليون دينار بالنسبة لشركة بريكوراما، و 2 مليون دينار بالنسبة لشركة صوتيداف... الفوضى التسييرية أدّ الى انذو هالزّوز شركات يعملو 0 دينار كرقم معاملات بداية من 2013 و ما بعد، و بالنهاية، اضطرينا نخاصولهم خدّامتهم ثم الدخول في عملية تصفيتهم بسبب الافلاس
• شركتي "ادوية" (35% من راس مالها مصادر) و "تونيزيا غولف سرفيس" (49% من راس مالها مصادر) تصادرو عام 2013 و 2014، و ما تمش تعيين عضو ممثل للدولة في في مجلس ادارتهم من طرف لجنة المصادرة... اللجنة تقول نو في ادوية تم تعيين عضو ممثل للدولة عام 2016
• شركتي "انفستاك" و "م.ب.ه" هي زوز شركات تبلغ قيمة المساهمة الي مصادرتهم الدّولة فيهم 41 مليون دينار، و رغم هذا، أصحاب هالزّوز شركات هوما الي يسيرو فيهم، و لجنة المصادرة رفعت بيهم قضايا و دعوى جزائية في استغلال أملاك الغير (الغير هوني هو الشعب التونسي ) و القضاء مازال ما حكمش
• فما 21 شركة مصادرة، بلغت ارباحهم في الفترة 2010-2013، حوالي 620 مليون دينار، الى حدود جوان 2014، الدّولة ما قبضت منهم الّا 279 مليون دينار
يزّيكم الليلة، غدوا نواصلو حديثنا على التصرف في الأملاك المصادرة، و نحكيو على عمليّات التفويت في الأملاك المصادرة |
باش نفهمو كيفاش مافيا الفساد و ماكينتها الفايسبوكية تبدع في استغلال تهمة الفساد بحد ذاتها لتدمير كل محاولة لتفكيك هذه المافيا، نرجو منكم لو تتكرمو تقراو ما يلي عمّا حدث لمعتمد القصرين سفيان قربوج :
من أوراق شوقي الطبيب: المافيا متعددة الاختصاصات في القصرين كمثال
هل تعرفون سفيان ڤربوج؟ أجزم أن أغلبكم لم يسمع به،
لو قلت لكم إنه المعتمد الاول للقصرين، تي متاع البسكلاتات وقوائم التشغيل المزورة؟ عرفتوه؟...طيب
هذه إذا قصته، قصة مواطن مبدع،قصة رجل دولة بامتياز، تآمرت عليه المافيا وتخلّت عنه القصرين وظلمته الدولة.
مرت تونس في بداية 2016 بأزمة إجتماعية واقتصادية خانقة تزامنت مع أزمة سياسية خطيرة داخل نداء تونس أدت إلى انشطاره وسط خيبة شعبية واسعة بعد الأمل في التغيير والإصلاح الذي رافق وصوله الى السلطة .... ولم يبق سوى الشرارة التي ستتكفل بإشعال الحريق
وفعلا، انطلقت الأحداث في القصرين بعد نشر قائمة لتشغيل المعطلين عن العمل وقع التلاعب بها من قِبَل المعتمد الاول كما راج آنذاك، ثم تواترت الأنباء عن فساد واختلاس تهمّ عدد من الدرّاجات منحتها رئاسة الدولة لأطفال القصرين........
تطوّرت الأحداث وانتشرت واضطرت رئاسة الحكومة أمام خطورة الأوضاع الى عزل المعتمد وتحويله الى التحقيق.
مرّت على الرجل وعلى عائلته ستة أشهر من الاتهام، والريبة والاهانة والألم والإذلال والتجاهل....إلى أن صدر الحكم القضائي بتبرئة سفيان ڤربوج، مشفوعًا بتقرير منصف من الهيئة الوطنية لمكافحة الفساد: السيد المعتمد الاول لم يسرق الدراجات ولم يتلاعب أبدًا بقائمة المعطلين عن العمل(التي تم إعدادها في العاصمة وبالتحديد في مصالح رئاسة الحكومة، وتلك ورقة أخرى من أوراق العميد)
لنعد إلى أجواء القصرين في شهر جانفي: تذكروا الحملة الشعواء التي قامت لإقالة المعتمد،تذكروا النواب الذين نعتوه بالفاسد والمرتشي والمتسبب في الأزمة، تذكروا وسائل الاعلام والصفحات التي نهشت عرضه وشرفه.....في كلمة: كانت رأسه مطلوبة (ومنذ تعيينه) وكانت المقصلة جاهزة....تنتظر الفرصة
بقطع النظر عن الجانب الاخلاقي والانساني في الموضوع، وبعيدًا عن كونه ذهب كبش فداء مقابل العودة الى الهدوئ بعد ان كادت الأزمة تعصف بالحكومة وحتى بالدولة وربما تمت التضحية به لإيقاف مخططات ومؤامرات ليس المجال لذكرها......يبقى السؤال:لماذا هو بالذات؟ ما الذي فعل سفيان ڤربوج حتى يجلب على نفسه كل هذه المصائب؟ ماذا تخفي عملية إبعاده؟
الجواب بكل بساطة: لانه "خدم على روحو" كما يقال بالدارجة، ولأنّه إشتغل لا كمعتمد عادي وإنما كمعتمد فوق العادة، ولأنّه رجل آمن بالقصرين وآمن بهذه الدّولة:
*سفيان ڤربوج كان يرى أن تحويل القصرين من منطقة يتحكم فيها الفقر والبطالة والتهريب والفساد(الممولون الحصريون للارهاب+++++) إلى منطقة منتجة، تشغّل أبناءها، بالاعتماد أولا على حد أدنى معقول من مجهود الدولة ولكن أساسًا على مواردها وإمكانياتها الطبيعية والبشرية وهو ما سيجعلها حتمًا منطقة استقرار وأمن وأمان وأمل(يعني مضمض نهائيا على الاٍرهاب، انتحار المقاولات السياسية، وإفلاس شركات الثورة خفية الاسم)
*سفيان ڤربوج ترجم تصوّره بالشراكة مع إطارات الجهة وشبابها وكفاءاتها ومجتمعها المدني الى مشروعٍ للتنمية الجهوية بعد أقل من أربعة أشهر من تعيينه في سبتمبر 2015، برنامجا تحصل به بالمناسبة على الجائزة الأولى لأكاديمية التنمية المحلية في لاهاي بهولاندا
*سفيان ڤربوج حدّد بالتفاصيل الدقيقة 25 مشروعا متكامل الشروط ممتدّة على 25 منطقة ريفية خلال عام 2016 بتمويل يقدّر ب100 مليار يتم تحويلها من ال900 مليار المجمدة حاليا في حسابات الولاية بعنوان مشاريع معطلة(ومنها مشاريع مستحيلة التنفيذ أصلاً) مع إمكانية تشغيل تصل الى أربعين ألف موطن شغل قار قابلة للزيادة
*سفيان ڤربوج ضمّن مشروعه التنموي "رسكلة" عمال الحضائر ال17 ألف ليكونوا أشخاص فاعلين يشاركون في التنمية وصناعة الثروة......بدَل أن يبقَوا عمليّا كتلة من العطالة المقنّعة، يتلقّون راتبًا بدون اي انتاج يُذكر (قرابة الأربعين مليار سنويا)
عرض سفيان ڤربوج مشروعه الطموح (والواقعي) على السلطات الجهوية والوطنية وعلى الحكومة وعلى كل من يهمه الامر في هذا الوطن المغبون فتحركت.........جميع الأفاعي والثعابين لإسقاطه بمجرّد توفّر فرصة الذهبية (احتجاجات القصرين) : مافيا الفساد،مافيا الرخام، مافيا الغابات، مافيا التهريب، مافيا السياسة، مافيا الثورة.......... لماذا؟
-لأن مشاريعه ال25 كانت ستزاحم إحتكار هذه المافيات للرخام والغابات والإنتاج الفلاحي.......أو بالأحرى ستزاحم إحتكار هذه المافيات للحياة في القصرين
-ولأنّه أيضًا يمنع منعا باتا على ولاية القصرين (وعلى المناطق الحدودية لان التجربة ستنتقل اليها بالعدوى) أن تخرج من "وظيفتها الحيوية" التي يراد لها:مخزونا كبيرًا للفقر ومنطلقا دائما للفوضى (أو الثورة حسب الروايات) وممرّا آمنًا للتهريب وفضاءً سانحًا للإرهاب.
-ولان أهل الحلّ والعقدِ في السياسة عندنا أبدعوا(ولا يزالوا مصرِّين على إبداعهم) حكومة مكبّلة بالمحاصصة الحزبية التي نخرت البلاد من أقصاها الى أقصاها حتى صارت لا تقدر حتى على حماية مسؤول وطني مجتهد ولا على التجرئ على تنفيذ مشروع طموح للتنمية الجهوية.
كانت هذه بعجالة، قصة السيد سفيان ڤربوج، المعتمد الاول بالقصرين من سبتمبر 2015 الى 18 جانفي 2016
كم من سفيان ڤربوج في هذا الشعب الممروج؟
ماذا تنتظر الدولة لإعادة الاعتبار لهذا المواطن؟
من يمنع الحكومة من تنفيذ برنامج سفيان ولو حتى بدون سفيان؟
منقول عن صفحة النائب الدكتور صحبي بن فرج |
توضيح:
الصفحة لا علاقة ليها بالسياسة، بعد حديثنا على المجلس التأسيسي و انتدابات العفو التشريعي برشا اوخيّان اتجهوا مباشرة للحكم السياسي و هذا حسب رأيي خطأ، خاطر الحديث على أخطاء تصرف في الإدارة العمومية، صحيح في أحيانا كثيرة بناء على تعليمات، لكن...
لكن تقرير دائرة المحاسبات السنا و عمناول يحكي على فترة حكم الترويكا، تقرير العام الجاي اكيد باش نلقاو فيه أعمال سنوات 2014 و 2015، و نأكدلكم من توا انو باش نلقاو مشاكل مشابهة...
لذا رجاءا هات اناقشو الأمر بلون واحد، لون تونس، بعيدا عن الانتماءات السياسية و خاصة الأحقاد السياسية (الي تبلينا بيها بعد الثورة في فهم غريب لفكرة الديمقراطية، الأحقاد السياسية المدمرة لفكرة الوطن من أساسها
تصبحون على خير |
السلام عليكم، نواصلو مع تقرير دائرة المحاسبات
الانتدابات في وزارتي التربية و الرياضة عبر آليات العفو التشريعي العام و شهداء و جرحى الثورة بين 2011 و 2014
• عدد المنتدبين بلغ 3347 منهم 2792 في وزارة التربية و 555 في وزارة الرياضة، مجموع اجورهم الى حدود 2015 بلغ 82 مليون دينار
• 16 من المنتفعين بالعفو التشريعي العام، أسماءهم لا علاقة بالاسماء الي في شعائد التمتع بالعفو التشريعي الي قدموها، الناس هاذم قابضين شهاري بـ 565 الف دينار الى حدودو آخر 2015
• منهم 73 محسوبين شهداء الثورة و هوما ماتوا في السجون، مهنم زادا .... 36 رضيع أعمارهم بين شهرين و 6 شهور... هاذم بالطبيعة فما شكون من عائلاتهم قيّدهم شهداء ماتوا من اجل الحرية و الكرامة و انتفع بالانتداب المباشر على اسمهم
• فمّا منتفعين بالعفو التشريعي العام أعمارهم وقت صدور العفو فوق ال60، يعني ما ينجمو الا ياخذو التقاعد، و باعتبارهم ما خدموش و ما دفعوش لا هوما لا عروفاتهم، مساهمات في نظام التقاعد بصناديق الضمان الاجتماعي، الدّولة اضطرّت تصبّلهم من ميزانية الشعب التونسي قيمة هذه المساهمات بشكل رجعي، و المبلغ الي خرج من ميزانية الشعب التونسي للغرض هذا هو 114 مليون دينار
• 17 من جرح الثورة مقيدين مرتين على زوز ولايات مختلفة، و مبلغ التعويضات الي تعطات بالدّوبل للناس هاذم، بلغت 185 الف دينار
• 7جرحى الثورة : أعوان في وزارة التربية و 1 في وزارة الرياضة : صادرة ضدهم احكام في جرائم مخدرات و اعتداء و تكوين عصابة مفسدين
• 22 عون من المنتدبين في إطار العفو التشريعي العام، واصلوا بعد انتدابهم أعمالهم المهنية الأخرى و عندهم باتيندات تخدم، و بالتثبّت في مداخيلهم، تبيّن انهم مصورين 151 الف دينار من أعمالهم الأخرى بعد انتدابهم، 13 عون منتدبين على أساس جرحى الثورة، عايشين نفس الةضعيّة
• 21 عون من المنتفعين بالعفو التشريعي العام خذاو بعد انتدابهم في وزارة التربية و وزارة الرياضة، اجازات مرضية طويلة المدى، او تمّ مباشرة الحاقهم بوزارة الداخلية و رئاسة الجمهورية
• عون منتدب برتبة معلم تطبيق اول في اطار العفو التشريعي العام، انتفع بقرار الحاق بوكالة التعاون الفني (دبر عقد في الخليج اكيد)، قرار الالحاق هذا صدر عن مصالح رئاسة الحكومة، الإشكالية انو تاريخ قرار رئاسة الحكومة لتمتيعو بالالتحاق بالتعاون الفني، سابق لقرار انتدابو في وزارة التربية بـ 6 أيام
على خير |
شوفو الأستاذ شوقي الطبيب شنوا قال على حكومة يوسف الشاهد...
عاد و في الاثناء، النداء و النهضة و اتحاد الشغل متقلقين و يطالبو بتغييرات عميقة للحكومة
و محامي أحد رجال الأعمال الموقوفين يعطي للاعلام في الاسم الثلاثي لشاهد في قضية أمن دولة، و نفس المحامي سيب قاعة المحكمة و قالكم اكتشفت انو الشاهد فاسد و باش نعمل ندوة صحفية نخبّركم
الحاصل، قد ما نعاود و شوية، الحكومة هذي وحدها، و إذا ما يصيرلهاش دعم شعبي مخيف للاحزاب، انتظروا أن الفساد يقلب الطرح على الشعب التونسي |
😂😂😂😂
إبداع |
قبل ما نقلكم على خير
تحية اخيرة اليوم لأسود الجيش الوطني التونسي في عيدهم ال 61
لتدوي السماوات برعدها
لترمي الصواعق نيرانها
إلى عز تونس إلى مجدها
رجال البلاد و شبانها
فلا عاش في تونس من خانها
ولا عاش من ليس من جندها
نموت و نحيا على عهدها
حياة الكرام و موت العظام
ورثنا السواعد بين الأمم
صخورا صخورا كهذا البناء
سواعد يهتز فوقها العلم
نباهي به و يباهي بنا
و فيها كفا للعلى والهمم
و فيها ضمان لنيل المنى
و فيها لأعداء تونس نقم
و فيها لمن سالمونا السلام
تصبحون على خير |
إعادة
بالله باش ما نضيعوش الفائدة من عمل قضاة دائرة المحاسبات و باش ما نخليوهمش يغزرو للناس تحكي على عملهم بطريقة غالطة و بعيدة على نبل اهدافها، مهم برشا للي ياثق في الصفحة (البقية احرار طبعا) انهم يقراو ما يلي:
السلام عليكم
قبل، و نعاود قبل، قبل الخوض في تفاصيل تقرير دائرة المحاسبات
العبد الفقير، كنت من جملة النّاس الي تستنى بفارغ الصّبر في التّقرير السنوي 30 لدائرة المحاسبات، و سعيد انّو خرج أخيرا، و انّو يتضمّن عمل متميّز و دقيق، عمل ورّانا هول المصائب الي موجودة في التصرّف العمومي، و هالعمل هذا هو الطّريق الوحيد للإصلاح، الكشف طريق الاصلاح، هذي لازمنا نفهموها و نفخرو انّو الكشف موجود في بلادنا... عمل دائرة المحاسبات قيّم جيّد، و لازمنا نفهموه، و نقومو باللّازم لإصلاح ما يجب إصلاحه...
...لكن... بصراحة، في بلادنا نهوّلو كلّ شي، على ما تابعت الاعلام و فايسبوك، ارقام طائرة هنا و هناك، حالة هستيريا غريبة تدلّ اساسا عن عدم علم بأبجديّات التصرّف و التسيير العمومي و الخاص...
نردّو بالنا: كلامي هذا ما ينفي في شيء خطورة الاخلالات، و ضرورة اوّلا اصلاحها، و ثانيا محاسبة المتسبب فيها سواء عن قصد او بإهمال، و في كلّ تقارير دائرة المحاسبات القديمة، دائما ما نقابلو في عديد الفقرات عبارة "و اثر عمل الدّائرة، قامت الادارة بإحالة الملف على القضاء)
لكن يا توانسة، نحب نقلكم حاجة، المدقّق و المراقب، راهو يمشي لأي مؤسسة عموميّة او خاصّة، و يفلي اكثر ما يمكن من الوثائق و الجداول، و ما يتكلّم الّا على الاشياء الخاطئة، يعني يكون غالبا بربش آلاف العمليّات و الوثائق باش خرج بهاك الاخلالات، راهو كان تغزرو لتقارير الرّقابة الدّاخليّة لأكثر المؤسسات الخاصّة نجاحا في العالم، تلقاو تقارير في شكل مجلّدات... يعني كلّ ما كبر حجم المؤسسة، كلّ ما تكثر الإخلالات مهما كانت درجة التّنظيم، و هذاكا علاه في المؤسسات هذي، نلقاو ادارات كبرى و دائمة للرّقابة الدّاخليّة مهمتها الرّقابة الدّائمة، و ادارات كبرى للتصرّف في المخاطر مهمّتها استباق آثار الاخلالات الي تصير... احنا مصاريفنا العموميّة بين 2010 و 2015 دون اعتبار خدمة الدّين (خلاص ديون تونس)، مصاريفنا في ال6 سنين هذيكا بلغت... شدّو عنكم: 165 الف و 324 مليون دينار... يعني لمّا نحكيو على مبالغ الإخلالات، لازمنا اوّلا ننتفضوا ضدّ تبديد المال العام بالاهمال او سوء التصرّف، لكن ثانيا نتذكروا النسبة الضعيفة جدّا لهذه المبالغ مقارنة بالـ 165 الف و 324 مليون دينار الي صرفناهم في نفس الفترة... الكلام هذا نقول فيه موش للتّقليل من اهمّية الاخلالات، لانها مهما كان مبلغها تبقى فادحة و لو ما نتفطنوش ليها تأدّي لكوارث اتعس، لكن باش نحاول نوقّف تيّار جلد الذّات و اعتبار انفسنا ضعنا و ماشيين للخراب الزؤوم و كلّ شي غالط، لسبب بسيط : اوّلا اعتبار كلّ شي غالط هو استنتاج عبثي و غبي، و ثانيا، لو تغزرو لتقارير دوائر المحاسبات للدّول المتقدمة نلقاو نفس الشّي، لكن غادي، تقرير دائرة المحاسبات يؤدّي للمطالبة بالإصلاح و موش لحالة هستيريا تشكّك في كلّ شي، و للتّأكيد على كلامي، اقراو الكلام الموالي:
أمثلة من تقرير دائرة المحاسبات الفرنسيّة 2017:
كلمة خسارة تعاودت 29 مرة
كلمة fraude (غش) في صيغ مختلفة تعاودت اكثر من 50 مرّة
كلمة opaque (غير شفّافة) تعاودت اكثر من عشرة مرّات في صيغ مختلفة 'تصرف غير شفاف، علاقات غير شفّافة...)
كلمة infraction (اخلال) تعاودت اكثر من 20 مرّة
600 الف اورو منح غير مستحقّة لاعضاء مجلس جراحي الاسنان
عشرات ملايين اورو بين 2007 و 2012 بسبب عمليّة تحيّل جبائي كبرى في مجال الأداء على التّكوين المهني
حوالي 10 مليارات اورو مقدار موارد ضاعت على موارد الميزانيّة بين 2009 و2014 بسبب القررات الارتجاليّة للحكومة في تركيز و تغيير الاداء الايكولوجي على وسائل النقل الثقيلة. القرارات هذي تكلفت زادا حوالي 960 مليون اورو تعويض لشركة خاصّة كان موكول ليها جمع هذا الاداء، فما خسارة احرى ناجمة عن اقتناء معدّات و تجهيزات 652 مليون اورو اصبحت بلا جدوى بعد التخلي عن الاداء
ديوان تعويض الحوادث الطبّية شاري لوجيسيال فاشل ما ينفع بشي قيمتو 3.5 مليون اورو
نفس الديّوان ما قامش بإستحلاص ديون عموميّة بقيمة 30 مليون أورو
450 الف اورو مدفوعة مرّنين من طرف معتمدية مدينة ارجونتاي لشركة مسؤولة عن التصرّف في المواقف العموميّة
و غيلرهم من اخلالات مهولة
للي يحب يثبّت علينا : تقرير دائرة المحاسبات الفرنسية 2017:
https://www.ccomptes.fr/sites/default/files/EzPublish/RPA2017-Tome-1-integral.pdf
الخلاصة:
نتائج تقارير دائرة المحاسبات هي ضوء تونس في العتمة متاع التصرّف في الاموال العموميّة، و فيه اخلالات مقزّزة (ما لقيتش عبارة اخرى
الرّاي العام لازمو يتقلق من نتائج التقرير و يعمل ضغط على الحكّام للاصلاح و الفضيحة لازمها ترعب المتسببين فيها اهمالا او قصدا
لكن، ايّاكم و جلد الذّات و تحقير و التشكيك في المستوى الاداري للتصرف في الميزانية الي عند تونس، و الي لو نقارنوه بالدّول الي في وضعنا، نلقاو ارواحنا في الطّليعة بشهادة المؤسسات الماليّة العالميّة، و لازمكم تعرفو خاصّة، انّو أي كانت المنظمة او المؤسّسة، اذا كان حجمها كبير (فما بالك بدولة)، فراهو الي يلوّج يلقالها اخلالات
بجااااه ربّي جماعة بيّوع الحكومة اخطاوني، راني نحكي على اخلالات في فترة بين 2010 و 2015، يعني الاحزاب الكلّ الي حكمت معنيّة بيها
وعد الستاتي الجاي فيه بداية حديثنا على الإخلالات الي في التقرير :)
#استهلك619 |
الآن على القناة الوطنية استعراض الجيش الوطني❤ احتفالا بذكرى تكوينه..
تحية للرجال و النساء المرابطين في الصحاري و الجبال و البحار دفاعا عن الشعب التونسي و حماية لحدوده |
كنت وعدتكم أني باش نرجع لحكاية جمع النواب لمنحة الأكل و الإقامة مع التمتع بالأكل و الإقامة المجانية... لامحالة الإعادة هذي بصراحة فيها شوية (برشا الحقيقة😂) فرح بالذات كيفاش كنا الصفحة الوحيدة الب جبدنا عالموضوع عام 2012، و توا دائرة الحاسبات أكدت كلامنا :)
باهي، اقراو المكتوب في الفقرة 3 كن الصفحة 11 للتقرير 30 لدائرة المحاسبات الي صدر اولة البارح :
"
في 21 جويلية 2012، أصدر رئيس المجلس التأسيسي قرارات تمّ بمقتضاها الترفيع في منح النّوّاب بهدف تغطية كلّ من مصاريف الإقامة بالنزل والإطعام وتمّ الانتفاع بهذه الزيادات بمفعول رجعي من 15 نوفمبر 2011 الى 31 اكتوبر 2012، وتبعا لذلك، تمّ خلال الفترة المذكورة الجمع في الآن نفسه بين الزيادات في المنح والإقامة بالنزل والإطعام. وبلغت الزيادات الشهرية في منح النّواب 1680 دينار و 6487 دينار على التوالي بالنسبة إلى النوّاب الممثلين لدوائر انتخابية داخل الجمهورية وخارجها و 7021 دينار لنائب رئيس المجلس الممثّل لدوائر انتخابية خارج الجمهورية وهو ما أدّى إلى ارتفاع المجموع الخام للزيادات 5,174 مليون دينار بين 15 نوفمبر 2011 و آخر أكتوبر 2012"....
😂😂😂😂😂😂😂 باهييي توا اعملو طلة على الليان هذا 😂 اقراووه و شوفو التاريخ متاعو😂
https://www.facebook.com/133076093450347/photos/a.133077566783533.30076.133076093450347/333955590029062/?type=3&theater
انا حسبتلهم وقتها 9 شهور برك، الحكاية ظهرت تواصلت إلى آخر أكتوبر 2012😃 |
المجلس التأسيسي: أهم الملاحظات الي تهم في أغلبها إدارة المجلس، يعني الإدارة العمومية الي تسير في المجلس و مكتب المجلس (الرئيس و نوابه) الي يحكم في هالادارة
عدم الاقتطاع من منحة النوّاب المنغيبين خلال 2013، علما انّو في 2013 بلغ معدّ النوّاب الغائبين شهريا عن كافة الجلسات العامة دون عذر 8 نوّاب
الجمع بين الانتفاع بالاقامة في النزل و المطعم و الانتفاع بمنحة السكن و الاكل في الفترة بين اكتوبر 2011 و اكتوبر 2012. و هذي حكاية باش نرجعلها مبعد بستاتي قديم هوني في الصّفحة
انتفاع 7 نواب و 10 اعوان بتجهيزات اعلامية (التقرير ما حدّدهاش، الاغلب حواسيب محمولة) ما رجعوهاش بعد انتهاء مهمامهم في المجلس
بين جويلية 2013 و اكتوبر 2015، انتفاع مديرة عامّة في المجلس ب360 لتر بنزين شهريّا عوضا عن 200 كما ينصّ القانون، يعني تمتعت بما قيمته 7 الاف و 482 دينار دون وجه حقّ
بين 2012 و 2014، تمّ صرف 122 الف دينار بعنوان ساعات عمل اضافية لاعوان دون الاستناد الى معايير موضوعية لضرورة العمل و متطلباته
بين 2012 و 2014، فمّا 98 عون تمتعوا بساعات اضافيّة مجموعها 3 الاف و 255 دينار... الاعوان هاذم، خذاو مقابل الساعات الاضافية في ايامات هوما فيها في كونجي اصلا
نهار 21 ديسمبر 2010، تمّ اجتماع في مجلس النوّاب وقتها، لتدارس المواصفات التقنية لصفقة شراء و تركيب تجهيزات صوتيّة لقاعة الجلسات، الجلسة شارك فيها صاحب شركة خاصّة مختصّة في المجال هذا، يعني الشي تحطّ على قياسو، فمّا ما تعس، لمّا صار طلب العروض، لجنة الصفقات العموميّة اعتبرت طلب العروض غير مثمر، و طالبت بإعادته و القيام باستشارة موسعة، و تم القيام بإستشارة موسّعة، و الشركة الي صاحبها حكينا عليه حاضر من البداية هو الي خذا الصّفقة رغم انّو ما عندوش شهادة مهندس و انّو الاستشارة تعتبر الي ما يقدّمش شهادة مهندس او شهادة معادلة يجب اقصاءه
المجلس ما يعملش الجرد السنوي (inventaire) للمنقولات الي فيه من اثاث و تجهيزات إعلامية و غيرها، يعني كي تختفي حاجة، حد ما يفيق
نهار 3 جوان 2014، المجلس تسلّم هبة من الأمم المتحدة تتمثّل في 5 اميرات و جهاز بثّ بقيمة 355 الف دولار، قصد القيام ببث الجلسات مباشرة على موقع الانترنات و الحفظ الآلي للمعطيات متاع الجلسات، الى حدود مارس 2016 ما صار شي، و ما تمّش استعمال هذه الآلات
نهار 8 جانفي 2014، الأمم المتحدة اعطاتنا هبة 19 imprimante numérique قيمتهم 271 الف دولار، ماوصلو ركبو بكلهم الّا في آخر 2015... عامين لتركيب الات طابعة و استعمالهم
نهار 24 جوان 2014، الأمم المتحدة اعطاتنا هبة 260 اورديناتار فيكس بقيمة 184 الف دولار، الى حدود مارس 2016، مازال فيهم الي ما تربطوش بserveur المجلس
سيّارات المجلس تخرج و تتنقّل بدون اذن مأموريّة، يعني بالكلمة نقولو احنا، هذا موش معناه انّو يتمّ استعمالها في غير الغرض منها، لكن معناه انّو ممكن جدّا استعمالها في غير غرضها و حدّ ما ينجّم يثبت شي
الدّائرة تقول انّو ما فمّاش وثيقة تثبت انّو المجلس استرجع السيّارة الوظيفيّة الي كانت عند السيّد فؤاد المبزّع بصفتو رئيس مجلس النّوّاب سابقا، و المجلس جاوب قال السيّارة رجعت
الصفقات
صفقة اعلاميّة بـ 45 الف و 800 دينار تمّ اسنادها لشركة رغم انّو عرضها الفنّي ناقص، و رغم انّو اللجنة الي فتحت العروض اعتبرت انّو الاستشارة غير مثمرة و لازم اعادتها
صفقة بـ 70 الف و 614 دينار تعطات لشركة ما قدمتش عرض فنّي أصلا، رغم انّو القانون يفرض اقصاء أي شركة تشارك في الاستشارة دون عرض فني
اصلاح سيّارات المجلس تمّ 33 مرّة على 40 عند شركة واحدة. على 37 الف دينار كلفة الإصلاح 40 مرّة، الشركة هذي كان نصيبها 34 الف دينار. مع الإشارة انّو هوني ما نحكيوش على عمليّات الإصلاح الي صارت في ورشات ممثلي مصنّعي السيارات (يعني في الدّار)
بين 2012 و 2014، المجلس يتعامل مع مزوّد واحد في قطع الغيار، يعني السوم الي يقول عليه مبروك، و بلغت المشتريات من عندو 51 الف و 500 دينار
مزوّد وحيد للمجلس بالزّهور، و هو بيدو كان مع مجلس النّوّاب، و مبلغ الشراءات
نهار 30 اكتوبر، محلس النّوّاب صحّح زوز صفقات مع زوز نزل لإيواء النّوّاب في الفترة من اكتوبر 2009 الى سبتمبر 2012، الصفقة مع النّزل الأوّل سعرها الاقصى 25 الف دينار، بينما المصاريف الفعليّة لاقامة نوّاب المجلسين النواب و التأسيسي وصلت 111 الف دينار، و الثّانية مع نزل آخر سعرها الأقصى 200 الف دينار بينما المصاريف الفعليّة لاقامة نوّاب المجلسين النواب و التأسيسي وصلت مليون و 582 الف دينار
صفقة تركيز منظومة اعلامية لتجهيزات الصّوت بالمجلس، فيها انّو المزوّد الي تجي عندو الصّفقة، لازمو يكوّ 6 مهندسين في المجلس باش يعملو الصيانة، تمّ التكوين لزوز مهندسبن و 4 آخرين غير مهندسين، لكنهم ال6 ما قاموش بالاشراف الفني على هذه المنظومة كيما كان منتظر، و هذاكا علاه مجلس النوّاب ثمّ المجلس التّأسيسي اضطرّ في الفترة بين 10 نوفمبر 2009 و 25 جويلية 2013، انّو يلتجأ لخدمات شركة خاصّة بكلفة 118 الف دينار و العمليّة تمّت بدون عقد، و مصلحة الاعلامية في المجلس لم تتولى متابعة و تقييم اعمال هذه الشركة
على خير |
السلام عليكم
قبل، و نعاود قبل، قبل الخوض في تفاصيل تقرير دائرة المحاسبات
العبد الفقير، كنت من جملة النّاس الي تستنى بفارغ الصّبر في التّقرير السنوي 30 لدائرة المحاسبات، و سعيد انّو خرج أخيرا، و انّو يتضمّن عمل متميّز و دقيق، عمل ورّانا هول المصائب الي موجودة في التصرّف العمومي، و هالعمل هذا هو الطّريق الوحيد للإصلاح، الكشف طريق الاصلاح، هذي لازمنا نفهموها و نفخرو انّو الكشف موجود في بلادنا... عمل دائرة المحاسبات قيّم جيّد، و لازمنا نفهموه، و نقومو باللّازم لإصلاح ما يجب إصلاحه...
...لكن... بصراحة، في بلادنا نهوّلو كلّ شي، على ما تابعت الاعلام و فايسبوك، ارقام طائرة هنا و هناك، حالة هستيريا غريبة تدلّ اساسا عن عدم علم بأبجديّات التصرّف و التسيير العمومي و الخاص...
نردّو بالنا: كلامي هذا ما ينفي في شيء خطورة الاخلالات، و ضرورة اوّلا اصلاحها، و ثانيا محاسبة المتسبب فيها سواء عن قصد او بإهمال، و في كلّ تقارير دائرة المحاسبات القديمة، دائما ما نقابلو في عديد الفقرات عبارة "و اثر عمل الدّائرة، قامت الادارة بإحالة الملف على القضاء)
لكن يا توانسة، نحب نقلكم حاجة، المدقّق و المراقب، راهو يمشي لأي مؤسسة عموميّة او خاصّة، و يفلي اكثر ما يمكن من الوثائق و الجداول، و ما يتكلّم الّا على الاشياء الخاطئة، يعني يكون غالبا بربش آلاف العمليّات و الوثائق باش خرج بهاك الاخلالات، راهو كان تغزرو لتقارير الرّقابة الدّاخليّة لأكثر المؤسسات الخاصّة نجاحا في العالم، تلقاو تقارير في شكل مجلّدات... يعني كلّ ما كبر حجم المؤسسة، كلّ ما تكثر الإخلالات مهما كانت درجة التّنظيم، و هذاكا علاه في المؤسسات هذي، نلقاو ادارات كبرى و دائمة للرّقابة الدّاخليّة مهمتها الرّقابة الدّائمة، و ادارات كبرى للتصرّف في المخاطر مهمّتها استباق آثار الاخلالات الي تصير... احنا مصاريفنا العموميّة بين 2010 و 2015 دون اعتبار خدمة الدّين (خلاص ديون تونس)، مصاريفنا في ال6 سنين هذيكا بلغت... شدّو عنكم: 165 الف و 324 مليون دينار... يعني لمّا نحكيو على مبالغ الإخلالات، لازمنا اوّلا ننتفضوا ضدّ تبديد المال العام بالاهمال او سوء التصرّف، لكن ثانيا نتذكروا النسبة الضعيفة جدّا لهذه المبالغ مقارنة بالـ 165 الف و 324 مليون دينار الي صرفناهم في نفس الفترة... الكلام هذا نقول فيه موش للتّقليل من اهمّية الاخلالات، لانها مهما كان مبلغها تبقى فادحة و لو ما نتفطنوش ليها تأدّي لكوارث اتعس، لكن باش نحاول نوقّف تيّار جلد الذّات و اعتبار انفسنا ضعنا و ماشيين للخراب الزؤوم و كلّ شي غالط، لسبب بسيط : اوّلا اعتبار كلّ شي غالط هو استنتاج عبثي و غبي، و ثانيا، لو تغزرو لتقارير دوائر المحاسبات للدّول المتقدمة نلقاو نفس الشّي، لكن غادي، تقرير دائرة المحاسبات يؤدّي للمطالبة بالإصلاح و موش لحالة هستيريا تشكّك في كلّ شي، و للتّأكيد على كلامي، اقراو الكلام الموالي:
أمثلة من تقرير دائرة المحاسبات الفرنسيّة 2017:
كلمة خسارة تعاودت 29 مرة
كلمة fraude (غش) في صيغ مختلفة تعاودت اكثر من 50 مرّة
كلمة opaque (غير شفّافة) تعاودت اكثر من عشرة مرّات في صيغ مختلفة 'تصرف غير شفاف، علاقات غير شفّافة...)
كلمة infraction (اخلال) تعاودت اكثر من 20 مرّة
600 الف اورو منح غير مستحقّة لاعضاء مجلس جراحي الاسنان
عشرات ملايين اورو بين 2007 و 2012 بسبب عمليّة تحيّل جبائي كبرى في مجال الأداء على التّكوين المهني
حوالي 10 مليارات اورو مقدار موارد ضاعت على موارد الميزانيّة بين 2009 و2014 بسبب القررات الارتجاليّة للحكومة في تركيز و تغيير الاداء الايكولوجي على وسائل النقل الثقيلة. القرارات هذي تكلفت زادا حوالي 960 مليون اورو تعويض لشركة خاصّة كان موكول ليها جمع هذا الاداء، فما خسارة احرى ناجمة عن اقتناء معدّات و تجهيزات 652 مليون اورو اصبحت بلا جدوى بعد التخلي عن الاداء
ديوان تعويض الحوادث الطبّية شاري لوجيسيال فاشل ما ينفع بشي قيمتو 3.5 مليون اورو
نفس الديّوان ما قامش بإستحلاص ديون عموميّة بقيمة 30 مليون أورو
450 الف اورو مدفوعة مرّنين من طرف معتمدية مدينة ارجونتاي لشركة مسؤولة عن التصرّف في المواقف العموميّة
و غيلرهم من اخلالات مهولة
للي يحب يثبّت علينا : تقرير دائرة المحاسبات الفرنسية 2017:
https://www.ccomptes.fr/sites/default/files/EzPublish/RPA2017-Tome-1-integral.pdf
الخلاصة:
نتائج تقارير دائرة المحاسبات هي ضوء تونس في العتمة متاع التصرّف في الاموال العموميّة، و فيه اخلالات مقزّزة (ما لقيتش عبارة اخرى
الرّاي العام لازمو يتقلق من نتائج التقرير و يعمل ضغط على الحكّام للاصلاح و الفضيحة لازمها ترعب المتسببين فيها اهمالا او قصدا
لكن، ايّاكم و جلد الذّات و تحقير و التشكيك في المستوى الاداري للتصرف في الميزانية الي عند تونس، و الي لو نقارنوه بالدّول الي في وضعنا، نلقاو ارواحنا في الطّليعة بشهادة المؤسسات الماليّة العالميّة، و لازمكم تعرفو خاصّة، انّو أي كانت المنظمة او المؤسّسة، اذا كان حجمها كبير (فما بالك بدولة)، فراهو الي يلوّج يلقالها اخلالات
بجااااه ربّي جماعة بيّوع الحكومة اخطاوني، راني نحكي على اخلالات في فترة بين 2010 و 2015، يعني الاحزاب الكلّ الي حكمت معنيّة بيها
وعد الستاتي الجاي فيه بداية حديثنا على الإخلالات الي في التقرير :)
#استهلك619 |
السلام عليكم
إجابة للأوخيان الكل الي يبعثولنا اينبوكس حول تقرير دائرة المحاسبات، وعد كالعادة باش نفليوه، بالحاجة بالحاجة مع التفسير المفصّل، ما انجمش نحكي عليه بالجملة توا، لازم نكون قريتو الكل، و هذا بصراحة مستحيل في فترة قصيرة، الله غالب خدمة و دار هذاكا حد الجهيّد 😊. .. لكن وعد كالعادة بالشوية بالشوية، نفليوه و نقدمو مشاكل كل مؤسسة وحدها...
في الاثناء، تحية شكر لإطارات و قضاة الدائرة، و تحية شكر للثورة الي خلات الرأي العام يهتم بالمال العام و خلاتني حر نقول الي نحب، صدقوني ما فما حتى دولة عربية في وضعنا، فقط الدول المتقدمة يشكل فيها صدور تقرير دائرة المحاسبات حدث، مهما كانت مشاكلنا، احنا خير من غيرنا بالف مرة، احنا في الثنية الصحيحة، و غدوا خير يا بلادي..
#استهلك619 |
عام 2014، فما في ولاية تطاوين 12085 عاطل عن العمل
عام 2017 مناظرة البيئة و البستنة في ولاية تطاوين تقدمولها 13000 مطلب... |
لمحة :
عملية تجميد أموال أحد رجال الأعمال اليوم لم تتم في إطار قانون الطوارئ بأمر من السلطة التنفيذية (الحكومة)... القرار اليوم قضائي بحت و صادر عن القطب القضائي المالي لمكافحة الفساد...
صدقوني مهما كان الثمن الواجب دفعه اليوم لمقاومة الفساد، النتائج على الاقتصاد الوطني ستكون متميزة مستقبلا
#سيّق |
السلام عليكم
مشكلتنا مع بايبال
حكينا برشا مرّات على موضوع بايبال مع تونس، و في آخر مرّة حكينا في الموضوع، قلنا، بناءا على تصريحات وزير تكنولوجيا الإتّصالات، انّو المشاكل في طريقها الى الحلّ و انّو من المتوقّع يدخل paypal لتونس في جوان 2017، و الجمعة الي فاتت، تجي مراسلة من Paypal تقول للتوانسة مضمضو، انساو هالقلم جملة، Paypal ما تحبش تخدم معاكم...
شنوّا الّي صار:
هات نبداو بالسّاس: شنوّا هو PayPal:
في كليمتين، هو موقع يسهّل ذفع و تبادل الأموال على الإنترنات... كيفاش؟ هات نبداو بالشّويّة السّاعة، ياخي الي ما عندوش PayPal ما ينجمش يبيع و يشري على انترنات؟ مالا البنوك و مواقع البنوك شنيّة حكايتهم؟ لاش يصلحو؟... الحكاية بسيطة، اذا تحب تشري على انترنات، تنجّم تشري كي تعطي رقم بطاقتك البنكيّة و تاريخ إصدارها و الرّمز الصغير الي وراء الكارطة من تالي، الحالة هذي موجودة في تونس مثلا في خلاص فاتورات الماء و الضوء و التلفون عبر الانترنات.... في العالم، حجم المبيعات من الشّركات للأشخاص عبر الانترنات بلغ 1915 مليار دولار عام 2016 (يعني تقريبا 165 مرّة ميزانية تونس عام 2016). يعني تصورو عدد النّاس الي تبيع و تشري على انترنات في العالم... تبقّى في المعاملات الماليّة الالكترونيّة، يتطرح ديما مشكل السّلامة، مشكل سرقة او سوء استعمال معطيات البطاقات البنكيّة، و هو مشكل كبير، و الحدّ منّو موش ساهل... باش نفهمو قدّاش خطر القرصنة الاكترونية كبير و قدّاش الاحتياط منّو صعيب و مكلف، هات ناخذو مثلا في تونس، على 23 بنك، عندنا بنك واحد هو ال ATB، بنك واحد على 23، الموقع متاعو الي تصير فيه المعاملات الماليّة لحرفاؤو على الانترنات و على تطبيقة الهاتف، مطابق للمعيار العالمي للسّلامة المعلوماتيّة ISO27001... دونك، كيما في تونس، في العالم، مشكل السلامة كان حاجز كبير في ذهن النّاس باش يشريو و يحولو الفلوس على الانترنات، يعني الانسان يحب يشري حوايج مختلفة من برشا مواقع، يقلّك انا كلّ فين باش نشري حاجة من موقع، نعطيه كلّ معطيات حسابي و بطاقتي البنكيّة و تصبح معطياتي مفرتة في كلّ بلاصة ما يساعدنيش... جاء PayPal و عمل حلّ في الوسط، الحريف يقيّد فيه مرّة واحدة، و يعطيه كلّ معطياتو البنكيّة، و PayPal هو المسؤول على سلامة و سرية هالمعطيات، و بعدها كي يمشي يشري من أي موقع على انترنات، يكفي انّو يعطي اسم حساب البايبال متاعو و الكود بايبال متاعو، و بايبال يقوم باللّازم لخلاص هاك الموقع بالوقت، و هو يمشي يخلص من حساب الحريف، و العملية تصير بشكل الكتروني و فوري...
باهي لحدّ هنا امر عادي و موش مشكل، PayPal ماهو الّا وسيلة دفع الكتروني، و حتّى شي ما يمنع انّو الواحد يستعمل بطاقتو البنكيّة... لكنّ بالشويّة عاد، PayPal كبر، كبر باااارشة، وصل لـ 197 مليون بشر يستعملو فيه عبر العالم في 2016، يعني بالشويّة بالشويّة، و بإعتبار النّاس الكلّ تتعامل بPayPal، و اغلب المواقع تتعامل ب PayPal، اصبح الي ما عندوش حساب PayPal تقريبا bloqué و ما ينجّم يعمل شي خاصّة في التجارة الالكترونية عبر العالم و تحويل و استقبال الأموال عبر العالم... و هوني وقفت الزّنقة للهارب بالنّسبة لتونس... كيفاش؟
بايبال مبني على 25 عملة متاع 25 دولة في العالم، لكن الأغلبية السّاحقة من المعاملات تصير بالدّولار و الأورو و الجنيه الإسترليني و اليان الياباني و اليوان الصّيني، و حتّى بقيّة العملات، هي عملات محرّرة، معوّمة، يعني سعرها يحدّدو العرض و الطّلب، و هي عملات تقضي في مختلف انحاء العالم، بالفلّاقي، عملات ما عليها حتّى قيود متاع دفع او تحويل داخل و خارج دولها... و هوني مربط الفرس، هوني سبب مشاكلنا مع شركة PayPal... احنا اوّلا عملتنا غير محرّرة، يعني ما تقضي كان في تونس، و ثانيا، قانون الصّرف متاعنا يمنع تحويل العملة الصّعبة للخارج الّا في حالات يحدّدها القانون، و يفرض على كلّ تونسي مقيم في تونس، انّو يحوّل لتونس آليا و فوريّا أي مبلغ عملة صعبة يربحو من الخارج... و الحوايج هاذم موجودين (من جملة إجراءات أخرى) لحماية الدّينار، و اذا نحبّو انّحّيوهم نهائيّا، لازمنا نفهمو انّو النّتيجة الآليّة في ظلّ حال انتاجيّتنا الرّثّة، هي التّعويم متاع الدّينار، و انهيار قيمتو بشكل كارثي في نهارين، مع ما يعنيه الامر من مصائب كيما الي سبق و فسّرناها بالتّفصيل في حالة تعويم الجنيه المصري... وجود القوانين هذي، خلّانا في برشا مشاكل في مفاوضاتنا مع بايبال، و تعقدت الأمور برشا مرّات، و تحلّت برشا مرّات، الى ان وصلنا لآخر حلقة الجمعة الي فاتت... شنوّا الّي صار
البنك المركزي التّونسي، كان المرّة الأولى طالب من PayPal انّو يفرض على التوانسة الي يعيشو في تونس، انهم أي مبلغ يدخل لحساب بايبال متاعهم، ما ينجّموش يشريو بيه حوايج من برّا، و اذا يحبّو يقبضو هاك المبلغ الي دخلّلهم، ما ينجمو يحولوه الّا لحساباتهم في تونس و يقبضوه بالدّينار في تونس(و هذي راهي شروط فارضها قانون الصّرف متاع تونس، يعني ما يتبدّل الّا عن طريق مجلس النّوّاب، يعني البنك المركزي ما عندو فيه لا باع لا ذراع)... بايبال الي قايم على حرّية تنقّل الأموال في العالم، رفض قطعيّا هذا الشّرط... و البنك المركزي، امام الضّغط الفايسبوكي، رضخ، و خذا مبادرة شخصيّا نعتبرها غريبة خاطرها منافية لقانون الصّرف التّونسي، قال لبايبال: يا سيدي موافقين، ميسالش، التوانسة الي عندهم حسابات بايبال، حتّى كان حولو الفلوس لحساب في بلاد أخرى، موافقين، و حتّى كان شراو سلعة من مواقع في الخارج موافقين، لكن بشرط وحيد: هو انّو هالتوانسة ما عنهم الحق يعملو الشّي هذا، الّا انطلاقا من تونس، يعني موش يعبّي الحساب من برّا، و يمشي يصرفهم غادي و تونس تخرج بيدّيها فوق راسها من الحكاية... الهدف متاع البنك المركزي من العمليّة هذي، كان، و في ظلّ السماح الاستثنائي للتوانسة بمسك عملة صعبة في الخارج، على الأقل معرفتهم و معرفة المبالغ الي يتعاملو بيها، لاسباب جبائيّة أساسا و لأسباب احصائيّة و نقديّة ثانيا...
في البداية، كلّ البوادر و الإتّصالات معاهم كانت توحي انّو بايبال قبل بهذا الشّرط، لأنّو شرط ما يمسّش من طريقة عمل PayPal، و هذا الي خلّى كلّ العاملين على الملفّ متفائلين برشا بقرب حلّ المشكل... لكن آخر مراسلة من PayPal طيحت كلّ شي في الماء، و كان الرّدّ جاف و غريب، علاش قلنا ردّ غريب و جافّ؟ خاطر سابقا، لمّا PayPal ما يكونش موافق على حاجة، يجاوب إجابات بنّاءة، يقترح تغييلا حاجة، يقول مثلا كان تعملو هكّا نوافق، و هذا كان فحوى كلّ المراسلات بين PayPal و تونس الى حدود الرّفض الجاف الأخير... النّاس أي خدموا على الملف في تونس، بهّموا، ما فهموش شنوّا سبب القلبة الي تقلبوها جماعة PayPal بعد ما كنّا في طريق الحلّ معاهم، الله اعلم، تقول شامتين في تونس اصلا... أي و مبعد؟ شنوّا باش يصير؟
على المدى القصير، بأستثناء ضغوط دبلوماسيّة، ما نراش حلّ مع PayPal، ممكن للتوانسة يمشيو لشركات منافسة لpaypal كيما neteller و skrill (نفس طريقة العمل لكن شركات أخرى هذي)... و ما يغركمش قائمة الدّول الي حاطها PayPal في الموقع متاعو كوم كوا يتعامل معاها، اغلبها الي من دول العالم الثّالث و لي عملاتها محميّة، هي دول فيها نفس مشاكل تونس، تبقّى PayPal يحط فيها على بعضها (ديجا حتى تونس حاطّينها معاهم)، و حتّى كي تدخلو لفوروم paypal و تسألوهم شنيّة الدّول الي ما تتعاملوش معاها، يقلولكم: "ما انّجموش نجاوبوكم شكون الدّول الي ما نتعاملوش معاها، اما هاي الدّول الي نتعاملو معاها،" و يبعثوكم لليان فيه 202 دولة بوه على خوه بما فيهم تونس...
على المدى المتوسّط، إعادة النظر في قانون الصّرف التّونسي، و تعويم الدّينار، وقتها ما عاد فمّا حتّى حاجز للتصرف في العملة الصّعبة بالنّسبة للتوانسة، و هوني برشا أسئلة تبقى بلا إجابة: شنوّا باش يصير للدّينار وقتها؟ يا ترى التوانسة يقبلوا الغلاء الي صار في مصر؟ يا ترى اقتصادنا قادر يقاوم التعويم....
على خير يا توانسة
#استهلك619 |
الآن : خروج الباخرة قرطاج من ميناء حلق الوادي في اتجاه جنوا.
وزير النقل عدى العشية في الميناء، القرارات :
تم انزال العاملين الاثنين الي قاموا بعملية تمرد في عرض البحر و منعهم من العمل في الباخرة قرطاج... يعني فقط منع من العمل في الباخرة قرطاج، ما همش باش يشدو 6 شهور سجن كيما يقول القانون
تم إنزال 4 عمال آخرين تهجموا اليوم على فريق الملاحين بالمركب
هيا باهي، تقدم ملحوظ، و لكن يبقى السؤال، النقابة الي تسببت في خسائر عظمى للشركة بتأخيرها لرحلات باخرة مدة 3 ايام، ما تتحاسبش؟ هذيكا ماهي فلوس الشعب التونسي المغبون، ميسالش تضيع؟ النقابة الي ضيعتها ما تتحاسبش؟ |
مسلسل عربدة نقابة عمال التنظيف و المطبخ و النادلين متواصل في الشركة التونسية للملاحة، باخرة قرطاج حابسة في حلق الواد، و النقابة على الرصيف تحاول أنها بالقوة تركب الزوز عمال الي تمردوا على القبطان في عرض البحر... والله لو يتم اهانة القبطان و فريق الملاحين، معناها بواخر الctn ستصبح زرائب حيوانات عائمة...
و إدارة الشركة عاجزة و خايفة من اخذ قرار بسيط الاستنجاد بشركات خاصة للنظافة و الطبخ و إنقاذ الشركة من خسائر مهولة و من فوضى عارمة في المستقبل...
و المأساة انو الوزارة ما شاء الله عليها لما خرجت بلاغ الحادث تحكي على "خلاف" بين القبطان و العمال متاع التنظيف و المطبخ و النادلين😐... طبيعي، خايفين يقولو الحكاية كاملة و الرأي العام يفهم مهزلة التمرد على القوانين البحرية، و يفهم حجم ضعف هذه الوزارة و عجزها على تطبيق القانون للحفاظ على رزق التوانسة...
ناري على بلادي و بره |
نقابة عمال التنظيف و المطبخ و النادلين تقرر إيقاف سفرات باخرة طانيت بعد أن أوقفت سفرات باخرة قرطاج
تذكير :
نقابة العمال متقلقين خاطر قبطان باخرة قرطاج طلب من زوز عمال تمردوا عليه و الباخرة في عرض البحر(التفاصيل في الستات السابق)، طلب منهم يتصلو بالادارة في تونس لتنقلهم الى باخرة اخرى، ما حبش يطبق عليهم القانون الي يفرض 6 شهور حبس على كل متمرد على متن باخرة في عرض البحر، عيد و عواشر، طلب فقط نقلهم، و النتيجة نقابة عمال النظافة و الطبخ و النادلين تقرر وقف نشاط الشركة التونسية للملاحة في حال لم يتم كسر قرار القبطان و إعادة العاملين على متن باخرة قرطاج بالذات...
مع الإشارة انو إلى حدود 2014 (تاريخ آخر تقرير حول الوضعية المالية للمنشآت العمومية ) مجموع الخسائر المتراكمة للشركة التونسية للملاحة بلغ... 66,8 مليون دينار...
ملاحظة صغيرة لإدارة الشركة :
لو تراجعتم المرة هذي أمام العربدة، فمعناه اندثار كل قواعد الملاحة البحرية على بواخر الشركة، معناه ماعاد حتى دولة باش تقبل بواخر تونس، معناه اندثار الشركة، معناه أنكم ستكونون بسبب عدم جديتكم و حزمكم (لا قدر الله) ستكونون المسؤولين عن إفلاس شركة عمومية |
الشركة التونسية للملاحة تلتحق بفوضى العربدة النقابية
باخرة قرطاج التي كان من المفروض أن تبحر البارح من ميناء حلق الواد في اتجاه اوروبا، طلعت المسافرين و سياراتهم من البارح الصباح، و مازالت لليوم راكنة مكانها بسبب إضراب مفاجئ لعملة الفندقة (تنظيف و مطبخ و نادلين)...
واحد:
إضراب مفاجئ، دون أي اعلام، مع ما يعنيه الأمر من بهذلة للمسافرين، مع ما يعنيه الأمر من تلطيخ لسمعة الشركة في سوق شديدة التنافسية، مع ما يعنيه الأمر من خسارة حرفاء مستقبلا، مع ما يعنيه الأمر من انهيار لرقم معاملات الشركة، مع ما يعنيه الأمر من خسائر للشركة.... هذا الكل ما يهمش، و برّا خسرت، شهاريهم مضمونة، توا تتصبلهم مليارات من ميزانية الشعب التونسي، تتنحى من الصحة و الا من التعليم و الا من النقل و الا من الدعم، المفيد هوما يعرفو شهاريهم مضمونة، مادام الشعب مواطنين و شركات ينحيو من جيوبهم و يخلصو في الضرائب، و كان خلات، توا الحكومة تتسلف باسم الشعب التونسي و تزيد تغرقنا في الديون... المفيد هوما يعرفو انو الربح والخسارة متاع الشركة آخر اهتماماتهم مادام الشعب باش يخلصلهم شهاريهم في جميع الحالات...
اثنين :
علاش الإضراب ؟
في النقل الجوي و البحري، القبطان هو المسؤول الأول و الوحيد على سلامة الناس، و قراراتو تطبق بدون نقاش طوال الرحلة... في آخر رحلة عودة لباخرة قرطاج من جنوا، القبطان احتاج لعنصرين إضافيين لفريق اليقظة على متن الباخرة، (فريق اليقظة هذا، مهمته التفقد الدائم و الدوري لنقاط مختلفة على متن الباخرة، للتوقي من أي خلل أو حريق مفاجئ لا قدر الله)... المفيد، القبطان احتاج لعنصرين اضافيين في فريق اليقظة، يدعم بيهم مجموعة الملاحين في مختلف المهام على الباخرة... القبطان، طلب من زوز من عمال الفندقة انهم يعاونو استثنائيا فريق الملاحة، و يعززو فريق اليقظة في طريق العودة من جنوا، يعني الرحلة الكل أقل من 12 ساعة تقريبا، و ممكن تجيهم فيهم 6 سوايع خدمة، و لأسباب قاهرة تتعلق بسلامة الباخرة.... الزوز عمال المعنيين وافقوا في البداية، مبعدين لسبب موش معروف بدلوا رأيهم و عصوا أمر القبطان، في الحالة هذي القانون في تونس و في العالم اجمع واضح، 6 أشهر سجن، لأن عصيان أمر القبطان معناها فوضى على متن الباخرة و سلامة الكل تصبح على كف عفريت... لكن القبطان التونسي، ما مشاش حتى لغادي، حب يلم الحكاية، و قالهم، هاني موش باش نكبرها، نحبكم في تونس تمشيو للادارة، تقلهم ينقلوكم لباخرة اخرى، خاطر مواصلتكم معانا معناه تخريب لكل قواعد النقل البحري... أي عاد في الأثناء و عند الوصول الى تونس، صدر أمر من نقابة عمال النظافة و النادلين و الطباخة على متن باخرة قرطاج بالإضراب و توقيف الباخرة و عدم العودة للعمل إلا بعد تكسير قرار القبطان و إعادة الزوز عمال الي رفضوا تعليمات القبطان إلى باخرة قرطاج بالذات، يعني في العالم أجمع القبطان متاع الباخرة قدره محفوظ، و في تونس بداية من اليوم، قبطان البواخر المسؤول الأول عن سلامة الناس و الباخرة، سيصبح طرطور، و قوانين الملاحة البحرية باش نبلوها و نشربو ماها و نرجعو نخدمو كالقراصنة... و انطلقت عملية بهذلة الركاب و تلطيخ سمعة الشركة... و فما معلومات في بعض وسائل الإعلام تقول انو العملية تطورت بعد قيام كاتب عام نقابة عمال المطبخ و التنظيف و النادلين بإهانة القبطان أمام كامل فريق الملاحة... و حاليا يبدو انو تصعيد النقابة تعدى إلى باخرة تانيت، و هي بيدها حابسة...
حسبي الله و نعم الوكيل |
نتائج الباك دورة جوان حسب الجهة:
لاحظوا حاجة مهمة، كذبة شمال جنوب كل الأرقام تكذبها، بداية من نتائج الباك وصولا إلى مؤشرات التنمية الجهوية (الي يهبط شوية في الصفحة يلقى ستاتي حول تفصيل مؤشرات التنمية الجهوية)... الاختلال في تونس لا علاقة له بتاتا بلوبانة شمال جنوب التي يرددها المرضى، الاختلال في تونس يبرز حصريا حين نقارن الساحل من بنزرت الى مدنين بالغرب التونسي من باجة لتطاوين...
ملاحظة أخرى تعدات في صمت للأسف و حد ما ركز عليها، أضعف نسبة نجاح في شعبة الآداب، 12,5% و هذي نكبة وطنية عظمى لو فعلا جينا نحبو نبنيو وطن و شعب متوازن، النظام التعليمي البغيض متاع بن علي دمر كل ما يمت للآداب من صلة، كالفلسفة أم العلوم و التاريخ أساس نمو وعي الشعوب و الجغرافيا السياسية و الاجتماعية مرصد فهم الحضارة البشرية، و الأدب بأنواعه لإدراك وحدانية الذات الإنسانية بأفراحها و آلامها، هذه المواد دمرها نظام تعليم بن علي، فصرنا لا ننتج مواطنين بل آلات تقنية بشرية، في كل دول العالم المتقدمة، ضوارب المواد الأدبية في الشعب العلمية مهمة جدا و قد تؤدي للرسوب في حال تجاهلها، نحن في تونس نخرج آلات لا تستخدم الا الجانب الأيسر من الدماغ، مهملة الجانب الأيمن الذي يبدع و يخلق و يحدس... نتائج شعبة الآداب 2017 دليل أننا نهمل بناء شعب المستقبل، و المأساة أن لا حياة لمن تنادي، لا أحد هاله مسأوية نتائج شعبة الآداب... مخطئ من يعتقد أن الطائرة و الصاروخ قد نضجت في عقل مهندس قبل أن يخترعها خيال روائي أو رسام
#استهلك619 |
عيدكم مبروك و شكرا لثقتكم الغالية
ربي يقدرني نكون في المستوى
ربي يحفظ تونس
نحكيو على آخر تطورات PayPal بعد العيد أن شاء الله، و لو يتكرمو المسؤولين عالموضوع في البنك المركزي و وزارة تكنولوجيا الاتصالات يتصلو بينا اينبوكس لبعض الاستفسارات لتوضيح الصورة أكثر ما يمكن للناس |
خارج موضوع الصفحة :
حادثة عون الأمن الي حرقوه كمشة مجرمة أثناء تأدية واجبه في معتمدية بئر الحفي، تأكد حاجة واحدة في نظري، لا نملك أي حزب سياسي وطني في تونس و لا نملك مجتمع مدني في تونس، هذي أحزاب كراسي و منظمات تحب التصاور و الظهور، هذي ناس لا علاقة لها بفكرة الوطن، هذي أحزاب انتخابات و منظمات شعبوية، عمرها ما تأخذ موقف ضد الهمجية الشعبية و لو أدت هذه الهمجية لحرق تونس، تلقاهم اصواتهم تلعلع على تفاهات، عمرهم ما ينددو بالتجاوزات الشعبية، عمرهم ما يخرجوا بلاغات استنكار ضد كل مظاهر العته الشعبوي من تخريب و غلق طرقات و تعطيل انتاج، عمرهم ما ينددوا بالاجرام الفئوي و الجهوي الي يحرق في تونس، علاش؟ خاطر كل همهم الانتخابات و الكراسي، خاطر كل همهم التفليم و الظهور في الصورة بالنظرة الي صورهالهم عقلهم الاناني فماش ما يربحو تعاطف أنصار الهمج و الفوضى ، تونس آخر ما يعنيهم، لما يصير انفلات شعبي بجرائمه المختلفة و يصير حرق و تدمير لفكرة تونس كوطن، في أحسن الحالات يسكتو، و في أغلبها و أتعسها يركبو عالموجة و يبرروا فقط باش يمركيو بونتو سياسي على الي يحكم، الكلام هذا صالح توا و صالح ايضا في كل مراحل الحكم بعد الثورة، ما عندناش احزاب تحب تونس، عندنا احزاب تحب الكراسي، و هاذم ناس لا يمكن ائتمانهم على مستقبل بلاد...
شاهية طيبة
تحيين : شكرا لحركة مشروع تونس، الحزب المعارض الوحيد الذي يتجرأ على الجهر بالتنديد بالشعب حين يخطئ |
😂😂😂😂
بين البارح و اليوم، المنداف شد 3 اخرين
#سيّق |
مصاريف التأجير : 6,7 مليون دينار
مصاريف التسيير: 19,5 مليون دينار
بناء قسم الجراحة التجميليّة : 100 الف دينار
تهيئة 4 غرف إقامة و فضاء لتركيز آلة باتسكان: 100 الف دينار
المجموع 26,4 مليون دينار (26 مليار و 400 مليون من مليماتنا) مصاريف المستشفى العمومي الجامعي الحبيب بورقيبة صفاقس في 2017...
هاوكا النّقابة الي ما تحبّش دكتور من الجيش الوطني يسيّر السبيطار، لمّو بعضهم و عملو فيه طهور عربي و طبال و زكّار و بخور..
لا و الوزارة قالك حلّت تحقيق في ظروف التّعقيم😂😂😂😂... لا حول و لا قوة الا باللّه، يعني لا قلقهم السطمبالي بين المرضى، لا استغلال مرفق عمومي دون وجه حق، لا شي... سبحااااان الله
شاهية طيبة |
قيد على الزواولة😂
هذا بفضل الإدارة العامة الي جات في بلاصة الإدارة القديمة الي تنحات و تنحى معاها العايدي |
صدقوني رغم كل شي، النظاف في البلاد هذي أكثر بآلاف المرات من الفسّاد، مهما فرعنو ما عندهم فين يوصلو، خليهم يواصلوا عربدتهم و صبرا، صبرا موعدهم القضاء
#سيّق |
البارح على قناة نسمة، سارة الصايم رئيسة قسم بالدائرة التجارية للستاغ قالت :
"الستاغ يرحم والديها معيشة التوانسة في رفاهة"
على أساس شركة صارف عليها شعب الزمبابوي العظيم، و يرحم والديها كي تخدم للشعب التونسي...
لمحة : مداخيل الستاغ في 2015:
3814 مليون دينار، هاذم يدفعهم المواطن مباشرة للستاغ مقابل الفاتورات
مازال: 850 مليون دينار منح استغلال خرجت من ميزانية الشعب التونسي عامتها و مشات للستاغ
أي مليم تصرف باش تعملت شركة اسمها الستاغ، راهو خرج من ميزانية الشعب التونسي...
لذا يا سيدتي الفاضلة، قول راهي الستاغ تخدم مليح، قول راهي تعمل في مجهود، أما ما تقدملناش الأمر في شكل مزية عظيمة، الفلوس العمومية الي تعملت بيهم الستاغ هي فلوس دفعها المواطن و الشركات، يعني حد، حد ما عامل علينا مزية.... والله ذكرتني في أخبار تونس 7 لما يقدمولنا في مصاريف التدخلات الأجتماعية من ميزانية الرئاسة على أساس هدية من رئيس الجمهورية، جابهم من رزق بوه |
يا حكومة، نعاود، ابعث كنترول فيسكال معمق لكل الترانزيتار الي متقلقين من القرارات الاخيرة، تحركوا، يزي من الدفاع، تحركوووووا |
حقهم، ن حقهم يتصرفو كيما يحبو
و من حق الإدارة العامة للرقابة الجبائية تعمللهم مراقبة معمقة فوريا |
البارح الترانزيتار متاع رادس عاملين وقفة احتجاجية... و اليوم (على ذمة بيزنس نيوز)، تعطيل كبير لدخول البواخر للبرط بسبب رفض بعض الديوانيين القيام بعملهم بعد النقل و الإحالات على التحقيق الأخيرة...
نصيحة للحكومة، نصيحة نعاودها للمرة الالف، التراجع معناه مسمار آخر في نعش تونس |
معلومة:
عام 2016، صرفنا من ميزانيّة الشّعب التّونسي 1976 مليار ملّيم (حوالي 10,5% من مجموع الضّرائب الي خلصوها التوانسة مواطنين و شركات عامتها)، على التدخّلات الاجتماعيّة التّالية:
480 مليار تمّ توزيعها على العائلات المعوزة
400 مليار تمّ توزيعها على البلديّات لدعم ميزانيّاتها
300 مليار لتغطية جزء بسيط من عجز الصّناديق الإجتماعيّة
140 مليار منح وقروض جامعيّة للطّلبة
656 مليار تدخّلات إجتماعية مختلفة أخرى
شاهية طيبة
#استهلك619
المصدر : تقرير تنفيذ ميزانية 2016 صفحة 27 و 28 / موقع وزارة المالية |
يعني سبحان الله، الأحداث تفرض في نفسها علينا، يلزونا نكعررو و نعاودو....
بدون تعليق، والله شي يوجع القلب، في الواقع، الخوصصة صارت في تونس، و صارت مجانا و دون أن يقبض الشعب التونسي أي مليم، الشركات العمومية أصبحت ملك من يعمل فيها، فكوها من الشعب، فكوهالو نهائيا، يعملو فيها الي يحبو، و التونسي يشرب و الا يطير قرنو، و ما عليه إلا يصبلها من الضرائب الي يدفع فيهم لتغطية خسائرها
تفرجو:
https://m.facebook.com/story.php?story_fbid=10154481096575988&id=114547185987 |
حريق في مخزن في رادس مباشرة بعد زيارة الشاهد و بعد مجموعة من القرارات لوزارة المالية
لن تكون حربا سهلة ضد الفساد، لكن تونس باش تربح، والله كي تطلعو للقمرة
#سيّق
#ماتخافش |
زيدو مازال يتنفس 😃
#سيّق |
رسالة صغرونة لأحباء القطاع العام:
علاش مجرد نشر أرقام هذا القطاع لعامة الشعب، يليه مباشرة اتهاماتكم بأنو الهدف هو الخوصصة و خدمة رأس المال و الكمبرادور العالمي و الامبريالية؟ القطاع هذا ملك الشعب التونسي، تعمل بضرائب يدفع فيها الشعب التونسي، و الشعب التونسي وحدو يحكم على جودة الخدمات الي يقدمهالو هذا القطاع... زعما هالشعب هذا ما عندوش الحق يعرف شنوا حال فلوسو و املاكو؟ علاش مجرد الحديث عن الأرقام يقلقكم؟ ياخي تملكو الحقيقة المطلقة؟ خلي النقاش في الموضوع يصبح حديث رأي عام ، و ما ينجمش بكون حديث رأي عام اذا الناس ما تعرفش الأرقام
#استهلك619 |
مجموع استثمارات شركات الاتصال ال3 في تونس بين 2012 و 2015 :
اوريدو : 1059 مليون دينار
اتصالات تونس : 774 مليون دينار
أورانج : 379 مليون دينار
المصدر : التقرير السنوي للهيئة الوطنية للاتصالات لسنة 2015 صفحة 6 |
لمحة
شركة اووريدو في 2016:
المداخيل في كل أنواع الهاتف و الانترنات : 1002,2 مليون دينار
عدد الحرفاء في الهاتف الجوال : 5711702
عدد العمال : 1710
معدل المداخيل للعامل الواحد : 586,1 الف دينار
شركة اورانج في 2016 :
المداخيل في كل أنواع الهاتف و الانترنات : 588,8 مليون دينار
عدد الحرفاء في الهاتف الجوال : 3706329
عدد العمال : 1223
معدل المداخيل للعامل الواحد : 481,4 الف دينار
شركة اتصالات تونس في 2016:
المداخيل في كل أنواع الهاتف و الانترنات : 1095,2 مليون دينار
عدد الحرفاء في الهاتف الجوال : 4599845
عدد العمال : 6380
معدل المداخيل للعامل الواحد : 171,7 الف دينار
#استهلك619
المصدر :
التقرير السنوي للهيئة الوطنية للاتصالات 2016 صفحة 6 و صفحة 9 |
للناس الي متغششة لنشرنا أرقام الشركات العمومية:
الغريب في بعض موظفي القطاع العام و خاصّة المؤسسات الي تنشط في قطاع فيه منافسة شرسة انهم قبل ما يحكيو على مؤامرات لتبريك شركاتهم و التفريط فيها، و لا واحد فيهم فكر في حكاية ما اسهلشي منها... في حال المنافسة، الشي الي يعمل الفارق هو التعامل مع الحريف، فما حاجة برك ما ينجمش يقلدها عليك المنافس، و هي عقلية الموظف و طريقة تعاملو مع الحريف و فرحتو بيه و تقديسو لحقوقو... راهي الخسائر هي الطريق الى الخوصصة، و صدقوني لو بقدرة قادر كل واحد فيكم يتقلب و تولي حياتو المهنية عندها هدف واحد هو انو الحريف الي يجي للشركة الي تخدمو فيها يروح فرحان سواء بقضاء حاجتو، سواء بتقديرو، سواء بعدم تضييع وقتو، سواء بعدم ظلمو... وقتها والله الشركات هذي ترجع تربح و ما عاد فما حتى منافس و لا حتى متآمر يقدر يمس شركتكم بحاجة حتى و إن كانت الخدمة في حد ذاتها متوسطة لا غير... لذا بجاه ربي اسقطوا كل المؤامرات في الماء و اجعلوا من التونسي ملكا حين يدخل شركاتكم، والله لا عاد يفكهولكم حد...، بالنسبة للشركات الي تخدم وحدها، الحل اسهل، يكفي انو في عملكم كل يوم تحافظوا على حق الشركة كإنو حقكم، في الحضور في اعطاء كل جهدكم خلال ساعات العمل، في رفض التبذير و استعمال املاك الشركة في اغراض خاصة، برفض اي تلاعب بالقانون....
المعقول أنو انتوما المحظوظين بشهاري ممتازة و بضمانكم خدمة مسمار في حيط (الي هي حلم عند العاملين في القطاع الخاص)، و بضمان اجتماعي و صحي كامل و كونجياتكم مضمونة و أكثر قطاع شهد زيادات شهاري بعد الثورة، المفروض تكونوا أكثر ناس فارحين براحتكم الاجتماعية و أكثر موظفين يسهل عليهم التفاني في العمل و الفرحة بالحريف... فقط جربوا، و سترون الأثر على شركتكم و على منافسيها.... ثم الاهم، لا ترفضوا المنافسة، لا ترفضوا دخول الخواص لقطاعات تحتكرها مؤسساتكم، المنافسة هي حرب لإرضاء المواطن الحريف، ما عليكم إلا تربحوها
إسقاط "المؤامرات" و "التهديدات" ما اسهلشي منو، إذا انتوما تحبو
شاهية طيبة
#استهلك619 |
كل الدعم و المساندة للأستاذ شوقي الطبيب (رئيس اللجنة الوطنية لمكافحة الفساد) إزاء الحملة القذرة المسعورة التي يشنها عليه كلاب الفساد...
هذا دليل جديد على نظافتك استاذ، و انك بديت توجع فيهم، نأسف لقذارة ما يرتكبون من مقالات حقيرة عن حياتك الشخصية... كل الدعم استاذ، لا تنكسر، فتونس معك |
صحة شريبتكم
إلى حدود مارس 2017، الحكومة تسلفت 1408,9 مليون دينار باش تغطي مصاريف ميزانية تونس 2017، منهم 538 مليون دينار من تونس (من البنوك أساسا) و 871,1 مليون دينار من الخارج (مؤسسات مالية اجنبية) (يعني مبالغ بالعملة الصعبة تقابل 871 مليون دينار تونسي)
مع الإشارة انو باش نوصلو نغطيو مصاريف ميزانيتنا عام 2017 كامل، لازم نوصلو نتسلفو 8505 مليون دينار (اذا لقينا شكون يسلفنا) منهم 2460 مليون دينار من تونس و 6045 مليون دينار من الخارج (يعني مبالغ بالعملة الصعبة تقابل 6045 مليون دينار تونسي) |
تحيين : توفى نهار 12 جوان الله يرحمو
خارج موضوع الصفحة :
الملازم أول محمد علي التوجاني.
خمس سنوات في الاكاديمية العسكرية و ناقش أطروحة التخرج في الاكاديمية الملكية البلجيكية..هو عنده ام تتفجع عليه..كيما اي عسكري و أمني مهما كانت رتبته..هو يخدم في الليل بينما اغلبية الشعب في المقاهي و يتبعوا في المسلسلات..يتفجر عليه لغم في الكاف و ساقيه تتقص... و تسمع كان انفجار لغم على عسكري و كأن شيئا لم يكن...
آسف ولد بلادي، هذي بلاد لا تعرف كيف تفخر و تجازي ابطالها
الغش مقصود |
في تعليق على ستاتي ال1581 مليار دعم مواد أساسية الي هبطناه قبيلة، فما واحد من الأوخيان قال ما يلي :
"السائح و الأجنبي يشري و يستهلك منتوجات مدعمة نخلصولو فيهم لواه ؟ ياسر كرم ضياقة"
موش ذنبو يخمم هكا، هذا كلام مبني للاسف على ما شاهدناه و نشاهدوه من هوجات شعبوية منذ 2011...
1581 مليار في العام، يعني الدعم يتكلف تقريبا 4,3 مليار في النهار
احنا في احسن حالاتنا، يجيونا 5 ملاين سايح في العام، و كل سائح يقعدو معدل جمعة في العام...
،
هات نشوفو قداش نصيب الدعم ل 5 ملاين سائح يقعدو في تونس جمعة....
باش نسهلها عليكم، هات نحسبو الجمعة هذي جمعة واحدة وراء بعضها، في الجمعة هذيكا نكونو احنا و السياح 15 مليون؛ يعني احنا الثلثين و هوما الثلث...يعني السياح الكل متاع تونس يستهلكو ثلث قيمة الدعم اليومي...يعني ثلث هاك ال4,3 مليارات في النهار... يعني 1,4 مليار في النهار... يعني في الجمعة الي يقعدوها في تونس، السياح يستهلكو حوالي 10 مليارات دعم... فرضا يستهلكو دوبل التونسي، نصيب كل السياح متاع عام كامل في الدعم يطلع 20 مليار...
يعني انّجم نطمئن صديقنا، و نعلمو انو ال5 ملاين سايح الي نتمنوا انهم يجيو كل عام لتونس ، ما يتمتعو إلا ب 1,26% من الدعم السنوي... 1,26% يا صديقي، وااااحد فاااصل 26 في المائة....
كي نخممو في ال1000 مليار عملة صعبة(الي نحفاو باش ندبروها) الي تدخلهملنا السياحة و ال100 الف موطن شغل مباشر الي توفرهم للناس دون اعتبار مواطن الشغل غير المباشرة، يصبح الحديث على ال20 مليار دعم الي في كروش السياح ضرب من العبث
شاهية طيبة يا توانسة
#استهلك619 |
لمحة :
في 2016، فما 1581 مليار من ميزانية الشعب التونسي مشات لدعم المواد الغذائية الأساسية....، تذكرو انو كي نقولو خرجت من ميزانية الشعب التونسي، معناها من الضرائب و الأداءات الي يدفعها الشعب التونسي مواطنين و شركات... قلنا اذا، الفلوس متاع الدعم هذي، يدفعها دافع الضرائب، و هالمواد الأساسية المدعمة تتباع في السوق بنفس السعر (الي هو سعر اقل من سعرها الحقيقي بفضل الدعم)، قلنا تتباع بنفس السعر لدافع الضرائب و... للمتهرب من دفع الضرائب...
المتهرب من دفع الضرائب سارق، سارق خامج لا يستحق منا إلا الاحتقار
شاهية طيبة يا توانسة
#استهلك619 |
لمحة
عام 2016 مساهمة ارباح كل المؤسسات العمومية متاع تونس في موارد ميزانية الشعب التونسي تبلغ 447 مليون دينار، يعني 447 مليار مليم.... يعني مساهمة أرباح 103 شركة عمومية، ما تفوتش 1,5% من ميزانية الشعب التونسي عام 2016...
مازال، فما ما اتعس، هال447 مليون دينار، فيهم 380 مليون دينار جايين من أرباح البنك المركزي و أرباح الETAP... و الباقي يعني 67 مليون دينار فقط، جايين من أرباح كل باقي المؤسسات العمومية بستاغهم بفسفاطهم بالمجمع الكيميائي باتصالات تونس بغيرهم من الشركات العمومية، يعني 101 شركة عمومية، أرباحهم ما ساهمت في ميزانية الشعب التونسي إلا ب 0,22% .... الحكاية ما تاقفش هوني... الشركات هذي تتمتع تقريبا بخمس ميزانية الشعب التونسي سنويا في شكل منح باش تمنع من الإفلاس
شاهية طيبة
#استهلك619
المصادر:
تقرير تنفيذ ميزانية الدولة 2016 إلى موفى ديسمبر 2016 صفحة 17 و 18. موقع وزارة المالية
تقرير الوضعية المالية للمنشآت العمومية لسنوات 2010 إلى 2014 صفحة 6 و 10. موقع الوزارة الاولى |
هههههههههههههههه
برا يرحم فيها والديك❤، هاو التزلبيط التونسي الي في حقو😂😂😂😂، ناس قريب تتعدى للحرب بسبب تنافرهم، و هو يقلو حوار😂
موقف متاع دخل من الباب خرج من الخوخة😂... اوخيانا الاثنين يهديكم ربي ما تتعاركوش😂:
تونس - د ب أ
صرح وزير الخارجية التونسي خميس الجهيناوي عقب لقائه السبسي أنه حريص على دعوة الأشقاء في الخليج إلى الحوار للتوصل إلى حلول لكل المشاكل العالقة بين هذه الدول.
وقال الجهيناوي "مجلس التعاون له دور مهم جدا في الحفاظ على الأمن القومي العربي ولابد لكل الأطراف الخليجية أن تتجاوز الخلافات القائمة".
وأضاف الوزير "من الممكن فض كل المشاكل عبر المباحثات والحوار لحفاظ على مناعة وأمن دول الخليج والمنطقة العربية".
نصيحتي الشخصية ايضا لأهلنا المقيمين في الخليج، لا تثقوا في ما يحدث، لا تتورطوا في الاصطفاف عبر مواقع التواصل الاجتماعي، هذا أمر لا ناقة لكم فيه و لا جمل، انتوما كفاءات هوما جابوكم باش تعاونوهم، لكن تذكروا أنكم أجانب، و تذكروا أنكم في أنظمة ملكية، و تذكروا انو تغيير الأوضاع و الأنظمة في البلدان هذي، لا يخضع لأي منطق، يعني ما تظهرونه على أنه اصطفاف مشرف اليوم، ممكن غدا في حال تغيير النظام القطري أو في حال تصالح المتنازعين، يصبح موقف عدائي تحاسبون عليه... انتوما ناس هزتكم الخبزة غادي، السياسات الدولية متاع البلدان هذي، تبقى اموووورهم، نهار الي تروحو لبلادكم، وقتها انتم أحرار في رأيكم و اصطفافكم...
#استهلك619 |
لمحة:
الفلوس القطرية الي مرت من فرع بنك الاسكان بتطاوين قادمة من بنك قطر الوطني في تونس، حسب أغلب وسائل الاعلام، البنك المركزي و اللجنة التونسية للتحاليل المالية في بالهم بيها، و النيابة العمومية زادا، و هذا أمر طبيعي خاطر البنوك مجبرين على القيام بتصريح شبهة للجنة التحاليل المالية على كل عملية سحب كاش كبيرة أو تحويلات كبيرة ما يعرفوش وراها سبب تجاري...، على كل هذي تفاصيل ما تعنيش الصفحة، موش موضوعنا... الي شبكها يخلصها كيما يقولو
الي فقط حبيت نوضحو هو انو حكاية ال8 مليار دولار هذي حكاية عالحيط... 8 مليار دولار تجي تقريبا 20 الف مليار مليم تونسي، يعني حولي 60% من ميزانية تونس في عام كامل، هذي حاجة ما يقبلهاش العقل...
20 الف مليار مليم يعني 37% من مجموع كل ودائع الشعب التونسي مواطنين و شركات في كل البنوك التونسية إلى حدود 31/12/2016.
نزيد نوضحلكم، الbh من نهار الي تأسست حتى لنهار 31/12/2016 و هي تلم في الكليونات و تحل في الفروع، و نهار 31/12/2016 وصل مجموع ودائع كليوناتها 5200 مليار مليم، يعني لو بالحق وصلت في نهار من النهارات و الا حتى عام من الأعوام دخلولها 20 الف مليار مليم، راهو الكورة الأرضية من القطب الشمالي للجنوبي، راهو كل المحللين الماليين في تونس سمعو و حكاو في الموضوع... و برا نقولو 8 مليار دولار على 6 سنين، يعني أقل شي مليار دولار في العام، يعني في كل عام فما أقل شي 2400 مليار مليم دخلو و خرجو من الbh، و هذي حكاية عالحيط، خاطر البنوك كل 3 شهور تنشر حساباتها، و مرور 2400 مليار في الbh، يعني ارتفاع ودائع حرفاءها ب50% في عام أو اقل، تعرفو من بعد الثورة لليوم قدام نسبة الارتفاع السنوي لكل البنوك التونسية ؟ بين 5 و 8%...، لو وصلت بانكا وحدة وصلت 50% نمو في أقل من عام، راهي القيامة قامت في تونس، يعني باقي حكاية 8 مليار دولار حتى على السنوات من بعد الثورة لليوم، حكاية عالحيط
الأقرب للواقع هو انو المبلغ 8 مليون دولار و موش 8 مليار دولار، و هذا مبلغ عادي ينجم يتعدى في بنك تونسي بسهولة
على خير يا توانسة
#استهلك619 |
على ذمة موقع الصباح نيوز:
رغم إصرار المكلف العام بنزاعات الدولة على رفض التأجيل و التعيين الفوري لمؤتمن عدلي على أملاك الشنوفي و جنيح و و الجراية و اسماعيل، القضاء يرفض طلب التعيين الفوري لمؤتمنين عدليين، و يؤجل كل القضايا إلى يوم 12 جوان. |
صحة شريبتكم
إعادة لأهمية الموضوع
توّا في الجامعة، بدا موسم الستاجات الصيفية، نداء بكل لطف للكوادر، و الكوادر الوسطى و العليا في البنوك و الشركات الكبرى، عندكم واحد و الا 2 من عائلاتكم و احبابكم، اوكي، تلاهاو بيهم و ريغلولهم امورهم، لكن راهو ستاج، مجرد ستاج موش خدمة، ليكم انتوما يبقى الامر ديما ساهل، تلفون لزملاءكم في الDRH و الا تكلمو عروفاتكم، اتنجمو تسلكوها في ستاج لطالب و الا 2 من الي ما عندهم حد، الستاج ساهل للي تعرفوهم انتوما و الي عائلاتهم يسلكوهالهم، لكنو اصبح صعيب في وقتنا هذا على الي ما عندهم حد، ركزو مع هاك الصغيرات الي يجيو وحدهم، و يخليوهم يستنو في الأكّاي باش يصبو مطالبهم، ممروجين و فادين من الجري من شركة لشركة و من " خلي المطلب توا نشوفو" و "لا ما ناخذوش ستاجارات" و غيرهم من الحكايات الي تعدّاو على الأدمين في شبابو... راهو عدم الاهتمام بالشباب هاذم هو مأساة في بلادنا الي نحبوها، حركة بسيطة منكم، تحلّولهم مشكل كبير، ترجعولهم الثيقة في بلادهم... قبل هبّطت الستاتي هذا و فما بعض الاوخيان الي قالوا انو مستوى بعض المتربصين ما يشجعش على تأطيرهم... ممكن، لكن هذا موش ذنب الطالب في أغلب الاحيان، السيستام في تونس بلادنا، بلااااااادناااااا، هاذاكا اش خرّج، يعني بكلنا مسؤولين، و الحل موش في هزان اليدين، الحل في انو كل واحد من جيهتو يصلح الي يقدر..
كليمتين زادا للناس الي تخدم و يتحطو بحذاهم ستاجيارات، راهو الشباب هاذاكا موش جاي بجنبك خاطرو يحبك و الا يحب يمرجك، كان جاء ليديه راهو قاعد بحذا دارهم أو بحذا صحابو و الناس إلي تقدرو، الشباب هاذاكا حطاتو تونس بجنبك باش تفهمو و تعاونو و توريه الخدمة و تعطيه خدمة تحترم عقلو و مؤهلاتو، و هذا أضعف واجب تقوم بيه انت تجاه البلاد الي قراتك و دبرتلك خدمة ليك انت، تأطير الشاب هاذاكا موش مزية، موش حاجة زايدة على خدمتك، موش ضياع وقت، الاهتمام و تأطير الشاب هاذاكا هو من أولى اولوياتك كتونسي...
نداء لكل الصفحات، برتاجيو، اعملو كوبيي كولّي، انتم احرار، المفيد توصل الفكرة لأقصى ما يمكن من المسؤولين و الناس إلي تنجم تعاون طلبتنا، الناس إلي من واجبها تعاون طلبتنا، و كان يهديهم ربي موزاييك و غيرها من الصفحات الكبيرة يعملو كوبيي كولي خلي الدعوة توصل لأكبر عدد من الموظفين و الناس إلي تنجم تعاون الطلبة...
والله برشا شباب ما عندهمش شكون يعانيو معانية زرقاء على ستاج، و الأهم المعاناة هذي ترسّخ فيهم فكرة التمييز الي يصير عليهم في بلادهم مقارنة بزملاءهم الي تدبير ستاج بالنسبة ليهم أمر هيّن، لذا، لو تتفضلو عاونوني في نشر الدعوة هذي
على خير
#استهلك619 |
فقط للدعابة😂؛ ضمار تونسي روعة😂
#استهلك619
شاهية طيبة |
تونس، قطر، السعودية
السلام عليكم
عدد التّونسيّين المقيمين في قطر 12 الف و 326 نسمة، هاذم عندهم مصالحهم غادي و مصالحهم و عائلاتهم هوني، و بإعتبارهم في دولة غير ديمقراطية "لأسباب خاصّة"، يعني مجرّد قرار ملكي يجيبهم على برّا و لا قضاء لا محكمة دستورية تنفعهم، فإصطفاف تونس في جانب من الجوانب المتناحرة في ازمة الخليج الحاليّة، كفيل بتدمير حياتهم، و حياة الاف الناس الي يعيشو من الفلوس الي يبعثو فيهم لتونس
استثمارات القطريّين في تونس تبلغ 2262 مليون دينار (يعني الفين و 262 مليار من مليماتنا)، و تشغّل في 1124 عامل، هاذم عندهم عائلاتهم، يعني حوالي 3000 بشر يعيشو من هذه الإستثمارات، هذي لا محالة استثمارات تتسمّى في مجال الاعمال "آلة تدفّقات نقديّة"، خاطرها في مجالات تدخّل برشا أرباح (اتصالات و بنوك أساسا) هذا ما يمنعش انّو اصطفاف تونس ضدّ قطر في الصّراع الخليجي الحالي، ممكن يأدّي بقرار ملكي لخروج هذه الإستثمارات من تونس بطريقة او بأخرى، صحيح الأقرب للواقع انهم يلقاو بسهولة مشترين لإستثماراتهم في تونس اذا خرجو بحكم انها استثمارات machine à cash كيما قلنا، لكن المشاكل الي تصير بخروجهم نحن في غنى عنها
قطر مسلفتنا 1000 مليون دولار (6% من مجموع ديون تونس) على 5 سنين بنسبة فائدة 3.5%، صحيح النّسبة هذي اغلى من معدّل كلفة الدّين الخارجي التّونسي الي نسبتو ما تفوتش 3.1%، و كيف كيف فترة التّسديد اقل من معدّل فترة تسديد باقي ديوننا الخارجية المقدّرة بـ 7 سنوات و شهرين تقريبا، و صحيح هو سلف يمشي بدمّو انتيريس و موش هديّة، لكنّنا في حالة تاعبة لدرجة انّو كي نلقاو شكون يسلّفنا نتسمّاو عملنا افار كبير
صندوق الصّداقة القطري ساهم في خلق 3404 مؤسسة صغرى في تونس، و موقع الصندوق يقول انّو هالصّندوق باش يوصل استثماراتو الى 97 مليون دولار في تمويل المؤسسات الصّغرى التّونسيّة، يعني بقرار ملكي كل شي يطيح في الماء
عدد التونسيّين المقيمين في السعوديّة و مصر و الامارات و البحرين، 50 الف و 502 نسمة، هاذم عندهم مصالحهم غادي و مصالحهم و عائلاتهم هوني، و بإعتبارهم في دول غير ديمقراطية، يعني مجرّد قرار ملكي او رئاسي يجيبهم على برّا و لا قضاء لا محكمة دستورية تنفعهم، فإصطفاف تونس في جانب من الجوانب المتناحرة في ازمة الخليج الحاليّة، كفيل بتدمير حياتهم، و حياة الاف الناس الي يعيشو من الفلوس الي يبعثو فيهم لتونس
استثمارات السّعوديّين و المصريّين و الإماراتين و البحرينين في تونس تبلغ ... 5388 مليون دينار(يعني خمسة آلاف و 388 مليار من مليماتنا) و تشغّل في ... 19392 مواطن تونسي، هاذم عندهم عائلاتهم، يعني حوالي 60 الف بشر يعيشو من هذه الإستثمارات... و نردّو بالنا هوني، الغالبيّة السّاحقة من هذه الإستثمارات هي في شركات صناعية و خدماتيّة، يعني عادي الناس هذي بقرار ملكي او رئاسي يسكرو و يروحو و نصبحو ب60 الف مواطن دون موطن رزق
السعوديّة هي الدّولة العربيّة الوحيدة الي عندها مقعد و صوت في ال24 الي يكونو مجلس إدارة صندوق النّقد الدّولي، و كانت ديما تعاونّا تصوّت لصالحنا في كلّ تعاملاتنا مع الّصّندوق
آخر وعد هبة سعودي يبلغ 100 مليون دولار، يعني بقرار ملكي كل شي يطيح في الماء
هوني راني ما حكيتش على حجم الصادرات التونسية لهذه البلدان و خاصة المحور السعودي، صادرات تنجم تقف بقرار ملكي أو رئاسي، و الشركات التونسية و عمالهم أكثر متضرر لو تصير الحكاية
الخلاصة حسب رايي المتواضع: تسيير بلاد و شعب يعلم ربي قدّاش ناقص باش يعيش عيش كريم، يتطلّب ولاء وحيد: مصلحة هذا الشّعب، بعيدا عن الولاءات لدول أخرى و الاصطفافات الأيديولوجية و الحزبية و السياسيّة، و تسجيل اهداف ضد هذا و الآخر، بعيد عن الشماتة و التشفّي، و نصيحتي للنّاس الي تحكم : ما تتأثروش بالعويل و الاصطفاف متاع بعض المرضى في تونس، تزلبطو😂، خرجو مواقف ما تغشّش حدّ، مصلحة شعبكم فوق كلّ المصالح، هذا الشّيئ الي تعمل فيه كلّ الدّول المتقدّمة، خبز شعبك اهمّ من العنتريّات، انتم زائلون و تونس و شعبها باقون...
شاهية طيبة يا توانسة
#استهلك619
المصادر:
وزارة الشّؤون الجتماعيّة : دليل الإحصاءات الإجتماعيّة 2014: صفحة 58 و 59
وكالة النهوض بالإستثمار الخارجي: تقرير الاستثمار الخارجي 2015: صفحة 48
نشريّة الدّين التّونسي الى موفّى مارس 2017: صفحة 2
موقع وزارة الماليّة: Accueil Dette PubliqueDettre Extérieure Emission M.F.I.
موقع صندوق النّقد الدّولي:
http://www.imf.org/external/np/sec/memdir/eds.aspx |
هذا كلام المعهد الوطني للاستهلاك،
يعني احنا شعب ما شاء الله علينا، كل عام نطيشو في ... 65 مليار في البوبالة...
شاهية طيبة |
خارج موضوع الصفحة، هذي لأميمتي 😍 |
تبديل موضوع، خاص بتلامذة الباك شعبة اقتصاد و تصرف
تلامذة الباكالوريا في تونس فماش شكون عندو مناظرة الاقتصاد في الدورة الرئيسية 2016، خلي نصلحوها هوني |
عام 2015 هبطنا ستاتي حول قولة لkeneth arrow صاحب جائزة نوبل للاقتصاد، السيد سألوه عما يشكّل ثروة الشعوب، اجابهم إجابة غريبة : الثقة هي أعظم ثروات الشعوب، ثقة الناس في بعضهم، ثقتهم في جودة انتاجهم، في صدق معاملاتهم، ثقتهم في مؤسساتهم..
اليوم شفت الريبورتاج هذا على كوكب اسكندنافيا، الريبورتاج يؤكد عبقرية Keneth Arrow
6 دقائق فقط، تمتعوا، لن تندموا:
https://youtu.be/yaR8ki1znaA
#استهلك619 |
المقال هذا يلخص وحدو مأساة الإعلام الاقتصادي التونسي الموجه للعموم
يعني تقريبا بعد ب24 ساعة من قرار المصادرة، سي اوخينا ما شاء الله عليه عرف قيمة أملاك الناس هذي...
الناس هذي متهمة بأنها أباطرة تهريب... يعني اقتصاد موازي، يعني الأغلبية الساحقة لمعاملاتهم بالكاش، و الله أعلم فين مخبيينو، يعني حتى لو البنوك جاوبت لجنة المصادرة في 24 ساعة (مستحيل تطبيقا)، فالحسابات متاع ناس تتعامل بالكاش ما فيهاش كل أموال الناس هذي، خاطر اذا يحطو كل أموالهم في البنوك تقعد عليهم trace يلقاووها الأمن و القباضة و هذا أمر مستحيل يطيح فيه مهرب
تقييم الشركات متاع الناس هذي؟ أولا، لازم السجل التجاري يجاوب لجنة المصادرة في 24 ساعة باش نعرفو كل شركاتهم، و هذا مستحيل جدااااا، مبعد عملية تقييم قيمة الشركات هذي عملية معقدة تنجم تأخذ أشهر لكل شريكة
الناس هذي متهمة بأنها أباطرة تهريب، يعني حتى عقاراتهم اغلبها غير مسجلة و لو مسجلة تكون باسم اقاربهم، يعني حتى لو دفتر خانة و القباضات جاوبو لجنة المصادرة في 24 ساعة ( و هذا أمر مستحيل جدااااا تطبيقا) فأكيد ما يتمش حصر عقارات الناس هذي، و نفس الشي ينطبق على السيارات و مصلحة الservice des mines ...
و الصحفي العبقري يختم بمقارنة قيمة الأموال المصادرة (الي عقلو الجبار حسبها في 24 ساعة) يختم بمقارنتها ب... الدين الخارجي لتونس... شنية علاقة أملاك في تونس، بالدين الخارجي الي نخلصوه بالدوفيز؟ الله و رسوله أعلم ...
الحاصل، منين باش نشدوها؟ من فايسبوك الي أصبح مزبلة بالتسريبات الي كل حد يطيّشها و يقيد على مصادر موثوقة؟ و الا من وسائل الإعلام الي تقدم في نفسها على أساس عندها مصداقية؟
ربي يهدي
#استهلك619 |
رمضانكم مبروك و ربي يحفظ بلادنا
الي عمل لازمو يخلص، و اللهم لا شماتة
غدوا خير يا توانسة |
قرار المصادرة سيشمل أيضا سيارات وعقّارات كان وضعها جراية على ذمة نواب و سياسيين و إعلاميين
#سيّق |
تذكير للحكومة و رئيسها :
السبب الوحيد و الأوحد للهبة الشعبية المساندة ليكم هي جرأتكم على مقاومة الفساد، ليست صك على بياض، و لا موافقة على كل توجهاتكم، هي فقط مساندة شعبية صادقة لكم اذا واصلتم ما بدأتموه بكل شراسة، الشعب معاكم بكل طاقاتو، و نفس هذا الشعب يراقب كل حركاتكم و سكناتكم، ما تخذلوهش، و إلا الارتداد سيكون عنيف.
سأكون في القصبة اليوم لعشية، من أجل تونس
#غدوا_خير_يا_توانسة
#استهلك619 |
رفيق عبد السلام و مليار الهبة الصينية
المأساة في تونس، انو المواقف تتبنى على الانتماء الحزبي، موش على مصلحة البلاد، و الحكايات الي تأخذ صيت و تعمل بوز ما يهمش صحيحة أو غالطة مادامها تأدي إلى مهاجمة توجه أو قيادي من حزب آخر... حكاية المليار الصيني و رفيق عبد السلام مثال من الأمثلة... قعدت تتعاود و تتكرر رغم انو الحقيقة لا علاقة لها بالواقع، و كل ما يرجع حديث على الفساد يتجبد الراجل و تقوم عليه حملة كالعادة... ما يهمنيش فيه و في افكارو، ما يهمنيش في توجهاتو، أما الصدق يا رسول الله، خلي الحقيقة برك توصل للناس... و على هامش الحرب على الفساد الي أعلنها الشاهد الجمعة هذي، و عودة الحديث على الفساد كبوز اللحظة، رجعت غناية المليار و رجع المليار... احنا كنا بينا هون من جانفي 2016 انو الحكاية بيدونة و لا فيها لا سرقة لا والو
دائرة الحسابات حققت في الحكاية، و في تقريرها عدد 28 في الصفحات 123 و 124 قالت بوضوح أولا انو بعد ما الصينيين طلبوا ترك الهبة سرية، وزارة الخارجية بعثتلهم رقم حساب الوزارة في الشركة التونسية للبنك، و الفلوس تصبو اذا، موش في حساب رفيق عبد السلام، و إنما في حساب وزارة الخارجية في الSTB، حساب اسمو "خارجية خاص"...
باهي، هوني دائرة الحسابات تقول انو الإجراء هذا مخالف لقانون الميزانية، و انو الفلوس كانت تنجم تتصب في حساب الخزينة العامة للبلاد التونسية، و تقعد سرية رغم ذلك....
دائرة الحسابات تقول زادا انو في 25 أكتوبر 2012، وزير المالية بعث مراسلة لوزير الخارجية يطالبو فيها بإصلاح المخالفة، و تحويل الفلوس من حساب وزارة الخارجية في الSTB إلى الخزينة العامة للبلاد التونسية، و بالطبيعة الفلوس باش يقعدو تحت تصرف وزارة الخارجية حتى و هوما في حساب الخزينة العامة للبلاد التونسية، خاطرهم فلوس مخصصين لتنظيم منتدى الصداقة الصيني العربي ...
دائرة الحسابات ثبتت في تطور الحكاية و لقات انو بالفعل، تم تحويل كل أموال الهبة الصينية من حساب وزارة الخارجية في الSTB إلى حساب الخزينة العامة للبلاد التونسية، و التحويل تم بتاريخ 31 ديسمبر 2012.
والي يحب يثبت علينا، يمشي لموقع دائرة الحسابات و يحل التقرير 28 و يمشي للصفحات 123 و 124
و كيما حكينا لفوق، الحكاية موش مربوطة برفيق عبد السلام، فما ضد الجهة الاخرى تشويهات و أكاذيب مهولة حول الفساد، كنا فضحنا العديد منها، و فما شكون متقلق من حرب الشاهد على المهربين فقط خاطرو موش من حزبو، و ديما الهدف متاع ناشري الأكاذيب المؤامراتية هو تغليط الناس و جعلهم يكرهون الآخر... الماكينة الفايسبوكية جبارة بصراحة و انا عاجز أمامها |
عملها باش ينتقم من جناح على حساب جناح
عملها في إطار حملة انتخابية
عملها بطريقة غريبة
عملها بطريقة انتقائية
ما عملهاش هو
عملها باش يغطي على ما أكبر
يعني روايات التنغيص ماتوفاش و ماهياش باش توفى
يا توانسة فرضا عملها للأسباب الي لفوق الكل، احنا كنا نهار نتوقعوا في رافل كيما هذا؟ توا قريب 8 حكومات من 2011 لليوم، فيهم شكون عمل عملية عنيفة ضد المشبوهين بالفساد كيما هذي؟ يا توانسة الناس هذي تشوفو فيها بكل وقاحة تتبختر في التلافز و في الشوارع و احنا غصتنا في قلوبنا و مأيسين من إصلاح حال البلاد، كي جات حركة كيما هذي نحسبو ما صار شي؟ نعملو فوعة و نشككو فيها باش نضعفوها؟ يا توانسة فرحتكم البارح و أولت البارح دليل أننا مقتنعين تماما بصحة الشبوهات، نندبو كي صارت العملية، ؟
يا توانسة راهو الي صار سابقة جبارة في تاريخ تونس، راهو تاريخ 23 ماي أثبت انو الديمقراطية عندها أنياب و مخالب، راهو الي صار هو إرهاب للفساد مهما كان الهدف المؤامراتي في مخيلة البعض، الرعب الرعب الرعب للفاسدين، و هذا أعظم نصر لتونس، يا توانسة راهو نهار 23 ماي شعب كامل يحكي على مقاومة الفساد، و هذا نصر أعظم لتونس، مقاومة الفساد هي حديث الساعة، بعد بوز الاغتصاب و التسريبات، البوز في تونس هو مقاومة الفساد، هذي فرصة نشككو فيها و نضيعوها على ارواحنا؟ يا توانسة نفرضو موجهة، نفرضو مسرحية، الحكومات بعد الثورة أصبحت تخاف الرأي العام، نجيو احنا نفلتو فرصة ضغط إيجابي لمقاومة فساد عقدنا في حياتنا و كرهنا في بلادنا؟؟؟ يا توانسة حتى لو مسرحية، انخراطكم فيها و دعمكم للي قامو بيها ينجم يحولها لآلة جبارة تحصد الفساد من بلادنا، يا توانسة يتسيبوش غدوة؟ على الاقل تفشفيشهم والسطوة متاعهم انكسرت للأبد. البارح كانوا ينقلوا ضابط الميناء اللي ما يعجبهمش والكل يخاف منهم. حتى كان تسيبهم غدوة ما تستغربش تلقي عريف شادد فاسد من الفساد يخرجو من الميناء بالكف.....
يا توانسة نسميو مساندة الشاهد في الحكاية هذي طحييين؟؟؟؟ يا توانسة راهو أعظم زعماء العالم خلقتهم الظروف، خايفين لا الشاهد يولي زعيم؟؟؟ ياتوانسة اذا باش يولي زعيم بفضل دفعكم لمقاومة الفساد خلي يولي،تي شنوا خاسرين؟؟؟ تي ادفعوه دفعا لهذه الزعامة، تي اخدمو بيه من أجل تونس كان لزم...
يا توانسة ما يغركمش دعم الأحزاب للشاهد، بصراحة أنا ما نتهناش بيه الدعم هذا، ما نعرفش شنوا يصير وراء الأبواب المغلقة، يا توانسة الشاهد و وزير الداخلية و أمر الحرس الوطني (هذي المجموعة الي قامت بالعملية حسب الاعلام) ، راهم عملو عملية انتحارية مهما كانت غايتهم، يا توانسة استنوا تشويه ليهم بجميع الطرق و ربي يحفظهم مما هو أكثر من التشويه، يا توانسة ما تخليوهمش وحدهم، اذا تحبو تكتبوا تاريخ جديد لتونس، راهو لازم دعم شعبي جبار للمجموعة هذي، دعم يرهب الفساد و يرهب أي سياسي أو حزب أو لوبي يحب يعاون الفساد، يا توانسة راهي العملية الي صارت الرجوع بيها لتالي كفيل يحرق تونس نهائيا، ادعموهم حتى نجعلها لحظة نصر
يا توانسة يشهد عليا ربي لا عندي علاقة بحتى حكومة و حتى حزب، و الأهم قسما بالله لاني طامع في حاجة و لا نقبل أي حاجة تتعرض عليا (حياتي عاجبتني حمدوالله و ما على بالي بشي) يا توانسة والله لا نعرف الشاهد و لا نهار قابلتو في حياتي باش نطحنلو، يا توانسة راني والله طحيني الوحيد لتونس و كلامي الكل نابع مما يظهره لي عقلي انو مصلحة تونس و مصلحة الشعب هذا....
فرصتنا تاريخية باش احنا كشعب ننقذو بلادنا من الفساد و بأخف الاضرار، يكفي نعرفو نستغلو الظرف و اللحظة، يكفي نوفرو غطاء شعبي جبار للشاهد، غطاء يقويه و يجبرو هو بيدو على عدم التراجع...
غدوا خير يا توانسة
#استهلك619 |
قانون الطوارئ يسمح بالوضع في الإقامة الجبرية في انتظار استكمال تكوين الملفات و مد القضاء بيهم، وسائل الإعلام تحكي على مداهمة للمكاتب و منازل المعنيين.. نصيحة للقائمين على العملية: اعقدوا اتفاقات عفو شامل مع المساعد المباشر لكل واحد من المشتبه فيهم (الي باش يظهر خاطيه من الموقفين بصحتو )... اتفاق عفو كامل مع كل مساعد يعطيوكم كل الوثائق و المسالك و الأدلة و الشبكة، و هكا هو يمنع و يتم تفكيك المنظومة...
نهاركم زين يا توانسة |
صباح النور
الحصاد متواصل لليوم الصباح في برشا جهات من الجمهورية😂
#سيّق |
تغيير الموضوع فيه راحة :)
إعادة
الي يحب يوسع بالو معايا، باش نهزكم في ثنية نحاولو نفهمو بيها سيستام يخلي البنوك العمومية غارقة في القروض غير المسددة و في نفس الوقت غير قادرة على فعل شيئ للناس الي خذات القروض هذي :
في قانون الشركات التونسي كيما في اغلب دول العالم، فما مبدأ التفريق بين ملك صاحب الشركة و ملك الشركة. بمعنى انو المساهمين في شركة رأس مالها 100 الف دينار مثلا، يدفعو في البداية كل واحد نصيبو من هاك ال100 الف دينار و تتخلق بعدها الشركة الي تصبح بعدها شخصية مستقلة بذاتها عندها املاكها الخاصة الي ما عندها حتى علاقة قانونية بأملاك الأشخاص الي ساهمو في راس مال الشركة. الشركات هذي تبدا تخدم تشري تصنع و تبيع و تاخذ قروضات باسمها و برهن أملاكها. و هوني مربط الفرس، في تونس غالبية الشركات هي شركات عائلية، يعني تلقا ديما فيها شخص واحد و الا معاه عائلتو، يملكو نسبة كبيرة من رأس المال، و باعتبار النسبة هذي في راس المال، تلقى الشخص هذاكا هو الي يسيّر على كيفو و ياخذ قروضات باسم الشركة و يرهن و يحكم في أملاكها، المشكلة ان البنوك، تعطي غالبا قروضات اعتمادا على تقييم النمو المستقبلي و نجاح الشركة و ايضا على اسم الشخص و سمعتو اذا كان من الاثرياء. و تاخذ رهنية على املاك الشركة موش على املاك الشخص الي يسير فيها، بالنسبة لها الغالبية من الشركات العائلية (بغض النظر عن شكلها القانوني) بعد سنوات تتقسم على نوعين :
* نوع يكبر و يربح كيما مثلا دليس و كوكاكولا و پولينا على سبيل الذكر لا الحصر
* نوع ثاني و هو الاغلبية للأسف، يندثر و يغرق في الديون و تفلس الشركات هذي، و القطاع السياحي مثلا فيه برشا من هذا النوع.
هالنوع الثاني من الشركات العائلية الي تفشل، تورّط معاها البنوك (و بصراحة خاصة البنوك العمومية الي كالعادة غلب على التصرّف فيها مبدأ رزڤ البليك) و البنوك ما تنجمش تسترجع ملايين الدينارات الي سلفتهم لهذه الشركات باعتبارها غالبا شركات فاشلة و على باب الافلاس، و أملاكها تصبح ذات قيمة تافهة و البنوك كيما حكينا الفوق ما تنجم تحجز الا املاك الشركة و موش املاك المساهم الرئيسي فيها، او لأنَّو تمّ النفخ في قيمة الرهنية المقدمة لهذه البنوك (مثلا القرض يسوى 100الف دينار، تتقدم عليه رهنية من املاك الشركة قيمتها الفعلية 10الاف دينار و تتقيّد الرهنية بقيمة 120الف دينار، بسبب فساد الخبير او البنكاجي او الاثنين) احسبو الحكاية هذي على سنين و على مئات الشركات تفهمو موضوع الديون المهولة غير المسددة لعديد البنوك...
توا نجيو للزّبدة، السؤال هو: علاش رغم فشل هذه الشركات، فانو الغالبية من الناس الي مساهمة في رأسمالها، يبقاو لاباس عليهم و من أثرياء البلاد؟ كي تتذكروا انو الناس هاذم يتصرفو كيما يحبو في الشركات هذي (و خاصة الشركات ذات المسؤولية المحدودة الي القانون ما يفرضش عليها مراقب حسابات مستقل) قلنا يتصرفو كيما يحبو، مثلا ياخذو الكريديات و يعملوا لأرواحهم و لعائلاتهم شهاري خيالية تبرّك الشركة، و الا سلعة و املاك الشركة تمشي من غادي لغادي لملكهم الخاص او يستعملوها ليهم ولعائلاتهم، و غيرها من الطرق الملتوية...
الخلاصة : بالنسبة للشركات هذي الغارقة مع البنوك العمومية بالذات (البنوك الخاصة ما تعنيناش، اذا يحبو يضيعو فلوسهم، أمورهم)، و اذا كان بالحق نحبو نسترجعو فلوس الشعب التونسي من هالسرّاق يجب وضع قانون خاص يتمثل في ما يلي :
* مراجعة حسابات هذه الشركات على عشرة سنين لتالي (و ديجا القانون المحاسبي يفرض بطبيعتو على الشركات الكل الحفاظ على الوثائق المحاسبية لمدة عشرة سنين) و التثبت خاصة من قرارات التصرّف فيها خاصة شهاري المسؤول الاول و عائلتو، تقييم حالة آلات و المعدات الي في هذه الشركات و مقارنة درجة قدمها و تهرئتها بمستوى رقم معاملات الشركة في الأعوام الفائتة (باش نفهمو يا ترى صلحت للشركة كهو و الا استُعمِلت لغايات أخرى) مقارنة تطور املاك المساهم الاول و مصادرها بتطور نتائج الشركة، مقارنة التصرّف التجاري و الاستراتيجي لهذه الشركة بالتصرف و الاستراتيجية السائدة لدى غيرها من الشركات باش نعرفو يا ترى بهامة السيد هي السبب في خراب الشركة و الا لا، و غيرها من الطرق الي انجمو نعرفو بيها سوء تصرّف الناس هاذم من عدمه، و في حال ثبوت سوء التصرّف او التصرّف الأخرق، فانو يقع التراجع عن الفصل بين املاك الشخص و املاك الشركة، و تقوم البنوك العمومية باستخلاص ديونها مباشرة من املاك الناس هاذم، و بالطبع بالنسبة لعمليات النفخ في قيمة الرهنية، يتحاسب البنكاجي و الخبير و يشدو الحبس. |
يالله... بدأت الأقنعة تسقط :
المساندون للحرب المعلنة البارح:
آفاق تونس : بيان واضح مساندة للحكومة
المسار : بيان مساندة للحكومة
محمد عبو عن التيار الديمقراطي و هو صاحب أقوى رسالة حسب رايي : سنعتبر الشاهد زعيما وطنيا اذا واصل في هذا النهج
الحزب الجمهوري: بيان مساندة قوي
مشروع تونس عبر الصفحة الرسمية لمحسن مرزوق: مساندة تامة للحكومة و دعوة لهدنة سياسية لعدم إضعاف الحكومة
تحيين : النهضة عبر سمير ديلو: مساندة تامة و دعوة للأحزاب و المجتمع الوطني و المواطنين لمساندة المبادرة، و بيان مساندة قوي
النداء : بيان بارد مساند للحكومة
أيمن العلوي عن حزب الديمقراطيين الموحد: (الوطد العظيم😃) : مساندة و ارتياح
البين بين:
حمة الهمامي عن الجبهة ما قال حتى حرف دعم، لكن قال انو مقاومة الفساد تبدأ بالاقربون و الحكومة لازمها إرادة سياسية و قرر انو هذه الحكومة غير قادرة على مقاومة الفساد
الرافضون :
عدنان منصر عن حزب حراك شعب المواطنين : يندد بعملية الاحتجاز و يعتبرها اختطاف و يدعو لكشف مكان الموقوفين لطمأنة ذويهم و توفير محاكمة علنية عادلة
النائب عن نداء تونس منجي حرباوي يندد بعملية الاختطاف
يا توانسة راهي الحكاية كبيرة برشا، و ماهياش باش تتعدى للي عملوها بالساهل، انتظروا تشويها محموما لكل من كان له دور في هذه العملية سواء من الحكومة أو آمر الحرس أو كل من كان له أي دور في هذه المعركة ضد الفساد |
حسب ما خرج في وسائل الإعلام اليوم، العملية يقع التحضير ليها توا اشهر، و قعدت في إطار ضيق جدا و سري بين مجموعة صغيرة من الحكومة و كوادر الحرس الوطني. و صدقوني، سبب نجاح العملية هو السرية فقط السرية و مواجهة الفساد بتكتيكات غير تقليدية، لانو السبل العادية مستانس بيها و قاري حساباتو عليها... في العالم الأمثلة عديدة للحرب على الفساد بطرق غير تقليدية، و ديما القاسم المشترك بين هاته العمليات هو حصر تسييرها في قلة من الثقات...
هاو مثال من الهند، روعة و شبعة ضحك على خباثة رئيس الوزراء متاعهم😂، كنا هبطناها قبل، و نعاودوها خاطر شي يعمل الكيف 😂
حكاية من الهند حول مقاومة التهرب الجبائي
الهند من جملة دول العالم الي تعاني من الاقتصاد الموازي و 90% من المعاملات تصير بالكاش مع ما يعنيه الأمر من سوق سوداء و رشوة و تهرب جبائي...
رئيس الوزراء الهندي المنتخب، كان وعد في الحملة الانتخابية بمقاومة الفساد و التهرب الجبائي...
أي عاد الهنود انتخبو حزبو و أصبح هو رئيس وزراء من ماي 2014 ، و من وقتها بدأت الإجراءات و القوانين نحو مقاومة الفساد و التهرب الجبائي الي ترفعت عقوبتو إلى 10 سنوات، و شي النافع ربي😃😃😃 ما تحسّن شي، و قعد الكاش بال "روبية" (عملة الهند) هو المسيطر على تعاملات البلاد...
سي اوخينا، يطلع نهار الثلاثاء الي فات آخر لعشية في التلفزة، و يسخط الهنود بقرار حتى اغلبية اعضاء حكومتو ما سمعوش بيه و لا بالتحضير ليه😂😂😂😂، قالهم :
"لقد قررنا انو بداية من اليوم منتصف الليل (يعني في ليلتها 😂)، انو الأوراق النقدية بقيمة 500 و 1000 "روبية" (أعلى ورقتين متاع فلوس في الهند، و فما منهم 24 مليار ورقة يدورو في الهند إلى حدود الثلاثاء الي تكلم فيه رئيس الوزراء المصعصع😂) قالهم انو هالاوراق النقدية بقيمة 500 و 1000 "روبية" ما عاد يسواو حتى شي في بلادنا😂😂😂😂😂 و الي عندو هالاوراق ينجم يمشي يصبهم في حساب في البانكا و الا البوسطة، و الا يبدلهم مع ترك تسخة من هويتو في البنك، و في يديكم 50 يوم من اليوم حتى لنهار 31 ديسمبر 2016 😂😂😂😂😂😂😂"
فتكم بالحديث عاد، نسيت ما قلتلكمش انو حكومة هالمصعصع 😂😂😂 سبقلها و أعلنت عن قانون عفو و مصالحة، يمكن أي واحد يعمل تصريح اختياري بأملاكو و مداخيلو الخفية، من انو يديكلاريها و يصبها في البانكا و يخلص عليها 45% ضرائب مقابل انو يمنع من أي تتبع جنائي على مصدر هاك الفلوس، و آخر أجل للتمتع بالمصالحة كان نهار 30 سبتمبر الي فات 😂😂😂😂😂😂😂،
فبحيث تكعبيرة أسطورية للمتهربين😂😂😂
الهدف من العملية :
الأوراق النقدية من فئة 500 و 1000 "روبية" (حوالي 15 و 30 دينار توانسة) هي أوراق كبيرة بالنسبة للمواطن الهندي المتوسط، يعني ممكن نقولو تشبه لوضعية ورقة ال50 دينار عندنا، و رئيس الوزراء الهندي و الفريق الصغير الي خدم معاه على الموضوع، يعرفو انو هالاوراق مفضلة عند تجار السوق السوداء و الموازية و عند المرتشين، خاطرها تساعدهم على نقل مبالغ كبيرة في حجم صغير، دونك المقصود بالعملية هو ضربة قاصمة للسوق الموازية...
كيفاش تمت الحكاية في سرية :
العملية تم تحضيرها في سرية تامة من طرف فريق مصغّر من المساعدين لرئيس الوزراء، و نهار الثلاثاء لعشية، تم استدعاء أعضاء الحكومة لاجتماع مفاجئ، و تم اعلامهم بالموضوع قبل دقائق من كلمة رئيس الوزراء في التلفزة، و تم افتكاك هواتفهم الجوالة و منعهم من استعمالها، و ما خرجو من قصر الحكومة إلا بعد إعلان رئيس الوزراء في التلفزة😂😂😂😂
في الاثناء، البنك المركزي الهندي، الي كان يقود في العملية، قام باللازم لتحضير العملة الجديدة، و تم يوم الثلاثاء استدعاء مديري البنوك، لاجتماع طارئ و بعد الاجتماع تم تسليم كل بنك كمية من الاوراق النقدية الجديدة بو 500 و 1000 روبية...
تحيا تونس
#سيّق
#استهلك619 |
هعععععععععععهعهعههههههههع
بالدموع والله 😂😂😂😂😂 |
صباح الخيرات بلادي
رجاء، فقط رجاء، من الأحزاب و المجتمع المدني و الاعلاميين و صنّاع الرأي في تونس:
اللحظة ماهياش لحظة بونتوات سياسية لا تسجيل موقف، لازمنا وحدة صمّاء لإرهاب الفساد، بقانون طوارئ، بقانون عرفي، بقانون فضائي، ما يهمش.... ما فماش حل اخر، سرطان الفساد تطور بشكل مرعب... ما فماش حل آخر غير القرارات الاستثنائية... ما تحشوش ركايب البلاد... المعركة انطلقت بعنف، و أي فجوة يلقاها الفساد بيناتنا راهو باش يرجع منها بعنف...
رجاءا، فقط رجاء، ننساو اشخاصنا و اهدافنا، و نفكرو في بلادنا فقط...
للحكومة نصيحة :
التراجع = تدمير لتونس
الفشل الذي لا تليه مباشرة استقالة = تدمير لتونس
نهاركم زين يا توانسة... |
فقط للدعابة
فما توانسة مصدومين من الفرح... توقف الجراية ... لا هاو تسيب ... قلنالك ما تسيبش.... تو يتسيب.... باهي هاو ما تسيبش.... اه امالا مسرحية بش ينسيونا في الكامور.... وكيفاه ننساوه وعنا سي الفايقلها كيفيك.... اه امالا شبيهم ما وقفوش كمال اللطيف ....😮... انا ما نسميها مقاومة فساد الا ما يوقفوا فتحية جارتنا الي قلبتني في دينار😂😂😂...
تصبحون على وطن يحكمه العقل
#استهلك619 |
ما تخافش يا يوسف،
سيّق ما تخافش، والله تلقى شعب كامل معاك مهما كانت أحزابهم |
عندي شعور الليلة انو المنتخب الوطني يلعب😍، حاليا عندنا أربعة بونتو، و الماتش موش باش يوفى كان الصباح، هانا مصبحين😍
يا رب تنصر تونس |
مقصودة
بالله المتفاضي منكم يتعدى يعشي الكلاب الليلة
هوايش بكمة حرام يقعدو بالشر |
إعادة
السلام عليكم
على هامش الفساد الي الناس الكل تحب تقاومو و الإحساس العام عند المواطن هو انو مازال ما صار شي، اعتقادي البسيط أن أسرع طريقة للقضاء على الفساد هو نشر كل شي...
في الدول المتقدمة، الي عدم خلاص الضرائب فيها هو أكثر جريمة تحتقرها الشعوب و الي يعملها يفقد شرفه و ثقة الناس فيه، و في أمريكا بالذات، دافعي الضرائب ينجم يطلع على أدق وثائق المصاريف العمومية (باستثناء الأمنية و العسكرية منها طبعا).. المشاركون في العروض العمومية، تفاصيل العروض التقنية و المالية، كل المعلومات عن هوية الفائز، تطور الإنجاز يوم بيوم... و هوني ما نحكيوش على المشاريع الكبرى برك، نحكيو على اي مشاريع مهما كان حجمها في اي دشرة امريكية...دافع الضرائب ما يعملش مطلب باش يشوف المعلومات هذي، كل المؤسسات العمومية و الجماعات المحلية مفروض عليها النشر الآلي و الفوري لهذه المعلومات على الإنترنت... دافع الضرائب يدخل يشوف وقت ما يحب...
لذا، بإعتبار قلة الموارد المالية لتقوية إمكانيات القضاء و نقص الوسائل القانونية كيما ذكر السيد يوسف الشاهد، الأفضل نبداو بالنشر، و يا حبذا في تونس نجبرو بأمر من رئيس الحكومة كل هيكل عمومي :
* أولا و في مرحلة اولى : نشر كل المعلومات الي حكينا عليهم لفوق بالنسبة للصفقات الي تهم المشاريع الكبرى و الشراءات الكبرى، بعد فتح العروض و اختيار الفائز، يتم نشر كل التفاصيل التقنية و المالية للمشاركين في طلب العروض، و نشر منهجية الترتيب التفاضلي الي اتبعتها لجنة الفرز، و نشر كل المعلومات المالية عن الفائز... و بعد الانطلاق في التنفيذ، نشر التطور الشهري للانجاز، و قيمة المصاريف الي تم دفعها...
* ثانيا، النشر الفوري لتقارير مراقبي حسابات المؤسسات العمومية، و هوني ما نحكيوش كان على القوائم المالية، نحكيو أيضا على تقرير الرقابة الداخلية الي يبين فيها مراقب الحسابات مواطن الخلل في إجراءات المؤسسة و الي تنجم تأدي للضرر بممتلكاتها و تخلق إمكانيات الفساد
* ثالثا، وضع سجل وطني للشرف، فيه الهويات المفصلة للمتحيلين الي صدر في شأنهم حكم نهائي بالسرقة أو التحيل أو الاستيلاء على المال العام أو إصدار صكوك بدون رصيد، كيف كيف، يتحط فيه هويات المتهربين من الضرائب الي صدر في شأنهم حكم دفع نهائي... و خرافة " تشهير " راهي غريبة ما موجودة كان في ثقافتنا، لن يتم فضح مواطنين شرفاء، هنا بالعكس سننبه المواطنين الشرفاء من التعامل مع من خان الأمانة، و من حق المجتمع انو يعرف الناس هذي و يشهر بيهم، باش يكون رادع إضافي يخلي الي يحب يتحيل يفكر الف مرة قبل ما يعمل عملتو... و الي يخرج إسمو في السجل، كا يتنحى إلا بعد 5 سنوات من انقضاء عقوبتو القانونية
* رابعا: في قانون الكسب الغير مشروع (من أين لك هذا) و هو قانون هام جدا جاي في الأيام القادمة، يفرض التصريح بالممتلكات قبل و بعد تولي المسؤولية العمومية، لابد من إضافة فصل هام جدا، الفصل هذا لازم يقول انو الي كي يخرج و ما يصرحش بأملاكو الكل (يعني يخبي حويجة ما يقولش عليها) فإنو تفطن مصالح الدولة بعد ذلك للأملاك الغير مصرح بها، يؤدي آليا إلى افتكاك هذه الأملاك لصالح الخزينة العامة للشعب التونسي، يعني لا محاكمة جديدة لا مصاريف زايدة لا والو، يكفي انو قاضي يثبت انو فما ملك لم يتم التصريح به، يعني مباشرة افتكاك هذا الملك من طرف خزينة الشعب التونسي
* خامسا، و الأهم، و كنا قلنا عليها قبل، يجب سن قانون جديد في ما يتعلق برشوة الأعوان العموميين، و القانون يلزمو يسمح للعون العمومي انو يحصل على نصف قيمة الرشوة المعروضة عليه، إذا من البداية يبلغ على الامر، و تحت اشراف القضاء منذ البداية يتم مسك الراشي في وضع تلبس... قانون كيما هذا، باش يخلق خاصة مناخ من الشك المرعب لدى الراشي، لأنو يعرف أن المرتشي، ممكن يربح نصف الرشوة المعروضة دون أن يخالف القانون و يكون هو المجرم الوحيد في الحكاية...
* سادسا : تفعيل قوانين مصادرة جميع املاك من يتورط في التهريب بما انو جريمة منظمة . في امريكا اي شخص يتعامل مع الكارتال كي يكون باعلهم كعبة حلوة يفكولو املاك الكل بما انو يدعم في الجريمة المنظمة
#اسنهلك619 |
تغيير جو من حال الهم الي في البلاد :
تلامذة و تلميذات الباكالوريا شعبة اقتصاد و تصرف: شنية المواضيع الي تحبو تفهموها؟ |
سلمية
غلق طريق الكامور: سلمية
اقتحام محطة الضخ: سلمية
تخريب أنبوب النفط: سلمية
حرق مستودع الديوانة: سلمية
تي شبيكم راهي سلمية |
كتب النائب صحبي بن فرج :
من الواضح جدا ان وراء الاحداث في تطاوين مكينة محترفة تشتغل بقوة
ما يحدث لا علاقة له بالإحتجاجات المشروعة حول التنمية والتشغيل: كل أدوات الربيع العربي تم استحضارها
1-استغلال الوضع الاجتماعي والاقتصادي الكارثي
2-استثمار فشل وفساد وعجز النخب الحاكمة على حل مشاكل التنمية
3-دغدغة النزعات الجهوية (في غياب العامل القبلي أو الديني او الطائفي)
3-اللعب على الوتر الوطني(السيادة على الثروات المنهوبة، فساد، تأميم الخ الخ الخ)
4-استدراج قوات الامن والجيش نحو المواجهة
5-حملات اعلامية وتواصلية مدروسة عبر بث الإشاعات والأنباء الزائفة
6- خلق المعارك الوهمية وحتى الانتصارات الوهمية والبطولات الزائفة مباشرة على الشاشات لتشتيت قوات الامن والجيش.
عادة لا تتحرك مثل هذه المكينات الكبيرة الا لأمر عظيم يراد له أن يحدث
الليلة في تطاوين، لم يحدث فك اعتصام بالقوة، ولا مواجهات ولا تدخل بالغاز ولم يتحرك المواطنون نحو الكامور وإنما تجمعوا امام الولاية تضامنا مع ابنائهم المعتصمين
وحاليا الأمور هادئة في تطاوين
تصبحون على يوم أفضل |
أخيرا تحركت الهايكا على مهزلة الإشهار المقنع في شكل تحقيق😮 بعد أشهر في الحوار و على موزاييك و الاشهار يتعدى في شكل تحقيق في خداع تام للمواطن البسيط... المأساة انو الي تكلم هي الهايكا، و منظمة الدفاع عن المستهلك راااااااقدة 🤐 |
لمحة :
71 مليار
خلال ال4 أشهر الأولى 2017 استوردنا بقيمة 71 مليار... قهوة و تاي😃
شعب كيوف😂😂😂 |
صباح الخير
لمحة:
في ما يتعلق بقانون المصالحة الاقتصادية و بعيدا عن آثارو المتوقعة من حيث امكانية إسترداد الأموال العمومية و عودة العملة الصعبة المهربة (مواضيع مانا باش نفصلوها إلا لو توفرت وثيقة المشروع الجديد على الموقع الرسمي لمجلس النواب أو موقع الجمعية العظيمة بوصلة)، فما مسألة مبدئية مقلقتني صراحة، و هذا رأي شخصي لا علاقة له بالموضوعية الاقتصادية الباردة... الكلام على قانون المصالحة ما لازماش ينسينا حاجة بديهية، موظفين و رجال أعمال اوكي، أما بالله ما فيها باس نسمّو الأشياء بأسمائها: موظفين مرتشين أو موظفين انتهازيين أو موظفين عديمي الشخصية، و رجال أعمال فاسدين بحثوا عن الربح السريع المخالف للقانون و استولوا على مال الشعب التونسي... أضعف الإيمان أن نسمّي الأشياء بأسمائها خاطر عندي شعور بالمسمّيات الي موجودة توا، انو نحكيو على ناس ارتكبت جنحة تافهة... سموا الأشياء بأسمائها خلي الشعب يتذكر و يقرر عن وعي مع أو ضد، و كلامي هذا ينطبق على قانون مصالحة رئاسة الجمهورية كيما قانون العدالة الانتقالية، سموا الأشياء بأسمائها حتى يكون المواطن الي يسامح عامل مزية جبارة على الناس هذي، و المواطن الي موش مسامح، حقو، و حد ما يلومو...
#استهلك619 |
لمحة في احتساب النمو الثلاثي، فما زوز نسب:
أولا نسبة النمو بالانزلاق السنوي، و هذي تعطي نسبة نمو في ثلاثي معيّن في عام معيّن مقارنة بنفس الثلاثي متاع العام الي قبلو... مثلا، في تونس، نسبة النمو بالانزلاق السنوي للثلاثي الأول 2017 هي 2.1%، و هذا معناه، انو في ال3 شهور الأولى من عام 2017، الشعب التونسي أنتج خيرات و سلع جديدة تساوي 102.1% من كمية الخيرات و السلع الجديدة الي أنتجها في الثلاثي الأول 2016...
المحللين الاقتصاديين يعتمدو على نسبة النمو بالانزلاق السنوي باش يعرفو اقتصاد بلاد تحسن و الا لا... قلنا يعتمدو على نسبة الانزلاق السنوي و يعتبروها أصح من نسبة الانزلاق الثلاثي (الي باش نحكيو عليها في ثانيا) لانو المقارنة ما تكون علمية إلا بين زوز فترات متشابهة... في الفلاحة مثلا، ما تنجم تقارن إنتاج جانفي و فيفري و مارس متاع عام معين إلا بإنتاج جانفي و فيفري و مارس متاع عام آخر، لسبب بسيط هو اختلاف المواسم، كيف كيف في السياحة ما انجمو نقارنو إلا زوز مواسم متشابهة، و في الصناعة زادا فما حاجة اسمها cycles de production و الي لازم نحترموهم اذا نحبو نقارنو إنتاج فترة و فترة...
الخلاصة النسبة الي نعتمدوها باش نعرفو نسبة النمو هي نسبة الانزلاق السنوي، و الي بالنسبة لتونس تبلغ 2.1% بالنسبة للثلاثي الأول 2017
ثانيا، فما نسبة النمو بحساب الانزلاق الثلاثي، و هذي نسبة تعطينا نمو المنتوج الداخلي الخام لثلاثي معين، مقارنة بالثلاثي الي قبلو بالضبط... مثلا في تونس، النسبة هذي تساوي 0.9% في الثلاثي الأول 2017، هذا معناه انو في ال3 شهور الأولى من عام 2017، الشعب التونسي أنتج خيرات و سلع جديدة تساوي 100.9% من كمية الخيرات و السلع الجديدة الي أنتجها في الثلاثي الأخير 2016...
نسبة النمو بالانزلاق الثلاثي، ما تعطيناش فكرة على تحسن الاقتصاد بين العام و العام، تعطينا فقط فكرة على تواصل المنحى الإيجابي أو السلبي للنمو بين ثلاثيتين متتاليين
#استهلك619
تصبحون على وطن يحكمه العقل |
"أقعدو فيها و تمشي تشيّت تونس"، "ديناركم ان شاء الله يتخرب"، "البلاد هذي جحيم الي عاش فيها موش باش يتحاسب نهار آخر"، "ندبّر راسي و ما على باليش بيكم"، "علمكم ما يعنينيش، نحب نتصرّف في فلوسي و ما يهمنيش فيكم"... و غيرها من عبارات تبارك الله يقولو فيها بعض (و نأكّد على بعض) التوانسة الي نرجسيّتهم المرضيّة خلّاتهم يتوقعوا انّو تونس لازم تحنّيهم باش يرضاو عليها، و الّا فهي لا شيء بالنّسبة لهم...
أنت لاباس عليك؟ رجل اعمال؟
أملاكك موجودة و آمنة، عائلتك آمنة، خاطر فمّا امن مجهّز و عدالة و قضاة و سجون (مهما كان حالهم، موفرينلك أمن على رزقك و اع(هلك)، و هاذم الكلّ صرف عليهم الشّعب هذا من ضرائب مواطنيه و شركاتو أموال مهولة، باش انت تمتّعت بيهم... قريت؟ المدرسة و المعهد و الجامعة و المعلمين و الأساتذة و الأساتذة الجامعيّين، بكلهم صرف على بناءهم و على اجورهم الشعب هذا من ضرائب مواطنيه و شركاتو... سيّارتك و سيّارات و شاحنات شركاتك اتذور في البلاد على طرقات صرف على بناءهم الشعب هذا من ضرائب مواطنيه و شركاتو، شركاتك تستعمل في الماء و الضوء المدعّم من ميزانية الشّعب التّونسي...، الاكل الي في كرشك دفع جزء من كلفتو الشعب هذا...عندك كوادر و خبراء يخدمو مع شركاتك؟ كل واحد فيهم صرف على تكوينو الشعب هذا دم قلبو من ضرائب مواطنيه و شركاتو... جواز سفرك الأخضر الي مكنك باش تخرج اول مرة من البلاد هذي و تعمل افاريات و سياحة، هو جواز خذيتو خاطرك جزء من الشّعب هذا، البنوك الي تتعامل معاهم و تاخو منهم في القروضات و تخبي فيهم في فلوسك، لولا انّو الشعب هذا صرف من ضرائب مواطنيه و شركاتو باش يكوّن كوادرهم، راهم موش موجودين... سلعتك يشري فيها الشّعب هذا و موش شعب آخر اذا كانت سلعة لا تمكّنك من التّصدير، و اذا انت مصدّر، فراهو الشعب هذا بفضل ادارتو عملك إجراءات تشجّع على التّصدير و قبل يعطيك تشجيعات نقصت من ميزانيتو... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي...
انت صاحب مهنة حرّة؟ محامي مهندس، طبيب، خبير محاسب، محاسب، عدل؟ انت تاجر او حرفي؟ صاحب محلّ، صاحب مطعم، مقهى، محل تجاري، ورشة؟
أملاكك موجودة و آمنة، عائلتك آمنة، خاطر فمّا امن مجهّز و عدالة و قضاة و سجون، و هاذم الكلّ صرف عليهم الشّعب هذا من ضرائب مواطنيه و شركاتو أموال مهولة، باش انت تمتّعت بيهم... تكوينك في الجامعة تكلّف مليارات دفعهم الشّعب هذا من دم قلبو ضرائب مواطنيه و شركاتو، سكنت في المبيت الي بناه الشعب التّونسي، ركبت في النقل العمومي بإشتراك رمزي و الشعب التونسي تكفّل بالكلفة الحقيقية متاع نقلك، شريت دواء مدعّم من عند الشّعب التونسي، استعملت ماء و ضوء و محروقات مدعّمين بالاف المليارات من ضرائب الشعب التونسي بمواطنيه و شركاتو... تخدم في القطاع الخاص خاطرك تكوّنت في المستشفيات العموميّة الي بناها الشّعب التّونسي بآلاف المليارات من ضرائب مواطنيه و شركاتو، تترافع في محاكم بناها الشّعب التّونسي بآلاف المليارات من ضرائب مواطنيه و شركاتو.... بوك لاباس عليه و ما استعملت شي من الخدمات العموميّة غير الطريق و الامن؟ ديجا هاذم برشا، و انظر للفقرة الاولى باش تعرف كيفاش بوك اصبح لاباس عليه... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي...
انت موظّف عمومي؟ عامل في القطاع العمومي؟
شهريتك يدفع فيها الشّعب التّونسي من من ضرائب مواطنيه و شركاتو، انت من المحظوظين في تونس الي نجمت تدخل لخدمة ما تتظلمش فيها، تغطيتك الاجتماعيّة و أوقات خدمتك و العطل متاعك مضمونة بالقانون و لا احد يعتدي عليها، انت من المحظوظين الي تتمتّع بإستقرار العمل و ما تخافش تطّرّد و هذا يسمحلك انّك تكون من أصحاب الاولويّة في القروض... كل هذا لأنك تخدم عند الشعب التونسي... انت تعيش من مواد مدعومة بفضل ميزانية الشعب التّونسي، انت تستهلك في ماء و كهرباء و محروقات مدعّمين بآلاف المليارات من ضرائب الشعب التونسي بمواطنيه و شركاتو... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي... بوك لاباس عليه و ما استعملت شي من الخدمات العموميّة غير الطريق و الامن؟ ديجا هاذم برشا، و انظر للفقرة الاولى باش تعرف كيفاش بوك اصبح لاباس عليه... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي...
انت تعمل في القطاع الخاص؟ انت تعتبر نفسك اقلّ حظّ من غيرك اذا لم تكن من الكوادر الي يخلصو برشا؟
و رغم كلّ شيء، انت تتمتّع بكلّ ما وفّره الشّعب التّونسي من امن و عدالة و طرقات و مستشفيات و دعم مواد غذائيّة و ادوية و وسائل ترفيه... الطريق الي تمشي فيه، المدرسة و المعهد و الجامعة الي قريت فيهم، الضوء الي تستعمل فيه، الماء الي تشرب فيه، كلّهم من افضال هذا الشّعب عليك... بوك لاباس عليه و ما استعملت شي من الخدمات العموميّة غير الطريق و الامن؟ ديجا هاذم برشا، و انظر للفقرة الاولى باش تعرف كيفاش بوك اصبح لاباس عليه... الخلاصة. ان كنت تعتبر تونس لا تليق بفخامتك، تذكّر: انت لا شيء بدون البلاد هذي و الشّعب هذا، كلّ ما أنت فيه، يعود الفضل فيه للشعب هذا و البلاد هذي...
انت شاب نقرا لا علاقة بكل هؤلاء؟
تونس ما عملتلك شي؟ تونس بلاد خايبة؟ في بالك انو المدرسة و المهد و الجامعة الي خلّاتك تخرج من الامية تتكلّف أموال مهولة دفعهم الشّعب هذا؟ في بالك الي الأستاذ الي يقرّي فيك يخلّص فيه الشّعب الي داير بيك في الطريق؟ في بالك انّو القهوة الي تقعد فيها و تهزّلها في صاحبتك لولا ما وفّره الشعب الي داير بيك من امكانيّات اساسيّة راهي موش موجودة؟ في بالك انّو حتّى طابع السكّر الي تحطّ فيه في قهوتك، الشّعب الي داير بيك مدعمو باش سيادتك تنجّم تشرب قهوة، في بالك انّو الستاد الي تشجع فيه جمعيتك متكلّف مئات المليارات دفعهم الشّعب الي داير بيك من دم قلبو من ضرائب مواطنيه و شركاتو؟ في بالك انّك تهمل في الشّارع و تروّح مطمان و متأكّد انّو بوك و امّك و خوك و اختك لاباس ما تعدّى عليهم حدّ خاطر فمّا امن و قضاء جهّزهم و دفع اجورهم الشّعب الي داير بيك؟ في بالك انّو لولا دعم المواد الأساسيّة الي دافعو الشّعب هذا من دم قلبو، راهي حتى الوجبة الي يوفّرهالك بوك طاح مستواها؟ في بالك انّو هاك الكرّاسة الي تكتب فيها مدعّمة كيف كيف من ضرائب دفعها مواطني و شركات الشّعب الي داير بيك؟ في بالك انو الطبيب الي يداوي فيك و في عايلتك و تسترجعو مصاريفو من منظومة ضمان صحّي يدفع فيها الشّعب الي داير بيك؟ في بالك انو الPc الي تكوناكتي منو لولا الشعب هذا خدم و صدر و دخل عملة صعبة و لولا الشعب هذا تسلمف عملة صعبة باش نجمنا نستوردوه راك ما تعرفش كيفاش يحل الPc اصلا ؟ في بالك انو انترنت الي تستعمل فيها، الشعب الي داير بيك في الشارع صرف مئات المليارات من ضرائب مواطنيه و شركاتو على تجهيزاتها باش وصلت لبيتك و تلبونك؟ في بالك؟ في بالك؟ في بالك؟؟؟ ... في بالك انّو الشعب هذي و البلاد هذي طامعين انّك انت توّا تعطيهم و تعمللهم و موش العكس؟
انت من الطبقة السياسية تحكم و تعارض ؟
الهواء الي تتنفس فيه راهو بفضل الشعب هذا، انت غادي خاطر الشعب هذا حطك بعد بعدما بعدماانت وعدتو بالجنة على الارض، لذا إياك تقول انك فشلت بسبب ظروف أو تعطيل، لما تقدمت للانتخابات عارف روحك موش موبايل تحكم سويسرا بل تونس بمشاكلها، أي عذر لفشلك هو فقط دليل انك فاشل، أي نقص ثقة من الناس في دولتهم سياساتك مسؤولة عنه مهما فعلت المعارضة، انت المسؤول الوحيد، و البلاد هذي و الشعب هذا أصحاب فضلك عليك في مكانك و تكوينك و اكلك و شريك، انت لا شيء بدون هذا الشعب، و كل تهاون منك في إرضاء خيانة، كل جبن منك إزاء الفساد خيانة، كل تقاعس أو كسل خيانة، لو عملت ليلا نهارا فسأل أيضا و دائما مدينا لهذا الشعب بما انت فيه....
اخيرا، راني ما قلتش نعيشو في جنة، و ما قلتش الي يحب خير عيب عليه، و ما قلتش بلادنا مسيرة كأحسن ما يكون التسيير، قلت فقط، انو كل ما نملك الان كأشخاص، كل ما نعيش فيه الآن، مهما كان بسيطا أو ذو جودة ضعيفة، نحن نملكه و نعيش فيه بفضل تونس و شعبها، لذا تواضعوا و لا تسبو تونس مصدر كل ما انتم فيه
الى كلّ هؤلاء المتبرّمين من هذا الوطن، انتم لاشيء بدون كلّ ما قدّمه لكم هذا الشّعب و هذا الوطن، لاااا شيء تماااااما، فضل الشعب هذا و الوطن هذا عليكم عظيم و جبّار و لن تتمكّنوا من ردّعشره... خدمات و منتجات و ظروف موش كيما كندا و المانيا و اسكندنافيا و اليابان و كوريا؟؟؟ اكيد، لكنها خدمات و منتجات و ظروف افضل ممّا تقدّمه عشرات و عشرات الأوطان لمواطنيها، تحبّو خدمات و منتجات كيما كندا و المانيا و اسكندنافيا و اليابان و كوريا؟؟؟ كونوا كما هاته الشّعوب في الثقة و الاستشهاد في العمل و التحضّر و احترام حرّيات الغير، وقتها لن تتساءلوا لماذا لا نعيش مثلهم، خاطر سنعيش مثلهم بدون شك لو تصرّفنا مثلهم....
تحيا تونس
#استهلك619 |
ما حكيتش على قانون المصالحة لسبب بسيط... حتى حد ما يعرف شنوا في النسخة الجديدة، لا الي يهاجمو فيه و لا الي جايين معاه... لحد الآن النسخة الوحيدة المتوفرة رسميا هي نسخة 2015 و الي رئاسة الجمهورية عن طريق مستشاريها قالت انها تغيرت... لذا هذا تذكير براي الصفحة في النسخة القديمة الى ان تظهر بشكل رسمي نسخة جديدة
إعادة :
• الفصل 2 : اسقاط التتبعات في حق الموظفين العموميّين أو أشباههم من اجل أفعال تتعلق بالفساد المالي او بالاعتداء على المال العام باستثناء تلك المتعلّقة بالرشوة أو الاستيلاء على المال العام
رأي الصّفحة :
المقصود هوني هوما الناس الي صحّحت و أعطات تراخيص امّا بدافع الخوف أو بدافع الطمع في ترقية مهنية، بالطبيعة هوني القانون ما خمّمش في الموظفين الي رفضوا الانخراط في المنظومة و الي صار فيهم ما صار و شنوا باش يكون شعورهم وقت الي يعرفوا أنّوا رفضهم الانخراط في المنظومة كان حكاية فارغة و انو زميلهم المطيع على الفساد أمورو في الجبن و ما عندو حتّى مشكل، القانون ما خمّمش أنو الانتفاع ينجم يكون بمزية تخديم فرد من العائلة في بقعة أخرى غير الي يخدم فيها الموظّف المطيع، او الحصول على تسهيلات إدارية شخصية للموظف المطيع من إدارة أخرى و في مجال آخر، أو الترقية السّريعة للموظّف المطيع، أو غيرها من الفوائد الي تنجم تتحقق للموظّف المطيع دون ان تنطبق عليها التّوصيفات القانونيّة للرّشوة او الاستيلاء على المال العام، القانون زادا ما خمّمش في الرّسالة الي يحملها هذا النّوع من العفو و هي : أنّو طاعة العرف القوي في الفساد خوفا منه هو امر عادي و ما فمّا حتى داعي للمقاومة و رفض التعليمات الجائرة و التمسّك بالميادئ و الحق، و بالنهاية الرّسالة هي : الفساد ما يهزش للحبس... الأهمّ هو انو العفو على الناس هاذم ما فيه حتى فايدة على الشعب التونسي و ما رابحين منو حتى فرنك، و حتى لو قررنا نسامحو، فما أضعف الايمان و هو انو الناس هذي تعترف بأفعالها علنا و تعتذر علنا للشعب التونسي
اقتراح:
إضافة "وباستثناء الموظفين او اشباههم الذين انتفعوا لذواتهم بترقيات سريعة في وظائفهم أو بتراخيص استثنائية في باقي أوجه حياتهم أو بمنافع لهم أو لفروعهم أو/ و أصولهم على ان تكون تلك المنافع نتيجة مباشرة أو غير مباشرة لمشاركتهم بالأفعال المذكورة في هذا الفصل"
• الفصل 3: يمكن للموظفين العموميّين أو أشباههم الي عندهم أفعال تتعلق بالفساد المالي او بالاعتداء على المال العام و تحصلوا منها على منافع، أنهم يقدموا ملفات صلح للجنة متكونة من 7 أعضاء منهم 5 موظفين من مختلف الوزارات،
رأي الصّفحة :
اللجنة ما تنجّمش تكون مستقلّة اذا أعضاءها عندهم عروفات يحكمو في ترقياتهم و كونجياتهم و حياتهم المهنية عموما
اقتراح :
تغيير صيغة اللجنة لتتكوّن من أعضاء ينتخبهم مجلس النواب حتى تكون استقلاليتهم حقيقية
• الفصول 4 و 5 و 6: اللجنة هذي تقوم بتقييم المنفعة او المال العمومي المستولى عليه مع إضافة خطية بـ 5%سنويا، ثم يقوم المتهم بإيداع المبلغ بصندوق الودائع و الامانات المسيّر من طرف وزارة المالية قصد استعماله في مشاريع بنية تحتية و تشجيع الشركات الصّغرى و المتوسّطة، و بايداع المبلغ تنتهي أي تتبعات عدلية في القضايا المصرح بها و المتصالح حولها فقط.
رأي الصّفحة:
بعد الموقف المبدئي الي حكينا عليه في راينا في الفصل 2، و في حال أنّ المبالغ المسترجعة مهمّة و خاصّة انّو فوقها فوائد سنويّة ب5%، و في ظل الحالة التعيسة لموارد الميزانيّة، استرجاع الأموال هذي ما تكون كان فايدة لتونس، خاطر بالقضاء الله اعلم وقتاش يرجعو و الله اعلم قداش يرجع منهم... و ديما حتى لو قررنا نسامحو، فما أضعف الايمان و هو انو الناس هذي تعترف بأفعالها علنا و تعتذر علنا للشعب التونسي
• الفصول 7 و 8: العفو عن التونسيين الي عندهم مكاسب في الخارج و ما صرحوش بيها و ما قاموش بتحويل المداخيل الي جايتهم من هالمكاسب لتونس كيما يفرض قانون الصرف التونسي، و العفو على الناس الي شادة دوفيز في تونس و ما صباتوش في حسابات بالبنوك... العفو يشمل العقوبات المفروضة في قانون الصّرف و يشمل أيضا العقوبات و الخطايا الجبائية على المداخيل غير المصرح بها، و العفو هذا ما يصير الا في حال إعادة هذه الأموال لتونس و خلاص خطية ب5%عليها. و كي نقولو إعادة الأموال موش معناها اعادتها لصندوق الودائع و الامانات متاع الدّولة، لا، اعادتها لحسابات في تونس بالعملة او بالدينار القابل للتحويل، لكن تبقى ملك لأصحابها...
رأي الصّفحة :
دائما تبقى الإشكالية المبدئيّة من جهة، و من جهة ثانية، دائما تبقى اشكاليّة حاجة تونس للعملة الصّعبة الي تخلي الفلوس هاذم يرجعو يدخلو للاقتصاد الوطني و ممكن اصحابهم يستثمروهم و يخلقوا ثروات و مواطن شغل، عوضا عن امل شبه معدوم في رجوعهم عبر القضاء الدّولي... لكن فمّا زوز حوايج هوني يعتبروا هديّة ما يستحقوهاش المتهربين، اوّلا تمتيعهم بحق فتح حسابات بالعملة او الدينار القابل للتحويل (الي هي في الواقع وضعية محصورة في تونس في بعض حالات الشّركات المصدرة او عمالنا بالخارج) هو هدية زايدة، ديجا هو موش باش يشد الحبس، دونك يرجع الدوفيز و يأخذ مقابلهم دينارات كيفو كيف باقي التوانسة و اذا تتوفر فيه الشّروط مبعد ينجم يحل حسابات بالعملة او بالدينار القابل للتحويل... الهديّة الثّانية هي نسبة الخطيّة، 5%نسبة تافهة مقارنة بال22%الي هو معدل الضّرائب في تونس عام 2014، صحيح نحبو نشجعوهم باش يدخلو دوفيز لتونس، لكن 5%تظهر شوية و 20 في المائة نسبة اكثر من مشجعة حسب راينا اذا نظيفولها القدرة على العودة لتونس و الإفلات من السّجن، و ديما حتى لو قررنا نسامحو، فما أضعف الايمان و هو انو الناس هذي تعترف بأفعالها علنا و تعتذر علنا للشعب التونسي
اقتراح:
رفع نسبة الخطية الى 20%.
• الفصل 9: سرّية المعلومات... و هذا يتعارض مع حق التوانسة في معرفة من سرقهم و واجب الاعتذار من المذنبين
• الفصل 10: عدم نيل التدابير الي في الفصلين 2 و 3 من هذا القانون من حقوق الغير، يعني اذا فما مواطن متضرّر من موظف عمومي، فابرام الصلح و العفو ما يعني شي قدام حق المواطن
راي الصّفحة :
فصل جيّد
اقتراح:
تعميم هذا الفصل على كلّ الفصول و ربط الضّرر بالحالة الشّخصية باش ما تركبش الشّعبوية على هذا الفصل
• الفصل 11: تقرير مفصّل لعمل لجنة المصالحة يقدّم الى رئيس الحكومة و الى هيئة بن سدرين في ظرف حوالي 2 سنوات من صدور القانون
الاهمّ : القانون ما يقولش حرفيّا انّو يستثني القضايا المرفوعة حول الأموال المصادرة من مجاله
النصيحة: العقلانيّة و الهدوء و عدم الانجرار نحو الاحكام ، القانون بصيغته الحاليّة لن يمرّ حسب راينا المتواضع
#استهلك619 |
خارج الموضوع و فقط للدعابة قبل النوم :
حوار بين زوز أصدقاء :
- لوكان كل واحد من المسجلين في شركات البيئة والبستنة ونخلصو فيهم من الشقاقة الوطنية...كل يوم يزرع حبقة وحدة في النهار و يروح على روحو....تونس تولي احلى بلاد في العالم...ويتقطع دابر الناموس ونعيشو في سلام....
- لا عاد، هو صحيح هاذوكم فساد و وظائف وهمية، اما للزواولة و المهمشين موش للكرز، دونك ميسالش الفساد
- لوكان ينتخبوني رئيس في عوض الحبق نزرعها تكروري ونعلن الحرب على كولمبيا 😎
- استاااازززز
😂😂😂😂
تصبحون على وطن يحكمه العقل
#استهلك619 |
سعيد لكل شاب تونسي مصعصع حارق مخو بالخدمة على التطبيقات الإعلامية و واحل في فلوسو بسبب مشكلتنا مع PayPal .... اشتدي أزمة تنفرجي 😃 هانت يا شباب، قريبا الاتفاق النهائي مع PayPal 😊
حسب وزير الاتصال و تكنولوجيا المعلومات في اكسبراس اف ام اليوم، PayPal قبلو مقترح البنك المركزي التونسي الي حكينا عليه توا مدة هوني ( إجبارية تحويل مداخيل العملة الصعبة لتونس)... و خارطة طريق تنفيذ دخول تونس لمنظومة PayPal باش تكون حاضرة بنهاية شهر جوان...
مبروك شباب، وريونا أنكم قادرين تدخلو عملة صعبة لتونس أكثر من أي قطاع آخر، اجعلونا نفخر بكم :)
#استهلك619 |
المنتوج الدّاخلي الخام الى مارس 2017
السلام ...
المعهد الوطني للإحصاء، خرّج أرقام نموّ المنتوج الدّاخلي الخام في التريميستة الأولى 2017، و اليوم باش نحكيو عليها...
نبداو بالسّاس كالعادة، و نذكرو بمفهوم المنتوج الدّاخلي الخام او الـ PIB... الPIB هذا، هو مجموع السلع و الخدمات الجديدة الي تخلقت داخل البلاد في عام معيّن، ... و لمّا نتحدثو على نموّ المنتوج الدّاخلي الخام بين العام و العام، فنحكيو على تطوّر قيمة و كمّية هالسلع و المنتجات الي تصنعت جديدة، بين العام و العام...
يقول القايل علاش نسبة النّموّ هذي مهمّة برشا، و الحكومات و الملاحظين و الاعلام يفرحو كي تكبر و يخافو كي تقلّ... لازمنا نتذكّروا أنّو الضّرائب و الأداءات، هي أهمّ مورد للدّولة باش تنجّم تخلّص موظّفيها، و تنجّم تعمل إستثمارات في الطّرقات و المؤسسات الصّحّيّة و التعليمية و غيرهم، و باش تخلّص الدّيون الي يحل الأجل متاعهم... و لازمنا نفهمو زادا، أنّو هالضّرائب و الأداءات تتحسب على حجم الثّروات الجديدة الي يخلقها الشّعب التّونسي سنويّا، يعني نسبة نموّ ضعيفة او سلبية، معناها اقل ثروات جديدة في البلاد، و معناه بالتّالي أقلّ ضرائب و بالتّالي ايضا، اقل موارد أقل للدّولة التّونسية باش تصرفهم على العيش المشترك للشّعب التّونسي، باش تصرفهم على تحسين البنية التحتيّة للجهات المهمّشة، على تحسين الصّحّة و التعليم و غيرهم...
نجيو توّا للأرقام، احنا في التريميستة الأولى 2017، انتجنا خير من التريميستة الأولى 2016، بـ 2.1%... بالفلّاقي، مقابل كلّ 100 دينار انتاج جديد عملناه في التريميستة الأولى عمناول، في التريميستة الأولى السنا، انتجنا 102.1 دينارات ...
النموّ بـ 2.1% شويّة... في بلاد ما صارتش فيها ثورة، شويّة بالكلّ، في بلاد ما فيهاش إرهاب، شويّة بالكل، في بلاد ما فيهاش إضرابات واعتصامات و الناس الكلّ تحب تجبد ليها حالا، شويّة بالكلّ، في بلاد ما فيهاش أحزاب تتبادل في الإتّهامات بالتفريط في البلاد من جيهة، و بالتعطيل من جيهة أخرى، شويّة بالكلّ، في بلاد الناس عاطية دم قلوبها في الخدمة و لا تعرف تكركير لا فصعة، نسبة نموّ بـ 2.1%، شويّة بالكل.... لكن احنا في تونس.... احنا.... في تونس.... عام 2017... و 2.1% مع الهلمّة الي نعيشو فيها، تعتبر حاجة انّجمو نبنيو عليها، و هاني باش نزيد ندخل في التفاصيل...
الاقتصاد متاع البلدان راهو يعتمد برشا على الأمور النّفسيّة، في بلاد، المورال متاع الشّعب فب الحضيض، في بلاد حد ما يعرف آخر الطريق متاع العرك و المعروك و الاتهامات المتبادلة أحيانا بعنف لفظي غير مسبوق بين السّياسيين، الي باش يصرف يخاف و يخبّي فلوسو عندو على ما يأتي، الي باش يستثمر يبطّل و يقلّك اش لزني تاكل بعضها يضيعو فلوسي، السّايح الي باش يجي يخاف، البرّاني الي يحب يعمل عقود استيراد طويلة من تونس، يخمّم في الفوضى الي عندنا و يقلّك آش لز حمّة نتورّط مع تونسي ممكن غدوا معملو يسكّرو... هذي حوايج تتلخّص في النظرية الاقتصاد بعبارة "absence de visibilité" او غياب الرّؤية، و غياب الرّؤية في الاقتصاد معناه ركود...
تفصيل الأرقام:
اوّلا، الفلاحة و الصّيد البحري، المنتوج الدّاخلي الخام الي جاي من الفلاحة طلع بـ 4.9%، و هو اكبر قطاع سجّل نموّ، القطاع هذا للأسف مربوط برشا بكمّية الامطار، و باش نأكّدلكم كلامي هذا، يكفي انّو نقلكم انو نسبة نموّ القطاع هذا كانت إيجابي بـ 13% في الثّلاثي الاوّل عام 2015، و كان سلبي بـ 7.9% في الثّلاثي الأول عام 2016....
ثانيا، قطاع المحروقات، و الفسفاط و الصناعات غير المعمليّة ... هذايا طلع بـ 0.2%
ثالثا الصناعات المعمليّة (يعني المعامل بمختلف أنواع نشاطها)، الي طاحت بـ 1.1%، و هذا اكثر قطاع يتأثّر مباشرة بالإضرابات و غلق الطرقات و أي نوع من التعطيل
رابعا، الخدمات (سياحة، تجارة، اعلاميّة، اصلاح...) طلع بـ 3.4% و هذي حاجة ممتازة لأنّو ارقى اقتصاديات العالم هي الاقتصاديّات الي تعتمد اكثر على قطاع الخدمات
خامسا و أخيرا، الإدارة العموميّة، و هذي طلعت بـ 0.6%....
الخلاصة يا توانسة:
نسبة النموّ هذي عملناها قبل، في الثّلاثي الاوّل 2015، لكن مبعد ما كمّلناش في نفس الاتّجاه...
المأساة انّو هالبلاد ما حبّتش تريض، والعيب في الي يحكم والي يعارض، فمّا حاجة غريبة من الجيهتين بصراحة ما فهمتهاش، أحيانا معارضة غريبة على بديهيّات ومعارضة فقط للظّهور في السّاحة، وأحيانا قرارات وقوانين غريبة ما تدخلش العقل كيفاش الي يحكموا فيها خمموا فيها أصلا...
#استهلك619 |
Subsets and Splits
No community queries yet
The top public SQL queries from the community will appear here once available.